text:
ཟླ ༩ པའི་ཟླ་སྟོད་དུ་རྒྱལ་སྲིད་སྤྱི་ཁྱབ་ཁང་གིས《ཡིག་རྒྱུགས་སློབ་བསྡུའི་ལམ་ལུགས་སྒྱུར་བཅོས་གཏིང་ཟབ་ཏུ་གཏོང་རྒྱུའི་སྐོར་གྱི་ལག་བསྟར་བསམ་འཆར》པར་འགྲེམ་བྱས་པ་རེད། དེ་རྗེས་ཧྲང་ཧའེ་གྲོང་ཁྱེར་དང་ཀྲེ་ཅང་ཞིང་ཆེན་གྱིས་ས་ཁུལ་དེ་གའི་མཐོ་སློབ་སློབ་བསྡུའི་ཕྱོགས་བསྡུས་སྒྱུར་བཅོས་ཀྱི་ཚོད་ལྟའི་ཇུས་གཞི་ཁྱབ་བསྒྲགས་བྱས་པ་རེད། ཟླ ༡༢ ཚེས ༡༦ ཉིན་སློབ་གསོ་པུས《མཐོ་རིམ་སློབ་འབྲིང་དཀྱུས་མའི་ཡོན་ཚད་རྒྱུགས་ལེན་སྐོར་གྱི་ལག་བསྟར་བསམ་འཆར》སོགས་ཀྱི་ཡིག་ཆ་ཁྱབ་བསྒྲགས་བྱས་ཏེ་རང་རྒྱལ་གྱི་ཡིག་རྒྱུགས་སློབ་བསྡུ་སྒྱུར་བཅོས་གཏོང་བའི་ལམ་ལུགས་ཀྱི་སྒྲོམ་གཞི་གསར་པ་བཟོས་པ་རེད།ཀྲེ་ཅང་ཞིང་ཆེན་སློབ་གསོ་ཡིག་རྒྱུགས་ཁང་གི་ཡོན་ཀྲང་གཞོན་པ་ལིའུ་པའོ་ཅན་སྲིད་ཇུས་གསར་པ་གྲོས་བསྡུར་ནང་ཞུགས་པ་དང་འབྲེལ་སྔ་རྗེས་སུ་ཀྲེ་ཅང་ཞིང་ཆེན་མཐོ་རིམ་སློབ་འབྲིང་འདུ་འཛོམས་ཡིག་རྒྱུགས་དང་མཐོ་རིམ་སློབ་འབྲིང་གི་ཡོན་ཚད་རྒྱུགས་ལེན་གྱི་གཙོ་འགན་འཁུར་ནས་ལོ་བཅུ་ལྷག་ཙམ་འགྲོ་གི་ཡོད། ཁོང་གིས་མཐོ་རིམ་སློབ་འབྲིང་གི་ཡོན་ཚད་རྒྱུགས་ལེན་གྱི“རྒྱུགས་ལེན་གོ་རིམ་ལྡན་ཞིང་སྦྱངས་འབྲས་དངོས་མཚོན་པ”འགན་ལེན་བྱེད་པའི་རྨང་གཞིའི་འོག་མཐོ་རིམ་སློབ་འབྲིང་གི་ཡོན་ཚད་རྒྱུགས་ལེན་གྱི་སྦྱངས་འབྲས་དེ་མཐོ་སློབ་སློབ་བསྡུའི་གཞི་འཛིན་སར་བརྩི་རྒྱུ་ནི་ལུགས་དང་མཐུན་པ་ཞིག་ཡིན་ལ་ཡིད་རྟོན་རུང་བ་ཞིག་ཀྱང་ཡིན་པའི་ངོས་འཛིན་བྱས་པ་རེད།
ལིའུ་པའོ་ཅན་གྱིས་མཐོ་རིམ་སློབ་འབྲིང་གི་ཡོན་ཚད་རྒྱུགས་ལེན་གྱི་སྦྱངས་འབྲས་དེ་སློབ་མ་སློབ་ཐོན་དང་ལོ་རིམ་འཕར་སྐབས་ཀྱི་གཞི་འཛིན་ས་གལ་ཆེན་ཞིག་ཡིན་ལ་མཐོ་རིམ་སློབ་འབྲིང་སློབ་གྲྭས་ཏང་གི་སློབ་གསོའི་བྱེད་ཕྱོགས་ལག་བསྟར་ནན་ཏན་བྱས་ཏེ་རྒྱལ་ཁབ་ཀྱི་གཏན་འབེབས་སློབ་ཚན་ཆ་ཚང་པོ་དང་། སྣ་ཁ་འཛོམས་པོ། ལེགས་པོ་བཅས་ཀྱི་སྒོ་ནས་འཚོག་རྒྱུར་ཁྲིད་སྟོན་དང་ལྟ་སྐུལ་བྱེད་པ་དང་། སློབ་གྲྭས་ལོ་རིམ་འཕར་ཚད་ཁོ་ན་བརྩོན་ལེན་བྱེད་པ་དང་སློབ་མས་སློབ་ཚན་གདམ་ག་བྱེད་པའི་སྣང་ཚུལ་ཁྱད་བསད་བྱེད་པ། སློབ་མ་ཡོངས“ཐུན་མོང་གི་རྨང་གཞིའི་ཐོག་རང་རང་འཕེལ་རྒྱས་འགྲོ་རྒྱུར”སྐུལ་མ་གཏོང་བ་བཅས་ཀྱང་ཡིན་ཞེས་བཤད་པ་རེད།
ལམ་ལུགས་གསར་པའི་ཇུས་འགོད་དང་གཏན་འབེབས་ལ་གཞིགས་ན། ཞིང་ཆེན་རིམ་པའི་སློབ་གསོ་སྲིད་འཛིན་སྡེ་ཚན་གྱིས་སློབ་གསོ་པུའི་བསམ་འཆར་གཞིར་བཟུང་ཞིང་ཆེན་དེའི་མཐོ་རིམ་སློབ་འབྲིང་གི་ཡོན་ཚད་རྒྱུགས་ལེན་གྱི་ཞིབ་ཕྲའི་ལག་བསྟར་བྱ་ཐབས་བཟོས་ཏེ་རྒྱུགས་ལེན་སློབ་ཚན་དང་། རྒྱུགས་སྤྲོད་བྱེད་མཁན། སྦྱངས་འབྲས་མངོན་སྟངས། སྦྱངས་འབྲས་བེད་སྤྱོད་སོགས་ཀྱི་ཐད་ལ་གཏན་འབེབས་གསལ་པོ་བྱས་པ་དང་འབྲེལ་ཞིང་ཆེན་རིམ་པའི་སློབ་གསོ་རྒྱུགས་ལེན་སྒྲིག་གཞིས་མཐོ་རིམ་སློབ་འབྲིང་གི་ཡོན་ཚད་རྒྱུགས་ལེན་ལག་བསྟར་ཞིབ་ཕྲ་བྱ་རྒྱུ་དང་རྒྱུགས་ཤོག་འདོན་པ་དང་། མིང་ཐོ་འགོད་པ། རྒྱུགས་ལེན་པ། རྒྱུགས་ཤོག་བཅོས་པ་སོགས་ཀྱི་འགན་འཁུར་རྒྱུའི་དབང་ཆ་སྤྲད་ཡོད། ཞིང་ཆེན་ནས་རྫོང་བར་གྱི་རིམ་གསུམ་སློབ་གསོ་སྲིད་འཛིན་སྡེ་ཚན་དང་རྒྱུགས་ལེན་དོ་དམ་སྒྲིག་གཞི་དབར་ནན་ཏན་དང་། ཆེད་ལས། འཐུས་ཚང་བཅས་ཀྱི་རྒྱུགས་ལེན་དོ་དམ་མ་ལག་ཅིག་བཙུགས་ཡོད་པ་རེད།(རྩོམ་འགན་པ། སྒྲོལ་ཚེ)


c: text/html

text:
ཚད་རྡུལ་ཤུགས་རིག་པ་
ཚད་རྡུལ་ཤུགས་རིག་པ།[རྩོམ་སྒྲིག]
ཚད་རྡུལ་ཤུགས་རིག་པ་ནི་ཕྲ་བའི་རིལ་རྡུལ་རྣམས་ཀྱི་འགུལ་སྐྱོད་ཆོས་ཉིད་ལ་ཞིབ་འཇུག་བྱེད་པའི་གཞུང་ལུགས་ཤིག་ཡིན། ཕྲ་བའི་རིལ་རྡུལ་གྱི་ངོ་བོ་ནི་རགས་པའི་རིལ་རྡུལ་དང་བསྡུར་ན་མི་འདྲ་ས་མང་བོ་ཡོད་དེ། ཁྱད་པར་གཙོ་བོ་ཞིག་ནི་ཕྲ་བའི་རིལ་རྡུལ་ལ་རླབས་རིལ་གཉིས་གཤིས་ལྡན། དེར་བརྟེན་དེས་བརྩི་སྲུང་བྱེད་པའི་འགུལ་སྐྱོད་ཆོས་ཉིད་ཡང་རགས་པའི་རིལ་རྡུལ་དང་རྩ་བ་ནས་མི་འདྲ། ཚད་རྡུལ་ཤུགས་རིག་པ་ཐོག་མར་དར་དུས། ནཱེ་པོར་གྱིས་ཕི་ལན་ཁི་དང་ཨིན་སི་ཐེན་སོགས་ཀྱིས་བཏོན་པའི་ཚད་རྡུལ་གྱི་དོན་སྤྱི་གཞིར་བཟུང་ནས་དུས་མགོའི་ཚད་རྡུལ་སྨྲ་བ་ཚུགས་པ་རེད། དེ་ལ་བརྟེན་ནས་མ་རྡུལ་གྱི་ངོ་བོ་ཁ་ཤས་ལ་འགྲེལ་རྒྱག་ཐུབ། ཡིན་ཡང་གཞུང་ལུགས་འདིས་གནད་དོན་ཐག་གཅོད་པར་ཚད་བཀག་རང་བཞིན་ངེས་ཅན་ཞིག་ཡོད། གཞུང་ལུགས་འདི་དེ་འདྲའི་འཐུས་ཚང་ཞིག་མིན་པས། མི་རྣམས་ཀྱི་འདོད་བློ་ཁེངས་པ་ཞིག་མ་བྱུང་། 1925ལོར་ཧེ་སེན་པེར་སོགས་ཀྱིས་དུས་མགོའི་ཚད་རྡུལ་སྨྲ་བར་དགག་པ་བརྒྱབ་ནས། ལིང་ཚེའི་ཤུགས་རིག་པ་འཕེལ་རྒྱས་བྱུང་། 1926ལོར་ཧྲོ་ཏིན་ཨེར་གྱིས་ཏི་པི་རོ་ལིའི་རླབས་རིལ་གཉིས་གཤིས་གཞིར་བཟུང་ནས་རླབས་འགུལ་ཤུགས་རིག་པ་བཙུགས་པ་རེད། ཅུང་མ་འགོར་བར་ཧྲོ་ཏིན་ཨེར་སོགས་ཀྱིས་ལིང་ཚེའི་ཤུགས་རིག་པ་དང་རླབས་འགུལ་ཤུགས་རིག་པ་གཉིས་གྲངས་རིག་པའི་སྟེང་དུ་ཁྱབ་མཉམ་ཡིན་པ་ར་སྤྲོད་བྱས། དེ་བས་གཞུང་ལུགས་རིགས་གཉིས་མཉམ་འདྲེས་བྱས་ཏེ་ཚད་རྡུལ་ཤུགས་རིག་པ་བྱུང་། རྗེས་སུ་ཡང་ཏི་རཱ་ཁི་སོགས་ཀྱིས་གོམ་གང་མདུན་སྤོས་སྒོས་འཕེལ་རྒྱས་སུ་བཏང་བས། ཚད་རྡུལ་ཤུགས་རིག་པ་དེ་གཞུང་ལུགས་སྟེང་གཟབ་ནན་ཡིན་ལ། ཐབས་ཀྱི་སྟེང་ཆ་ཚང་པའི་གཞུང་ལུགས་གསར་བ་ཞིག་ཏུ་གྲུབ།
ཚད་རྡུལ་ཤུགས་རིག་པ་དང་གསུང་རབ་ཤུགས་རིག་པར་རྩ་བའི་ཆ་ནས་ཁྱད་པར་ལྡན། ཚད་རྡུལ་ཤུགས་རིག་པའི་ནང་དུ། རིལ་རྡུལ་གྱི་རྣམ་པ་དེ་རླབས་རྟེན་འབྱུང་གྲངསψ(r,t)ལས་བརྗོད་པ་ཡིན། དེ་ནི་གནས་ཚད r དང་དུས་ཚོད t ཡི་ཚོ་གྲངས་རྟེན་འབྱུང་གྲངས་ཡིན། རླབས་རྟེན་འབྱུང་གྲངས་ཀྱི་སྨོ་ཡི་རང་སྒྱུར|ψ(r),t)|2གྱིས་དུས་ཚོད t ནང་གནས་ཚད r ཡི་སར་རིལ་རྡུལ་རྙེད་པའི་སྲིད་ཕྱོད་སྟུག་ཚད་མཚོན་པ་ཡིན། རིལ་རྡུལ་གྱི་འགྲོས་ཚད་དེ་འདྲ་མི་ཆེ་བའི་ལྟོས་བཅས་སྨྲ་བ་མིན་པའི་གནས་ཚུལ་འོག་ཏུ། རིལ་རྡུལ་གྱི་རྣམ་པ་དུས་ཚོད་འགྱུར་བའི་ཆོས་ཉིད་དང་བསྟུན་པ་ཡིན། དེའང་རླབས་རྟེན་འབྱུང་གྲངས་ལ་ཚིམ་པའི་འགུལ་སྐྱོད་མཉམ་བྱ་ནི་ཧྲོ་ཏིན་ཨེར་མཉམ་བྱ་ཡིན། རིལ་རྡུལ་གྱི་འགྲོས་ཚད་ཧ་ཅང་ཆེ་བའི་ལྟོས་བཅས་སྨྲ་བའི་གནས་ཚུལ་འོག ཧྲོ་ཏིན་ཨེར་མཉམ་བྱ་ནི་ཏི་རཱ་ཁི་མཉམ་བྱའམ་ཡང་ན་ཁི་ལེན-ཀོར་ཏོན་མཉམ་བྱས་ཚབ་བྱེད་པ་ཡིན།
པོར་གྱི་ཆིང་མ་རྡུལ་ནུས་རིམ་གྱི་དོན་སྤྱི་དེ་ཚད་རྡུལ་ཤུགས་རིག་པ་བེད་སྤྱད་ནས་་རིགས་འདེད་ཐུབ། དེ་བས་གང་འདོད་ཀྱི་ཆ་འཇོག་ཅིག་མིན། དེ་ལྟར་ཡིན་པ་མ་ཟད། ཚད་རྡུལ་ཤུགས་རིག་པ་དེ་མ་རྡུལ་དང་། ཆ་རྡུལ། མཁྲེགས་གཟུགས་དང་ཕྲ་མཐོང་རིལ་རྡུལ་སོགས་ཀྱི་གདོང་གཏུག་སོགས་གནད་དོན་མང་པོའི་སྟེང་དུ་ཚང་མ་དངོས་བཤེར་དང་ཧ་ཅང་འཚམ་པའི་མཐའ་འབྲས་ཐོབ་ཡོད་ལ། གྲུབ་འབྲས་གཡུར་དུ་ཟ་བ་ཐོབ།
ཚད་རྡུལ་ཤུགས་རིག་པ་རྗེས་ནས་ཡང་འཕེལ་རྒྱས་བྱུང་ཡོད། ནུས་མཐོའི་གནས་ཚུལ་འོག རིལ་རྡུལ་གྱི་འཕོ་འགྱུར་ནི་ཡོངས་ཁྱབ་སྣང་ཚུལ་ཞིག་ཡིན། རིལ་རྡུལ་ཚང་མ༼འོད་རྡུལ་དང་། གློག་རྡུལ། མ་ནིང་རྡུལ། ཉིང་རྡུལ་སོགས༽ངེས་པར་ཐུན་མོང་གི་བྱེད་ལུགས་བཀོལ་ནས་ཐག་གཅོད་བྱེད་དགོས། འདི་ལྟར་ད་གཟོད་རིལ་རྡུལ་སྐྱེ་བ་དང་འཇིག་པ། འཕོ་འགྱུར་སོགས་གཞུང་ལུགས་ནང་དུ་མཚོན་ཐུབ་པ་ཡིན། དགོས་མཁོ་འདི་རིགས་ཀྱི་ཆེད་དུ། ཚད་རྡུལ་ཤུགས་རིག་པའི་རྨང་གཞིའི་སྟེང་ཚད་རྡུལ་ར་བ་སྨྲ་བ་བྱུང་། ཚད་རྡུལ་ར་བ་སྨྲ་བ་ཟེར་ཡ་དེ་རིལ་རྡུལ་དངོས་ལུགས། བསྡོམས་རྩིས་དངོས་ལུགས། དཀག་འདུས་རྣམ་པའི་གཞུང་ལུགས་དང་ཉིང་གཞུང་ལུགས་སོགས་གཞུང་ལུགས་མང་བོའི་ལག་ཆ་གལ་ཆེན་ཞིག་ཡིན།
དཔྱད་གཞི།[རྩོམ་སྒྲིག]
ཉིན་ཧྲིལ་བོའི་ལུགས་ཀྱི་མཐོ་རིམ་སློབ་འབྲིང་དཀྱུས་མའི་སློབ་དེབ་༼དངོས་ལུགས༽དེབ་གསུམ་པ། 2007ལོའི་ཟླ3པའི་དཔར་ལས་དྲངས་ལ། བཟོ་བཅོས་ཕྲན་བུ་གནང་ཡོད།

robotstxt: allowed

filter: keep


text:
ཚེས་10ཉིན་ཨུ་ཡོན་ཆུས་ཧྥེང་ཧུང་གིས་ཞིང་བཟོ་ཏང་ཀྲུང་དབྱང་གི་ཚབ་ཞུས་ནས་རྒྱལ་ཡོངས་སྲིད་གྲོས་སྐབས་བཅུ་གསུམ་པའི་ཚོགས་འདུ་ཐེངས་དང་པོའི་ཚང་འཛོམས་གྲོས་ཚོགས་ཐེངས་གསུམ་པའི་ཐོག་གཏམ་བཤད་གནང་སྐབས། ནད་གཞིས་རྐྱེན་པས་དབུལ་པོར་བསྒྱུར་བ་དང་ནད་གཞིས་རྐྱེན་པས་དབུལ་པོར་བསྐྱར་ལོག་བྱེད་པ་ནི་དབུལ་སྒྲོལ་འགག་སྒྲོལ་དམག་འཐབ་ཁྲོད་ཀྱི་གཙོ་རྒོལ་ཁ་ཕྱོགས་ཀྱི་གྲས་ཤིག་རེད། ནུས་ལྡན་གྱི་ནད་ཆེན་འགན་སྲུང་ལག་བསྟར་བྱ་རྒྱུ་གཙོ་གནད་ལ་བརྩིས་ནས་ནད་གཞི་ཡག་པོ་བཅོས་པ་དང་སྨན་བཅོས་འགྲོ་གྲོན་ཐག་གཅོད་ཡག་པོ་བྱ་རྒྱུ་ནི་མིག་སྔའི་ལས་འགན་གཙོ་བོ་གཉིས་ལ་བརྩི་དགོས་ཞེས་གསུངས་པ་རེད།
ཆུས་ཧྥེང་ཧུང་གིས་ནད་གཞིས་རྐྱེན་པས་དབུལ་པོར་བསྒྱུར་བ་དང་དབུལ་པོར་བསྐྱར་ལོག་བྱེད་པ་ནི་རང་རྒྱལ་གྱི་སྨན་བཅོས་འཕྲོད་བསྟེན་བྱ་གཞག་འཕེལ་རྒྱས་ཡག་པོ་མ་བྱུང་བ་དང་། སྨན་བཅོས་འཕྲོད་བསྟེན་ཐོན་ཁུངས་དེ་གྲོང་ཁྱེར་དང་གྲོང་གསེབ་དང་། མི་ཚོགས་བཅས་ཀྱི་ཁྲོད་དུ་བཀོད་སྒྲིག་དོ་སྙོམས་མ་བྱུང་བའི་དངོས་ཡོད་ཀྱི་གནས་ཚུལ་ཞིག་རེད། བདེ་ཐང་གི་དབུལ་སྒྲོལ་འགག་སྒྲོལ་དམག་འཐབ་ལ་རྒྱལ་ཁ་ལེན་པར་ངེས་པར་དུ་གནད་དོན་ཕྱོགས་སྟོན་དུ་འཛིན་རྒྱུ་མཐའ་འཁྱོངས་བྱེད་པ་དང་འཇུར་མིག་གི་གནད་དོན་ཐག་གཅོད་བྱེད་དགོས། གཙོ་གནད་ནི“ལྗོངས་གསུམ་དང་ཀྲོའུ་གསུམ”གྱི་ཤིན་ཏུ་དབུལ་བའི་ས་ཁུལ་ལ་དམིགས་ནས་རྒན་རྒོན་དང་། དབང་པོ་སྐྱོན་ཅན། ནད་གཞི་ལྕི་པོ་ཕོག་མཁན་བཅས་མི་སྣ་རིགས་གསུམ་ལ་དོ་ཁུར་བྱེད་དགོས་པ་དེ་རེད་ཅེས་གསུངས།
སྨན་བཅོས་སྐྱོབ་རོགས་བྱེད་སྟངས་གསར་གཏོད་བྱེད་པའི་ཐད་ཆུས་ཧྥེང་ཧུང་གིས། རྒྱལ་ཁབ་རིམ་ངོས་སུ“ལྗོངས་གསུམ་དང་ཀྲོའུ་གསུམ”ལ་ཡུན་རིང་གཏན་འཇགས་ཀྱི་སྨན་བཅོས་རོགས་སྐྱོབ་ལམ་ལུགས་བཙུགས་ནས་གྲོང་ཁྱེར་ཆེ་མོའི་སྤུས་ལེགས་སྨན་བཅོས་ཐོན་ཁུངས་ས་ཁུལ་དབུལ་པོའི་གཞི་རིམ་དུ་ནུས་ལྡན་ངང་འཐུས་སྒོ་ཚང་དུ་གཏོང་རྒྱུར་སྐུལ་འདེད་གཏོང་དགོས་པ་དང་། ཤར་རྒྱུད་ས་ཁུལ་གྱི་རིགས་གཅིག་མཁས་ཅན་ཚོགས་ཆུང་ལས་གྲུབ་པའི་སྨན་བཅོས་རུ་ཁག་ཡུན་རིང་ས་ཁུལ་དབུལ་པོར་བཅའ་སྡོད་བྱས་ནས་ནད་རིགས་ལ་གཞིགས་ཏེ་ནད་ཆེན་རིགས་དབྱེ་དང་གྲལ་བཤེར་གྱིས་སྐྱོབ་བཅོས་བྱས་ནས་ས་གནས་དེ་གར་ནད་ཆེན་སྐྱོབ་བཅོས་དང་གཅོང་ནད་དོ་དམ་ཞབས་ཞུའི་ཚོགས་པ་ཞིག་ཆགས་རྒྱུར་རམ་འདེགས་བྱེད་པ་དང་འབྲེལ་རྩོལ་བྱུང་རིག་ནུས་དང་། དྲ་སྦྲེལ། གཞི་གྲངས་ཆེ་མོ་སོགས་ཀྱི་ལག་རྩལ་གསར་པ་བེད་སྤྱོད་གང་ལེགས་བྱས་ཏེ་རྒྱང་ཁྲིད་སྨན་བཅོས་དང་སློབ་གསོ་གསོ་སྦྱོང་གིས་ལག་རྩལ་དང་། ཐོན་ཁུངས། ཤེས་ལྡན་མི་སྣ་བཅས་ཤིན་ཏུ་དབུལ་བའི་ས་ཁུལ་དང་མཉམ་འདྲེས་ཐུབ་པ་བྱེད་དགོས་པའི་གྲོས་འགོ་བཏོན་གནང་བ་རེད།
ཆུས་ཧྥེང་ཧུང་གིས་ཕྱི་ཕྱོགས་ཀྱི་རོགས་སྐྱོར་བྱེད་ཤུགས་ཆེ་རུ་གཏོང་བ་དང་ནང་ཁུལ་གྱི་ནུས་པ་ཆེ་རུ་གཏོང་རྒྱུ་གཉིས་ཀར་ཤུགས་སྣོན་བརྒྱབ་ནས་རྫོང་དང་། ཤང་། གྲོང་ཚོ་བཅས་ཀྱི་སྨན་བཅོས་འཕྲོད་བསྟེན་སྒྲིག་གཞིས་སྨན་བཅོས་ཚོགས་པ་འཛུགས་རྒྱུར་སྐུལ་འདེད་བཏང་སྟེ་མི་ཚོགས་དབུལ་པོའི་ནད་ཆེན་སྨན་བཅོས་དང་གཅོང་ནད་ཚོད་འཛིན་ཐུབ་པ་བྱེད་དགོས། ཀྲུང་དབྱང་ནོར་སྲིད་ཀྱིས་རོགས་སྐྱོར་བྱས་ཏེ་ས་ཁུལ་དབུལ་པོའི་རྫོང་དང་། ཤང་། གྲོང་ཚོ་བཅས་ཀྱི་སྨན་བཅོས་འཕྲོད་བསྟེན་སྒྲིག་གཞི་ཚད་ལྡན་ཅན་འཛུགས་སྐྱོང་ལེགས་གྲུབ་ཡོང་བ་དང་། ཤང་དང་གྲོང་རྡལ་གྱི་འཕྲོད་བསྟེན་ཁང་དང་གྲོང་ཚོའི་འཕྲོད་བསྟེན་ཁང་འཛུགས་སྐྱོང་ལ་གཙོ་གནད་དུ་རྒྱབ་སྐྱོར་བྱས་ནས་གྲོང་གསེབ་ཀྱི་འཐུང་ཆུ་དང་གསང་སྤྱོད་ཀྱི་འཕྲོད་བསྟེན་ཆ་རྐྱེན་ལེགས་སུ་གཏོང་དགོས་ཞེས་གསུངས།


text: མིག་སྔར། དཔེ་སྐྲུན་ཁང་ཁག་གིས་ཇོ་ནང་སྐོར་གྱི་དཔེ་དེབ་མི་ཉུང་བ་པར་སྐྲུན་བྱས་ཡོད་པ་སྟེ། ཉེ་བའི་ལོ་ཤས་རིང་པར་སྐྲུན་འགྲེམ་སྤེལ་བྱས་པའི་དཔེ་དེབ་ལ་མི་རིགས་དཔེ་སྐྲུན་ཁང་གིས་པར་དུ་བསྐྲུན་པའི་༼ཇོ་ནང་པའི་མཁས་གྲུབ་རིམ་བྱོན་གྱི་གསུང་རྩོམ་༽དང་།༼ཇོ་ནང་བླ་མ་ཡོན་ཏན་བཟང་པོའི་གསུང་འབུམ༽དེབ་བརྒྱད། ༼ཇོ་ནང་ཀུན་དགའ་གྲོལ་མཆོག་གི་རྣམ་ཐར།༽བཅས་དང་། ཀྲུང་གོའི་བོད་རིག་པ་དཔེ་སྐྲུན་ཁང་གིས་པར་དུ་བསྐྲུན་པའི་༼ཇོ་ནང་བསྟན་པའི་སྲོལ་འབྱེད་ཀུན་མཁྱེན་དོལ་པོའི་གསུང་འབུམ༽ལྕགས་པར་དེབ་གྲངས་བཅུ་གསུམ་དང་༼ཇོ་ནང་ཏཱ་ར་ནཱ་ཐའི་གསུང་འབུམ་༽དེབ་བཞི་བཅུ་ཞེ་ལྔ། ༼ ཇོ་ནང་རམ་འབྱམས་པ་བློ་བཟང་མཆོག་གྲུབ་རྒྱ་མཚོའི་གསུང་འབུམ༽དེབ་བཞི། བོད་ལྗོངས་མི་དམངས་དཔེ་སྐྲུན་ཁང་གིས་པར་དུ་བསྐྲུན་པའི་༼ཐུབ་བསྟན་ཨེ་ཝཾ་དཔེ་ཚོགས་༽དེབ་བཅུ་གསུམ། (ཇོ་ནང་པའི་རང་ལུགས་སྣ་ཚོགས) སོགས་ཡོད།


text:
འདི་ལོའི་ཟླ་11ཚེས་8ཉིན་གྱི་གསར་འགོད་པའི་དུས་ཆེན་ལ། ཀྲུང་ཧྭའི་རྒྱལ་ཡོངས་གསར་འགྱུར་ལས་དོན་པའི་མཐུན་ཚོགས་བཙུགས་ནས་ལོ་80ཏག་ཏག་འཁོར་ཡོད་པ་རེད། ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི་དང་། རྒྱལ་ཁབ་ཀྱི་ཀྲུའུ་ཞི། ཀྲུང་དབྱང་དམག་ཨུད་ཀྱི་ཀྲུའུ་ཞི་བཅས་ཡིན་པའི་ཞི་ཅིན་ཕིང་གིས་རྟེན་འབྲེལ་འཕྲིན་ཡིག་སྤྲིངས་ནས་རྒྱལ་ཡོངས་ཀྱི་རྒྱ་ཆེའི་གསར་འགྱུར་གླེང་ཕྱོགས་ཀྱི་ལས་དོན་པར་ལྷག་བསམ་ཟོལ་མེད་ཀྱི་འཚམས་འདྲི་གནང་བ་མ་ཟད་རེ་བ་ནན་པོའང་བཏོན་གནང་བ་རེད། སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་འཕྲིན་ཡིག་ལས་རང་ལྗོངས་ཀྱི་གསར་འགྱུར་གླེང་ཕྱོགས་ཀྱི་འཐབ་ཕྱོགས་དང་པོར་ཚུར་སྣང་ལན་ཆ་ཆེན་པོ་དང་སློབ་སྦྱོང་གི་ཚ་རླབས་ཤིག་འཕྱུར་བ་རེད།
“སྤྱི་ཁྱབ་ཧྲུའུ་ཅིས་གསར་འགོད་པའི་དུས་ཆེན་ཉིན་མོར་རྟེན་འབྲེལ་འཕྲིན་ཡིག་སྤྲིངས་ནས་རྒྱལ་ཡོངས་ཀྱི་རྒྱ་ཆེའི་གསར་འགྱུར་གླེང་ཕྱོགས་ཀྱི་ལས་དོན་པར་ལྷག་བསམ་ཟོལ་མེད་ཀྱི་འཚམས་འདྲི་གནང་བ་དེས་དུས་ཡུན་རིང་པོ་གཞི་རིམ་དུ་ལས་ཀ་བྱེད་བཞིན་པའི་གསར་འགོད་པ་ང་ཚོར་སེམས་འགུལ་ཆེན་པོ་ཐེབས་བྱུང་ལ་ལྕག་སྐུལ་ཀྱང་ཐེབས་བྱུང”ཞེས་ནག་ཆུ་ས་ཁུལ་བརྙན་འཕྲིན་ལས་ཁུངས་ཀྱི་པར་ལེན་གསར་འགོད་པ་ཉི་མས་བཤད། ཁོང་གིས་གསར་འགོད་པའི་ལས་གནས་སུ་བགྲང་བྱ་20ཙམ་འབད་འཐབ་བྱེད་རིང་ཐོག་མའི་བསམ་འདུན་མ་བརྗེད་པ་དང་དད་སེམས་བརྟན་དུ་བཏང་ནས་དུས་ཡུན་རིང་པོར་གཞི་རིམ་གྱི་འཐབ་ཕྱོགས་དང་པོ་བསྲུངས་པ་དང་། བྱང་ཐང་གི་ཡུལ་ལུང་གང་སར་བསྐྱོད་དེ་ས་མཐོར་རྐང་རྗེས་རེ་རེ་བཞག་པ་དང་དམངས་ཀྱི་འདུན་པ་མཚོན་པའི་པར་རིས་དུ་མ་པར་དུ་བླངས་ཡོད། ཁོང་གིས་ཏང་གི་གསར་འགྱུར་ལས་དོན་པ་ཞིག་གི་ངོས་ནས་ཐོག་མཐའ་བར་གསུམ་དུ་སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་ནན་བཤད་གནང་བ་བཞིན་ཏང་གི་འདོད་ཚུལ་དྲིལ་བསྒྲགས་ཧུར་ཐག་དང་། མང་ཚོགས་ཀྱི་འབོད་སྒྲ་ཟབ་མོ་མཚོན་པར་བྱེད་པ། བརྗོད་དོན་གཙོ་བོ་མཆོག་ཏུ་བཟུང་ནས་དྲང་ནུས་བརྒྱུད་སྤེལ་བྱེད་དགོས། སླད་ཕྱིན་སྤྱི་ཁྱབ་ཧྲུའུ་ཅིའི་བསླབ་བྱ་ཟབ་མོ་དང་ཐུགས་རེ་ནན་པོ་ཐོག་མཐའ་བར་གསུམ་དུ་བློ་ལ་བརྟན་པོར་བཅངས་ནས་ཏང་ལ་དགའ་ཞེན་དང་། རྒྱལ་ཁབ་ལ་དགའ་ཞེན། མི་རིགས་ལ་དགའ་ཞེན། མི་དམངས་ལ་དགའ་ཞེན་བཅས་ཀྱི་འདུ་ཤེས་བརྟན་པོ་འཆང་བ་དང་། གཞི་རིམ་དུ་བསྐྱོད་དེ་བཅར་འདྲི་བྱ་ཡུལ་དང་ངོ་ཐུག་གདོང་འཕྲད་དང་གསར་འགྱུར་ཐོན་ཡུལ་དངོས་སུ་བསྐྱོད་པ། མང་ཚོགས་དང་འབྲེལ་འདྲིས་ཟབ་པ་དང་གླེང་ཆེ་བའི་གསར་འགྱུར་བརྩམས་ཆོས་སྤེལ་ནས་ཏང་དང་སྲིད་གཞུང་གི་གསུང་སྒྲ་བརྒྱུད་སྤེལ་དང་། མི་དམངས་ཀྱི་འབོད་སྒྲ་མཚོན་པ། བོད་ཀྱི་གཏམ་རྒྱུད་དང་ནག་ཆུའི་གཏམ་རྒྱུད་ཡག་པོ་རྗོད་པ། ཞིང་འབྲོག་པའི་གསོན་ཉམས་དོད་ལ་དགའ་འོས་པའི་འགྱུར་ལྡོག་ཡག་པོ་གླེང་བ། འགན་འཁྲི་དང་ལས་འགན་ཆུད་ཟོས་སུ་མི་གཏོང་བ་བཅས་བྱས་ཏེ་བོད་བྱང་ཐང་གི་མི་དམངས་ཀྱིས་ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པ་དང་སྟོབས་ཤུགས་ཡོད་རྒུས་ཀྲུང་གོའི་ཕུགས་འདུན་འགྲུབ་ཆེད་ལྕག་སྐུལ་གཏོང་རྒྱུ་དང་འབོད་སྐུལ་བྱ་རྒྱུ་ཡིན་ཞེས་བཤད།
“གསར་འགྱུར་གླེང་ཕྱོགས་ཀྱི་ལས་དོན་སྐོར་གྱི་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་རྣམ་བཤད་གལ་ཆེན་རབ་དང་རིམ་པས་རྒྱ་ཆེའི་གསར་འགྱུར་ལས་དོན་པས་དུས་རབས་ལ་ངོ་གནོང་མི་དགོས་པར་འགན་འཁྲི་དང་ལས་འགན་བསྒྲུབ་རྒྱུར་རྩ་བའི་གཞི་འཛིན་ས་དང་མདུན་སྐྱོད་ཀྱི་ཁ་ཕྱོགས་མཁོ་འདོན་གནང་ཡོད། གྲོལ་མ་ཐག་པའི་ཏང་གི་ཚོགས་ཆེན་བཅུ་དགུ་པའི་ཐོག་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་དུས་རབས་གསར་པར་སླེབས་ཡོད་ཅེས་བསྟན་ཡོད། ཐོག་མའི་བསམ་འདུན་མ་བརྗེད་པར་འགན་འཁྲི་བློ་ལ་བརྟན་པོར་ངེས་ཏེ་ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་དུས་རབས་ཀྱི་འགྲོས་དང་བསྟུན་ནས་ཀྲུང་གོའི་གཏམ་རྒྱུད་ཡག་པོ་བརྗོད་པ་དང་དུས་རབས་ཀྱི་རྩོམ་ཡིག་སྙན་འཇེབས་ལྡན་པ་ཞིག་འབྲི་རྒྱུ་ནི་དུས་རབས་གསར་པའི་གསར་འགྱུར་ལས་དོན་པས་འབད་བརྩོན་ལྷོད་མེད་བྱེད་དགོས་པའི་ཁ་ཕྱོགས་ཤིག་རེད”ཅེས་ཉིང་ཁྲིར་བཅའ་སྡོད་བོད་ལྗོངས་ཉིན་རེའི་ཚགས་པར་ལས་ཁུངས་ཀྱི་གསར་འགོད་པའི་ས་ཚིགས་ཀྱི་ཀྲན་ཀྲང་མའེ་ཀྲེང་ཝུའེ་ཡིས་བཤད། ཁོང་བོད་དུ་གསར་འགོད་པའི་ལས་ལ་གཞོལ་ནས་ལོ་30ཙམ་སོང་བ་དང་། གསར་འགོད་པའི་ལས་གནས་དང་གཞི་རིམ་དུ་གཞི་ཚུགས་ཏེ་བཅར་འདྲིའི་འཐབ་ཕྱོགས་དང་པོར་འབད་བརྩོན་མཐའ་འཁྱོངས་བྱས་ཡོད། ཁོང་གིས་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་ཐུགས་རེ་ནན་པོ་བློ་ལ་བཅངས་པས་མ་ཚད་ལག་ལེན་བསྟར་ནས་ཏང་དང་མི་དམངས་ཀྱི་བྱ་གཞག་ལ་ཐོག་མཐའ་བར་གསུམ་དུ་སྐུལ་ལྕག་དང་འབོད་སྐུལ་བྱེད་པ་ནི་རྒྱ་ཆེའི་གསར་འགྱུར་ལས་དོན་པའི་ལས་རིགས་ཀྱི་ཚད་ཤིང་དང་ཕུགས་བསམ་གྱི་རེ་སྙེག་ཅིག་ཏུ་གྱུར་ཡོད་ཅེས་བརྗོད།
“‘གདེང་ཚོད་བཞི’བརྟན་པ་དང་། མི་དམངས་ཀྱི་བརྩེ་བ་རྒྱུན་འཁྱོངས། རླབས་ཆེན་གྱི་དུས་རབས་ཟིན་འགོད། ཀྲུང་གོའི་གཏམ་རྒྱུད་ཡག་པོ་རྗོད་པ། ཀྲུང་གོའི་སྐད་སྒྲ་ཁྱབ་སྤེལ། འབད་འཐབ་ཀྱི་རྒྱལ་ཁའི་གླུ་དབྱངས་ལེན་པ། མི་རིགས་ཀྱི་སྟོབས་ཤུགས་གོང་བུར་སྒྲིལ་བ་བཅས་བྱ་རྒྱུ་ནི་སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་རང་རེའི་གསར་འགྱུར་ལས་དོན་པར་སྐུལ་ལྕག་བཏང་བ་ཞིག་ཡིན་པ་དང་། དེ་བས་ཀྱང་རང་རེའི་གསར་འགོད་པས་དུས་རབས་གསར་པའི་ཏང་གི་གསར་འགྱུར་གླེང་ཕྱོགས་ཀྱི་ལས་དོན་ཡག་པོ་བསྒྲུབ་པའི་ལས་ཀའི་མཛུབ་ཁྲིད་དང་གཞི་འཛིན་སའང་ཡིན”ཞེས་བོད་ལྗོངས་མི་དམངས་ཀུན་ཁྱབ་རླུང་འཕྲིན་ལས་ཁུངས་ཀྱི་གསར་འགྱུར་ལེ་ཚན་ལྟེ་གནས་ཀྱི་གསར་འགོད་པུའི་ཀྲུའུ་རེན་ཐང་ཞའོ་ཧྲོང་གིས་བརྗོད། ཁོང་གིས། དུས་ཡུན་རིང་པོར་བོད་ལྗོངས་རླུང་འཕྲིན་ནི་ཏང་གི་གསར་འགྱུར་གླེང་ཕྱོགས་ཀྱི་འཐབ་ས་གལ་ཆེན་ཡིན་ཞིང་། འདུ་ཤེས་འཛིན་སྟངས་འཛུགས་སྐྱོང་དང་ཁྱབ་སྤེལ་ལ་ནུས་པ་གལ་ཆེན་བཏོན་ཡོད། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་དུས་རབས་གསར་པར་སླེབས་པ་དང་རང་རྒྱལ་གྱི་སྤྱི་ཚོགས་རིང་ལུགས་ཀྱི་འགལ་ཟླ་གཙོ་བོར་འགྱུར་ལྡོག་བྱུང་བ་ལས་རང་རེའི་ཏང་གི་གསར་འགྱུར་གླེང་ཕྱོགས་ལས་དོན་དང་རང་རེའི་རྒྱ་ཆེའི་གསར་འགྱུར་ལས་དོན་པར་སྔར་བས་མཐོ་བའི་བླང་བྱ་གསར་པ་བཏོན་ཡོད། སླད་ཕྱིན་ང་ཚོས་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་མཛུབ་ཁྲིད་དུ་བྱས་ནས་སྤྱི་ཁྱབ་ཧྲུའུ་ཅིའི་བླང་བྱ་ལྟར་མི་དམངས་ཀྱི་བརྩེ་བ་རྒྱུན་འཁྱོངས་བྱས་ཏེ་ཞིང་འབྲོག་གཞི་རིམ་དང་སྡེ་ཁུལ་མང་ཚོགས་ཁྲོད་སྔར་བས་ཟབ་སྐྱོད་བྱས་ནས་ཏང་གི་མཐུན་སྒྲིལ་སྣེ་ཁྲིད་འོག་རང་ལྗོངས་ཀྱི་མི་རིགས་ཁག་གི་ལས་བྱེད་མང་ཚོགས་ཀྱིས་ཕྱོགས་ཡོངས་ནས་འབྱོར་འབྲིང་སྤྱི་ཚོགས་སྐྲུན་པ་དང་མཛེས་སྡུག་ལྡན་པའི་འཚོ་བའི་ཕྱོགས་སུ་སྐྱོད་པའི་རླབས་ཆེ་ལ་གསོན་ཉམས་ལྡན་པའི་ལག་ལེན་སྐོར་ཟིན་ཐོར་འགོད་པ་དང་། ཀྲུང་གོའི་གཏམ་རྒྱུད་ཀྱི་བོད་ཀྱི་ལེའུ་ཡག་པོ་རྗོད་པ། འབད་འཐབ་ཀྱི་རྒྱལ་ཁའི་གླུ་དབྱངས་སྐད་གསང་མཐོན་པོས་ལེན་པ། མི་རིགས་ཀྱི་སྟོབས་ཤུགས་གོང་བུ་གཅིག་ཏུ་སྒྲིལ་བ་བཅས་བྱས་ཏེ་རླུང་འཕྲིན་གྱི་གསར་འགྱུར་གླེང་ཕྱོགས་ཀྱི་ཁྱབ་སྤེལ་ནུས་པ་དང་། ཁྲིད་སྟོན་ནུས་པ། ཤུགས་རྐྱེན་ནུས་པ། སྤྱི་མོས་ཐོབ་ཚད་བཅས་ཟམ་མི་ཆད་པར་ཆེ་རུ་བཏང་ནས་བོད་ཀྱི་དཔལ་འབྱོར་དང་སྤྱི་ཚོགས་འཕེལ་རྒྱས་མྱུར་པོ་དང་ཡུན་རིང་བདེ་འཁོད་ལ་སྐུལ་མ་གཏོང་བར་གླེང་ཕྱོགས་ཀྱི་ཁོར་ཡུག་ཡག་པོ་བསྐྲུན་ཆེད་ལེགས་སྐྱེས་དེ་བས་ཆེ་བ་འབུལ་རྒྱུ་ཡིན་ཞེས་བརྗོད་པ་རེད།


text:
མཉམ་འབྲེལ་རྒྱལ་ཚོགས་ཀྱི་དྲུང་ཆེ་གསར་པ་མཆོག་ལ་འབོད་སྐུལ།
ཡོང་ཁུངས། བོད་མིའི་སྒྲིག་འཛུགས་ཀྱི་དྲ་རྒྱ
འཛམ་གླིང་མཉམ་འབྲེལ་རྒྱལ་ཚོགས་ཀྱི་དྲུང་ཆེ་གསར་པ་མཆོག་ལ་འབོད་སྐུལ་ཞུ་སྙན་ཕུལ་བ།
༄༅། །བོད་མི་མང་སྤྱི་འཐུས་ལྷན་ཚོགས་ནས་འཛམ་གླིང་མཉམ་འབྲེལ་རྒྱལ་ཚོགས་ཀྱི་དྲུང་ཆེ་གསར་པ་སྐུ་ཞབས་ཨེན་ཊོ་ནིའོ་གུ་ཅེ་ར་སི་ Antonio Guterres མཆོག་གི་མཚན་ཐོག་ལ་བོད་དོན་རྒྱབ་སྐྱོར་གྱི་གྲོས་ཆོད་བཞག་པ་དེ་དག་ལག་བསྟར་རྒྱུན་སྐྱོང་ཡོང་བའི་འབོད་སྐུལ་ཞུ་སྙན་ཞིག་ཕུལ་འདུག་པ་དེའི་ནང་འཁོད་དོན། རྒྱ་ནག་གཞུང་གིས་འདས་པའི་མི་ལོ་ ༦༦ རིང་བོད་ས་དབང་བསྒྱུར་བྱས་ནས་བོད་དེ་ཞིང་བྲན་ལམ་ལུགས་སོགས་ནས་བཅིང་བཀྲོལ་བཏང་ཚུལ་དང་འཛུགས་སྐྲུན་ཡར་རྒྱས་ཀྱི་ལས་གཞི་ཧ་ཅང་བཏང་ཡོད་སྐོར་སོགས་དྲིལ་བསྒྲགས་བྱེད་བཞིན་ཡོད་ཀྱང་། དོན་དངོས་ནི་བོད་ནང་ཆབ་སྲིད་ཀྱི་དམ་བསྒྲགས་ཤུགས་ཆེ་འོག་ཛ་དྲག་གི་གནས་སྟངས་མུ་མཐུད་གནས་བཞིན་པ་མ་ཟད། ཕྱི་ལོ་ ༢༠༠༩ ནས་བོད་མི་ ༡༤༥ རང་ལུས་མེར་སྲེག་བཏང་བ་བརྒྱུད་རྒྱ་ནག་གི་དབང་སྒྱུར་ལ་ངོ་རྒོལ་རྔམ་སྟོན་གནང་བ་དང་སྦྲགས། བོད་ལ་རང་དབང་དགོས་པ་དང་། ༸གོང་ས་མཆོག་བོད་དུ་གདན་འདྲེན་ཞུ་དགོས་པའི་དགོས་འདུན་སོགས་འདོན་བཞིན་ཡོད། དེར་བརྟེན་ང་ཚོས་སྐུ་ཉིད་མཆོག་གི་ལས་ཡུན་རིང་བོད་རྒྱ་གྲོས་མོལ་བསྐྱར་གསོ་ཐོག་བོད་ཀྱི་གནད་དོན་གསལ་ཐུབ་པའི་རེ་བ་བྱེད་བཞིན་ཡོད། ཅེས་འཁོད་འདུག
སྤྱིར་འཛམ་གླིང་མཉམ་འབྲེལ་རྒྱལ་ཚོགས་ཀྱི་ཚོགས་ཆེན་ཐོག་བོད་དོན་ཐོག་སྔ་རྗེས་གྲོས་ཆོད་རིམ་པ་གསུམ་བཞག་ཡོད། དང་པོ་ནི། ཕྱི་ལོ་ ༡༩༥༩ ཕྱི་ཟླ་ ༡༠ ཚེས་ ༢༡ ཉིན་གྲོས་ཆོད་ཨང་ ༡༥༣ (XIV) བཞག་པ་དང་། དེ་རྗེས་ཕྱི་ལོ་ ༡༩༦༡ ཕྱི་ཟླ་ ༡༢ ཚེས་ ༢༠ ཉིན་གྲོས་ཆོད་ཨང་ ༡༧༢༣ (XVI) མཐའ་མ་དེ་ཕྱི་ལོ་ ༡༩༦༥ ཟླ་ ༡༢ ཚེས་ ༡༨ ཉིན་གྲོས་ཆོད་ཨང་ ༢༠༧༩ (XX) བཞག་འདུག །


text:
ཕྱི་ལོ་༢༠༡༨ ཟླ་༧ ཚེས་༤ ཉིན་དཔལ་སྤུངས་རིག་གནས་མཐོ་སློབ་དོན་གཉིས་ནོར་བུའི་དགའ་ཚལ་ནས་དེ་གའི་ གསོ་རིག་སློབ་གཉེར་ཁང་དེ་བོད་ཀྱི་གསོ་བ་རིག་པའི་ལྷན་ཚོགས་འོག་དེབ་སྐྱེལ་ཡོང་བའི་ཞུ་སྙན་གནང་འབྱོར་བྱུང་བར་ལྷན་ཚོགས་ཚོགས་ཐེངས་༣༠ པའི་ཐོག་རྟོགས་ཞིབ་ཚོགས་མི་དང་རྟོགས་ཞིབ་དུས་ཚེས་གཏན་འབེབས་ཀྱིས་ ད་ཉིན་ཕྱི་ལོ་༢༠༡༨ ཟླ་༡༠ ཚེས་༡༩ ཉིན་དངོས་སུ་རྟོགས་ཞིབ་ཆེད་ཕེབས་གནང་ཡོད། རྟོགས་ཞིབ་ལས་རིམ་ནང་གསལ་ཐོག་མར་རྟོགས་ཞིབ་ཚོགས་ཆུང་གི་གཙོ་སྐྱོང་ལྷན་ཚོགས་ཀྱི་དྲུང་ཆེ་སྨན་པ་ཚེ་རིང་མཚམས་གཅོད་ནས་རྟོགས་ཞིབ་ཚོགས་མི་རྣམས་ངོ་སྤྲོད་དང་རྟོགས་ཞིབ་ཀྱི་རྒྱབ་ལྗོངས་དང་ལས་དོན་ངོ་སྤྲོད་ ཞུས། དེ་རྗེས་དཔལ་སྤུངས་རིག་གནས་མཐོ་སློབ་ཀྱི་སློབ་སྤྱི་སྨན་རྩིས་རབ་འབྱམས་པ་ཨེ་པ་བསོད་ནམས་རིན་ཆེན་ལགས་ནས་དཔལ་སྤུངས་རིག་གནས་མཐོ་སློབ་ཁང་གི་དམིགས་ཡུལ་དང་འབྲེལ་ཡོད་དགེ་ལས་རྣམས་ངོ་སྤྲོད་གནང་། ཚོགས་ཆུང་གི་ཚོགས་མི་རྣམས་ནས་དེབ་སྐྱེལ་སྒྲིག་གཞི་དང་དེ་བཞིན་ཞུ་སྙན་ནང་གསལ་ཡིག་ཆ་ངོ་མར་གཟིགས་ཞིབ་དང་དོགས་འདྲི་ཡོད་པར་དྲི་བ་ལན་འདེབས་གནང་། དེ་རྗེས་སློབ་ཁང་དུ་དངོས་སུ་རྟོགས་ཞིབ་གནང་བའི་ནང་མཐོ་སློབ་ཡིག་ཚང། རིག་དངོས་འགྲེམས་སྟོན་ཁང། གཡུ་ཐོག་མཆོད་ཁང་དང་དཔེ་མཛོད། སློབ་མའི་འཛིན་ཁང་དང་ཉལ་ཁང། དེ་བཞིན་བརྟག་དཔྱད་སྨན་ཁང་དང་འཇམ་དཔྱད་ཁང། སྨན་སྦྱོར་ཁང་དང་གཡོས་སྦྱོར་ཁང། ཡིད་འཕྲོག་སྨན་གྱི་ལྡུམ་ར་བཅས་ལ་དངོས་སུ་གཟིགས་རྟོགས་གནང་མཐར་ཚོགས་ཆུང་ཚོགས་མི་ཚང་འཛོམས་ཀྱིས་སློབ་ཁང་གི་འཛིན་སྐྱོང་དང་དེ་བཞིན་ཤེས་ཡོན་དང་འབྲེལ་བའི་ཐོག་དོགས་འདྲི་དང་སློབ་ཁང་གི་སློབ་མ་གཉིས་ཟུར་དུ་ཐུགས་ཕྲད་ཀྱིས་སློབ་ཁང་གི་སློབ་འཁྲིད་སློབ་ཚན་དང་སློབ་འཁྲིད་གནང་སྟངས་སོགས་ཤེས་ཡོན་སྤྱི་དང་། ཡང་སྒོས་འཛིན་སྐྱོང་ནས་ཟུར་བལྟའི་དཔེ་དེབ་དང་ཉལ་ཁང་ལ་སོགས་ཀྱི་ཆ་རྐྱེན་གནང་སྟངས་གང་ཅིར་དྲི་བ་ཞུས་རྗེས་མཐར་ཚོགས་ཆུང་གི་སྙན་ཐོ་དང་ཚོགས་མི་སོ་སོའི་དགོངས་འཆར་སྙན་ཤོག་བཅས་བཀང་། ད་ལན་རྟོགས་ཞིབ་འདི་དང་འབྲེལ་ནས་སློབ་ཁང་ནས་༸བྱམས་མགོན་རྡོ་ཆེ་འཆང་མཆོག་སྐུའི་དམིགས་བསལ་མཇལ་ཁ་གོ་སྒྲིག་གནང་བཞིན་༸བྱམས་མགོན་ཏཱའི་སི་ཏུ་རིན་པོ་ཆེ་མཆོག་ནས་དེ་སྔ་བོད་ནང་དཔལ་སྤུངས་རིག་གནས་མཐོ་ སློབ་ཁང་གི་བྱུང་བ་ལོ་རྒྱུས་དང་བོད་དུ་དུས་འགྱུར་བྱུང་རྐྱེན་བཙན་བྱོལ་དུ་བྲོས་བྱོལ་གྱིས་རྒྱ་གར་ནང་དཔལ་སྤུངས་རིག་གནས་མཐོ་སློབ་འདི་གསར་འཛུགས་ཀྱི་དམིགས་ཡུལ་དང་ལས་དོན་གནང་སྒོ་ཁག འབྱུང་འགྱུར་གསོ་རྩིས་རིག་པ་གཙོས་བོད་ཀྱི་རིག་གནས་མི་ཉམས་གོང་སྤེལ་གནང་རྒྱུའི་ལས་འཆར་སོགས་དུས་ཡུན་ཆུ་ཚོད་གཅིག་ཙམ་རིང་བཀའ་སློབ་གནང་། ད་ལན་རྟོགས་ཞིབ་ཚོགས་ཆུང་ནས་རྟོགས་ཞིབ་གནང་བའི་རྟོགས་ཞིབ་ལས་བསྡོམས་སྙན་ཐོ་དང་རྒྱབ་གཉེར། ཟུར་སྦྱར་ཡིག་ཆ་ཁག་བཅས་ལྷན་ཚོགས་ཀྱི་རྗེས་མའི་ཚོགས་འདུའི་ཐོག་གྲོས་བསྡུར་ཐག་ གཅོད་གནང་རྒྱུ་ཡིན་པ་བཅས་རྟོགས་ཞིབ་ལས་བསྡོམས་སྙིང་བསྡུས་སུ་བོད་ཀྱི་གསོ་བ་རིག་པའི་ལྷན་ཚོགས་ནས་ཕྱི་ལོ་༢༠༡༨ ཟླ་༡༠ ཚེས་༢༠ ལ།། …
གལ་ཆེའི་གསལ་བསྒྲགས།
༄༅། །བོད་ཀྱི་གསོ་བ་རིག་པའི་ལྷན་ཚོགས་འོག་དེབ་སྐྱེལ་ཡོད་པའི་གསོ་རིག་སློབ་གཉེར་ཁང་དང་དེབ་སྐྱེལ་ སྨན་པ་ཡོངས་ལ། ཆེད་ཞུ། བོད་ཀྱི་གསོ་བ་རིག་པའི་ལྷན་ཚོགས་ནས་གསལ་བསྒྲགས་ཞུ་སྙིང་། ཕྱི་ལོ་༢༠༡༨ ཟླ་༤ ཚེས་༥ ཉིན་རྒྱ་གར་ དབུས་གཞུང་གི་གཞུང་འབྲེལ་ (The Gazette of India) གསལ་བསྒྲགས་སྤེལ་བའི་ནང་གསོ་རིག་སློབ་གཉེར་ ཁང་བཞི་སྟེ།༡། བོད་ཀྱི་སྨན་རྩིས་མཐོ་སློབ་ཁང། ༢།ལྕགས་པོ་རི་དྲན་རྟེན་བོད་སྨན་སློབ་གཉེར་ཁང་། ༣།ལ་དྭགས་ དབུས་གཞུང་ནང་པའི་མཐོ་རིམ་སློབ་གཉེར་ཁང་གི་གསོ་བ་རིག་པའི་སྡེ་ཚན། ༤།ཝཱ་ཎ་བོད་ཀྱི་གཙུག་ལག་སློབ་ གཉེར་ཁང་གི་གསོ་བ་རིག་པའི་སྡེ་ཚན་བཅས་བཞི་ནས་སོ་སོའི་སློབ་ཁང་སྒོ་འཛུགས་ནས་ཕྱི་ལོ་༢༠༡༧ བར་གྱི་ སློབ་ཐོན་སྨན་པ་རྣམས་ཀྱི་ལག་འཁྱེར་རྣམས་རྒྱ་གར་དབུས་སྨན་གྱི་ལྷན་ཚོགས་ཀྱི་ཁྲིམས་ཡིག་ཟུར་འཛར་གཉིས་པའི་ནང་བསྐྱར་བཅོས་གཏན་འབེབས་ཀྱིས་གོང་གསལ་ནང་ཚུད་སྨན་པ་རྣམས་ད་ཆ་དྲ་ཐོག་ནས་དེབ་སྐྱེལ་གནང་སྒོ་ཚུགས་ཟིན་ཡོད་པ་དེ་དོན་འབྲེལ་ཡོད་ནས་མཁྱེན་རྟོགས་ཡོང་བ་ཞུ། དེབ་སྐྱེལ་གནང་སྟངས་དང་དགོས་ངེས་ ཡིག་ཆ། དེབ་སྐྱེལ་དོད་སོགས་ཞིབ་ཕྲའི་གནས་ཚུལ་རྒྱ་གར་དབུས་སྨན་གྱི་ལྷན་ཚོགས་ཀྱི་དྲ་རྒྱའི་ཁ་བྱང་འདིའི་ ཐོག་  གཟིགས་གནང་ཡོང་བ་དང་ ཡང་དེབ་སྐྱེལ་དང་འབྲེལ་བའི་ཐོག་དོགས་འདྲི་ཡོད་ཚེ་འབྲེལ་ཡོད་ལས་ཁུངས་ཀྱི་གློག་འཕྲིན་ཁ་བྱང་  དང་ཁ་པར་ཨང་གྲངས་ ༩༦༥༤༤༠༡༧༢༦ ཡང་ན་༩༦༥༤༤༠༡༧༦༣ འདིའི་ཐོག་འབྲེལ་བ་ གནང་དགོས་འདུག་པ་དེ་དོན་དགོངས་འཇགས་ཞུ། གོང་གསལ་དེབ་སྐྱེལ་གནང་སྟངས་དང་དགོས་ངེས་ཡིག་ཆ། དེ་བཞིན་དེབ་སྐྱེལ་དོད་སོགས་གནད་དོན་མདོར་ བསྡུས་ཤིག་(བོད་ཡིག་)ཁ་ཡིག་འདི་མཉམ་ལམ་སྟོན་ཚུལ་ཟུར་སྦྱར་ཞུས་པ་དེ་དོན་གཟིགས་རྟོགས་ཡོང་བ་ཞུ་རྒྱུ་བཅས་བོད་ཀྱི་གསོ་བ་རིག་པའི་ལྷན་ཚོགས་ཀྱི་ཡིག་ཚང་ནས་ཕྱི་ལོ་༢༠༡༨ ཟླ་༡༠…
གསོ་རིག་སྨན་པའི་ཤེས་ཡོན་གོང་སྤེལ་ཟབ་འཁྲིད་ཐེངས་དྲུག་པ།
བོད་ཀྱི་གསོ་བ་རིག་པའི་ལྷན་ཚོགས་ཀྱི་གོ་སྒྲིག་འོག་ཕྱི་ལོ་༢༠༡༨ ཟླ་༩ ཚེས་༣ ནས་ཚེས་༨ བར་ཉིན་གྲངས་དྲུག་རིང་གསོ་རིག་ སྨན་པ་རྣམས་ཀྱི་ཤེས་ཡོན་གོང་སྤེལ་ཆེད་ཟབ་འཁྲིད་གོ་སྒྲིག་ཞུས་པར་ཟབ་འཁྲིད་ཀྱི་དབུ་འབྱེད་མཛད་སྒོའི་སྐུ་མགྲོན་དུ་རྒྱ་གར་དབུས་སྨན་གྱི་ལྷན་ཚོགས་ཀྱི་དྲུང་ཆེ་ Dr. K. Natrajan གདན་ཞུས་ཀྱིས་ཟབ་འཁྲིད་དབུ་འབྱེད་ཀྱི་སྣང་གསལ་སྒྲོན་མེ་ཞལ་ཕྱེ་གནང་བའི་རྗེས་གཡུ་ཐོག་གསོལ་འདེབས་འདོན། དེ་རྗེས་ལྷན་ཚོགས་ཀྱི་ཚོགས་གཙོ་སློབ་དཔོན་རག་རྡོ་བློ་བཟང་བསྟན་འཛིན་མཆོག་ནས་ད་ལན་ཟབ་སྦྱོང་འདིར་ཆེད་དུ་བཅར་བའི་སྨན་པ་དང་དེ་བཞིན་གསུང་བཤད་གནང་མཁན་མཁས་དབང་རྣམ་པ། ཟབ་འཁྲིད་ཀྱི་དབུ་འབྱེད་མཛད་སྒོའི་ཐོག་ཆེད་འབོད་སྐུ་མགྲོན་དཔལ་ལྡན་བོད་མི་མང་སྤྱི་འཐུས་ལྷན་ཚོགས་ཀྱི་རྒྱུན་ལས་སྐུ་ཚབ་གཉིས་དང་བོད་མིའི་སྒྲིག་འཛུགས་འཕྲོད་བསྟེན་ལས་ཁུངས་ཀྱི་སྐུ་ཚབ་གཅིགགཞན་ཡང་དེབ་སྐྱེལ་ཡོད་པའི་གསོ་རིག་སློབ་གཉེར་ཁང་གི་འགན་འཛིན་སློབ་སྤྱི་རྣམ་པ་བཅས་ལ་ཕེབས་བསུ་དང་སྦྲགས་ཉིན་དྲུག་གི་ཟབ་འཁྲིད་ཀྱི་ནང་དོན་སྙིང་བསྡུས་ངོ་སྤྲོད་ཞུས་གནང། ད་ལན་ཟབ་འཁྲིད་འདིའི་ནང་བརྗོད་གཞི་གལ་ཆེ་བ་གཅིག་ཉེ་བའི་འཆར་རྒྱ་གར་དབུས་གཞུང་ནས་གསོ་བ་རིག་པའི་བསླབ་གཞི་རྩ་འཛིན་སྒྲིག་གཞི་དང་གསོ་རིག་སློབ་གཉེར་ཁང་གི་ཉུང་མཐའི་དགོས་མཁོའི་ཆ་རྐྱེན་སྒྲིག་གཞི། དེ་བཞིན་གསོ་རིག་སྨན་པ་རྣམས་དེབ་སྐྱེལ་བྱེད་ཕྱོགས་བཅས་གལ་ཆེའི་ཁྲིམས་སྒྲིག་གཏན་འབེབས་གསལ་བསྒྲགས་གནང་བ་རྣམས་གསོ་བ་རིག་པའི་སྨན་པ་དང་གསོ་རིག་རིག་གཞུང་བསྟི་གནས་ཁང་ནས་ངེས་པར་དུ་ཤེས་རྟོགས་དགོས་པར་སོང་ལྷན་ཚོགས་ནས་ཆེད་དུ་མངགས་ནས་རྒྱ་གར་དབུས་སྨན་གྱི་ལྷན་ཚོགས་ཀྱི་དྲུང་ཆེ་དང་གསོ་བ་རིག་པའི་ཚོགས་མི་བཅས་གདན་ཞུས་ཀྱིས་གོང་གསལ་ཁྲིམས་སྒྲིག་ངོ་སྤྲོད་དང་དེབ་སྐྱེལ་བྱེད་ཕྱོགས།གཞན་ཡང་ཁྲིམས་མཐུན་དེབ་སྐྱེལ་གནང་ཕྱོགས་ཐོག་དྲི་བ་བགྲོ་གླེང་གི་ཚོགས་ཐེངས་གཉིས་གལ་ཆེ་དོན་ཆེན་གྱིས་དམིགས་བཀར་བཞག་གནང་ཡོད་ཅེས་གསུངས། ཚོགས་གཙོ་མཆོག་ནས་ད་ལན་ཟབ་འཁྲིད་འདིའི་ཆེད་རྒྱ་གར་དབུས་གཞུང་ནས་རོགས་དངུལ་གནང་བ་བཞིན་གོ་སྒྲིག་ཚོགས་པ་དང་ཚོགས་བཅར་སྨན་པ་རྣམས་ནས་དེ་དོན་དང་མཐུན་པ་བེད་སྤྱོད་གནང་དགོས་གལ་ཆེ་ཞིང་གོ་སྐབས་འདི་བསྟུན་ནས་ལྷན་ཚོགས་ནས་རྒྱ་གར་དབུས་གཞུང་ལ་ཐུགས་རྗེ་ཆེ་ཞེས་ཞུས་གནང། དེ་རྗེས་ལྷན་ཚོགས་ཀྱི་དྲུང་ཆེ་སྨན་པ་ཚེ་རིང་མཚམས་གཅོད་ནས་ལྷན་ཚོགས་ཀྱི་ཕྱི་ལོ་༢༠༡༧་་༡༨ ལོའི་ལོ་འཁོར་ལས་བསྡོམས་སྙིང་བསྡུས་སྙན་སྒྲོན་ཞུས་རྗེས་སྐུ་མགྲོན་གཙོ་བོ་རྒྱ་གར་དབུས་སྨན་གྱི་ལྷན་ཚོགས་ཀྱི་དྲུང་ཆེ་མཆོག་ནས་རྒྱ་གར་དབུས་སྨན་གྱི་ལྷན་ཚོགས་ཀྱི་ཁྲིམས་སྒྲིག་ལས་དོན་ངོ་སྤྲོད་དང་ཕྱི་ལོ་༢༠༡༧ ལོར་གསོ་བ་རིག་པའི་ཐོག་སྒྲིག་གཞི་གཏན་འབེབས་གནང་བ་དེ་ལས་གསོ་རིག་སློབ་གཉེར་ཁང་དང་དེ་ནས་སློབ་ཐོན་སྨན་པ་རྣམས་དེ་གའི་ཁྲིམས་སྒྲིག་འོག་དེབ་སྐྱེལ་གནང་དགོས་པ་གསུངས། གོང་གསལ་གསོ་བ་རིག་པའི་སྒྲིག་གཞི་གཏན་འབེབས་གནང་ཆེད་བོད་ཀྱི་གསོ་བ་རིག་པའི་ལྷན་ཚོགས་དང་དེ་བཞིན་གསོ་རིག་སློབ་གཉེར་ཁང་བཞི། གཞན་ཡང་རྒྱ་གར་དབུས་སྨན་གྱི་ལྷན་ཚོགས་ཀྱི་གསོ་བ་རིག་པའི་ཚོགས་མི་བཅས་ནས་སྒྲིག་གཞི་རགས་ཟིན་བཀོད་སྒྲིག་ཆེད་རོགས་པ་གང་ཐུབ་གནང་བར་ཐུགས་རྗེ་ཆེ་ཞེས་ཞུས་གནང། ཞིབ་ཕྲའི་ཁྲིམས་སྒྲིག་ལག་བསྟར་ཐོག་རྗེས་མའི་ཚོགས་ཐེངས་གཉིས་ནང་ངོ་སྤྲོད་བགྲོ་གླེང་གནང་རྒྱུ་ཡིན་ཞིང་ད་ལན་གསོ་རིག་ལྷན་ཚོགས་ནས་གོ་སྒྲིག་གནང་བའི་ཟབ་འཁྲིད་འདི་ལམ་ལྷོང་ཡོང་བའི་རེ་བ་ཡོད་ཅེས་གསུངས། དེ་རྗེས་ཚོགས་གཞོན་སྨན་པ་བསོད་ནམས་སྒྲོལ་མ་ལགས་ནས་ཟབ་འཁྲིད་འདིར་ཕེབས་སྐུ་མགྲོན་དང་ཚོགས་བཅར་སྨན་པ་དང་གསུང་བཤད་གནང་མཁན་མཁས་དབང་རྣམས་ལ་ཐུགས་རྗེ་ཆེ་ཞུའི་གསུང་བཤད་གནང་། སྨན་པའི་ཤེས་ཡོན་གོང་སྤེལ་གྱི་ཟབ་འཁྲིད་གོ་སྒྲིག་ཞུ་ཕྱོགས་ཀྱི་རྩ་འཛིན་ལམ་སྟོན་བཞིན་ད་ལན་ཟབ་འཁྲིད་དངོས་གཞི་ཉིན་དྲུག་གི་རིང་ཁྱོན་མཁས་དབང་གྲངས་༡༢ ནས་གསོ་བ་རིག་ པའི་ལོ་རྒྱུས་ཐོག་ཚོགས་ཐེངས་གཉིས། གཞུང་ལུགས་ཐོག་ཚོགས་ཐེངས་ གསུམ། ཁྲིམས་སྒྲིག་ཐོག་ཚོགས་ཐེངས་གཉིས། ནད་བཅོས་ཐོག་ཚོགས་ཐེངས་ལྔ། ཉམས་ཞིབ་ཐོག་ཚོགས་ཐེངས་གསུམ། སྨན་ སྦྱོར་ཐོག་ཚོགས་ཐེངས་གསུམ། ནད་ཐོག་དང་དཔྱད་བཅོས་ལག་ལེན་ཐོག་ཚོགས་ཐེངས་དྲུག་བཅས་ཁྱོན་ཚོགས་ཐེངས་༢༤ ཚོགས་ཡོད། ཟབ་འཁྲིད་ཀྱི་མཇུག་སྡོམ་མཛད་སྒོའི་ཐོག་ཆེད་འབོད་སྐུ་མགྲོན་གཙོ་བོ་དཔལ་ལྡན་བོད་མི་མང་སྤྱི་འཐུས་ཚོགས་གཙོ་གཞོན་པ་གསོ་རིག་ལྷན་ཚོགས་ཀྱི་སློབ་སྟོན་པ་ཨཱ་ཅཱརྱ་ཡེ་ཤེས་ཕུན་ཚོགས་ལགས་དང་དམིགས་བསལ་སྐུ་མགྲོན་བོད་མིའི་སྒྲིག་འཛུགས་འཕྲོད་བསྟེན་ལས་ཁུངས་ཀྱི་དྲུང་འཕར་ཡེ་ཤེས་དབང་མོ་ལགས་གཉིས་གདན་ཞུས་ཀྱིས་ཟབ་འཁྲིད་མཁས་དབང་རྣམ་པར་གཟེངས་བསྟོད་ཕྱག་འཁྱེར་དང་དེ་བཞིན་ཚོགས་བཅར་བ་རྣམས་ལ་ཚོགས་བཅར་ལག་འཁྱེར་བཅས་ཕུལ་གནང་ཡོད། སྐུ་མགྲོན་གཙོ་བོ་དཔལ་ལྡན་ཚོགས་གཞོན་མཆོག་ནས་གསུང་བཤད་གནང་བའི་ནང་སྙིང། གསོ་རིག་ལྷན་ཚོགས་འདི་ཐོག་མར་བོད་མི་མང་སྤྱི་འཐུས་ལྷན་ཚོགས་ནས་དགོངས་པ་ཆེར་བཞེས་ཀྱིས་ཆེད་འཛུགས་གནང་བ་བཞིན་འདས་པའི་ལོ་བཅུ་བཞི་ཙམ་རིང་ལྷན་ཚོགས་ནས་ཁྲིམས་སྒྲིག་དགོངས་དོན་སྨན་པ་དེབ་སྐྱེལ་སོགས་ལས་དོན་གང་ཐུབ་གནང་ཡོད། བར་ལམ་ལྷན་ཚོགས་འདི་སྲ་བརྟན་གནས་ཐུབ་མིན་ཐད་གྲོས་ཚོགས་ནས་ཚོགས་ཆུང་ཟུར་འཛུགས་ཀྱི་ཚོགས་ཆུང་གི་སྙན་ཐོ་གཞིར་བཞག་གྲོས་ཆོད་གནང་ནས་ལྷན་ཚོགས་འདི་ད་ལྟ་དོན་མཐུན་སྲ་བརྟན་རྒྱུན་འཁྱོངས་གནང་བཞིན་ཡོད། ལྷན་ཚོགས་འདི་སྲ་བརྟན་གནས་ཐུབ་མིན་ལྷན་ཚོགས་འདིའི་འོག་དེབ་སྐྱེལ་ཡོད་པའི་ཚོགས་མི་སྨན་པ་དང་གསོ་རིག་སློབ་གཉེར་ཁང་ལ་རགས་ལུས་པས་ཚང་མས་འཕྱར་གྲུ་མཉམ་འདེགས་ཀྱིས་གསོ་བ་རིག་པའི་བསྟན་པར་ཞབས་འདེགས་ཞུ་དགོས་གལ་ཆེ། གསོ་བ་རིག་པའི་ཐོག་ནས་ནད་པར་ཞབས་འདེགས་བླ་ལྷག་ཞུས་དང་ཞུ་བཞིན་པ་ནི་རྒྱ་གར་གྱི་བློན་ཆེན་དང་དབུས་ལས་ཁུངས་ནས་ངོས་འཛིན་ཆེར་བཞེས་ཀྱིས་འདི་ལོ་རྒྱ་གར་དབུས་གཞུང་ནས་༸རྒྱལ་བའི་བླ་སྨན་ཟུར་པ་རྔོག་རིགས་དགེ་སློང་ཡེ་ཤེས་དོན་ལྡན་མཆོག་ལ་ཆེས་མཐོའི་པདྨ་ཤྲི་གཟེངས་རྟགས་ཕུལ་བཞེས་གནང་བ་དེ་ལས་ཤེས་ཐུབ།…
རྒྱལ་ཡོངས་གསོ་བ་རིག་པའི་ཉིན་མོ་སྲུང་རྩི།
རྒྱལ་ཡོངས་གསོ་བ་རིག་པའི་ཉིན་མོ་བསྲུང་བརྩི། འཇིག་རྟེན་གྱི་ཁམས་ཀྱི་བྱ་བ་དང་དངོས་པོ་ཐམས་ཅད་ཡུལ་དང་དུས་དང་གནས་སྐབས་ཀྱི་གཞན་དབང་ཤ་སྟག་ཡིན། ལོ་རྒྱུས་སུ་གསལ་བའི་བྱ་དངོས་རྣམས་ནི་ད་ལྟ་དངོས་སུ་མིག་སྔར་མི་མངོན་ཡང་གནས་སྐབས་དེར་མངོན་སུམ་ཡིན་ཅིང་། དེ་ནི་ད་ལྟ་དངོས་སུ་ཕན་བདེ་མྱོང་བཞིན་པའི་དུས་དང་བྱ་བ་མཐའ་དག་སྟེར་བ་པོ་རེད། བྱ་དངོས་དེར་སྐྱར་ལོག་གིས་སྤྱོད་ཐབས་མེད་ཀྱང་དེའི་དུས་དང། དུས་དེར་འགྲོ་བ་མི་རིགས་དེ་དང་དེའི་ནམ་ཡང་ཕན་བདེའི་རྩ་བར་གྱུར་བའི་བྱ་བ་དང། དངོས་པོ་བསྒྲུབ་པ་པོའི་སྐྱེས་བུ་ཁྱད་པར་ཅན་དེ་ཉིད་རྗེས་དྲན་བྱེད་པ་ནི་འཛམ་གླིང་འགྲོ་བ་མིའི་སྤྱི་ཚོགས་དང་རྒྱལ་ཁབ་ཀྱི་སྤྱོད་བཟང་ཞིག་ཡིན། དཔེར་ན་སྟོན་པ་ཤཱཀྱ་ཐུབ་པ་དང་ཡེ་ཤུའི་སྟོན་པ་སོགས་ཀྱི་འཁྲུངས་ཚེས་དང་དེ་དག་གི་མཛད་པ་ཁྱད་པར་ཅན་རྣམས་ད་ལྟའང་རྗེས་དྲན་བྱེད་པ་དང། འཛམ་གླིང་འཕྲོད་བསྟེན་དང་། དགེ་རྒན་དང་ཕ་མའི་དུས་སྟོན་དང་། དེ་བཞིན་རྒྱལ་ཁབ་སོ་སོའི་གཞན་དབང་གི་འཆིང་བ་ལས་གྲོལ་ནས་རང་དབང་བདེ་སྐྱིད་ཀྱི་དཔལ་གསར་དུ་ཐོབ་པའི་དུས་ཚེགས་དྲན་གསོ་དང། ཁྱད་པར་དུ་རང་རེ་གདོང་དམར་བོད་མི་རིགས་ཀྱི་རིག་གཞུང་ཁྲོད་དུ་ལོ་རྒྱུས་སུ་གསལ་བའི་ཡུལ་དུས་གནས་སྐབས་རྗེས་དྲན་དང། རླབས་ཆེན་གྱི་མི་སྣ་དེ་དག་ནུབ་པ་མེད་པར་ནམ་ཡང་མིག་སྔར་ཀྲོང་ངེར་གསལ་བའི་དྲན་རྟེན་བཞེངས་པ་སོགས་ལམ་སྲོལ་ཡོད་པ་དཔེར་ན། སྟོན་པ་སངས་རྒྱས་ཀྱིས་མཉན་ཡོད་ཆོ་འཕྲུལ་གྱི་མཛད་པ་རྗེས་སུ་དྲན་པ་ལྷ་ལྡན་ཆོ་འཕྲུལ་སྨོན་ལམ་ཆེན་མོ། བཙན་པོ་ཁྲི་སྲོང་ལྡེའུ་བཙན་གྱི་བློན་ཆེན་སྟག་སྒྲ་ཀླུ་གོང་གི་རྒྱ་ནག་ཐང་གི་རྒྱལ་ས་ཕབས་ཏེ་བོད་ཀྱི་དཔྱ་བསྡུ་བ་སོགས་དཔའ་བོའི་མཛད་པ་རྗེས་དྲན་ཕོ་བྲང་པོ་ཏཱ་ལའི་རྡོ་རིང་སོགས་མཐའ་ཡས་པ་ཞིག་དུས་ད་ལྟའང་བྱེད་པ་མཐོང་རྒྱུ་ཡོད། དེ་ལ་དུས་རབས་ཉི་ཤུ་པར་རྒྱ་ནག་གི་དམག་དཔུང་སྟོབས་ཤུགས་ཀྱིས་བོད་རྒྱལ་ཁབ་ཡོངས་རྫོགས་བཙན་བཟུང་བྱས་ཏེ་བོད་ཀྱི་ཆོས་དང་རིག་གཞུང་མི་རིགས་དང་བཅས་པ་རྩ་མེད་དུ་འགྲོ་བའི་གཉན་འཕྲང་ཡ་ང་བར་གྱུར་ཚེ་༸གོང་ས་རྒྱལ་དབང་སྐུ་ཕྲེང་བཅུ་བཞི་པ་ཆེན་པོ་སྟོན་འཁོར་འགའ་ཞིག་རྒྱ་གར་དུ་བཙན་བྱོལ་དུ་འབྱོར་བར་རྒྱ་གར་གཞུང་དང་མི་དམངས་ཀྱིས་ཐུགས་བརྩེ་བ་ཆེན་པོས་རྗེས་སུ་བཟུང་སྟེ་སྐྱབས་བཅོལ་གཞིས་སྒར་འཛུགས་འཐུས་བཀའ་དྲིན་བསྐྱང་བ་བཞིན། དེ་དག་ཏུ་ཆོས་དང་རིག་གཞུང་གི་བསྟི་གནས་བོད་ཀྱི་གཏན་སློབ་ཁག་དང་། གདན་ས་དང་བཤད་གྲ་དུ་མ་གསར་འཛུགས་བཀའ་དྲིན་བསྐྱངས་པ་དང་། རླབས་ཆེན་གྱི་མཛད་པ་དེ་དག་གི་ཡ་གྱལ་རིས་མེད་སྐྱེ་དགུའི་ཕན་བདེའི་རྩ་ལག་བོད་ཀྱི་ཐུན་མོང་མིན་པའི་སྨན་རྩིས་ཀྱི་རིག་པ་འདི་ཉིད་སྐྱར་གསོའི་སླད་སྐྱབས་བཅོལ་དུ་ཞབས་ཕྱིར་འབྲངས་པའི་སྨན་རྩིས་མཁས་པ་རྣམས་རྡ་རམ་སཱ་ལཱར་བསྡུ་བསྐོང་མཛད་དེ་སྤྱི་ལོ་༡༩༦༡ ཟླ་༩ ཚེས་༡༡ ཉིན་འཕགས་ཡུལ་དུ་བོད་ཀྱི་སྨན་རྩིས་བསྟན་པ་སླར་གསོའི་མཛད་འཆར་བཀའ་དྲིན་བསྐྱང་བ་ཁུངས་ལྡན་གཞུང་འབྲེལ་ཡིག་ཆ་ཁག་ཏུ་གསལ་བ་བཞིན། བོད་ཀྱི་གསོ་བ་རིག་པའི་ལྷན་ཚོགས་ཀྱི་ཚོགས་ཐེངས་༣༠ པའི་གྲོས་ཆོད་དོན་ཚན་༣ དགོངས་དོན་གོང་གསལ་གྱི་དུས་ཚེས་དེ་རྒྱལ་ཡོངས་གསོ་བ་རིག་པའི་ཉིན་མོར་གཏན་འབེབས་བྱས་པ་དང་། ཉིན་མོ་དེར་འབྲེལ་ཡོད་ཚང་མས་དུས་ཚེགས་སྲུང་རྩིའི་སྒོ་ནས་༸གོང་ས་སྐྱབས་མགོན་ཆེན་པོའི་བཀའ་དྲིན་རྗེས་དྲན་དང་། དུས་ཚེགས་སྲུང་རྩིའི་དགོས་པ་གཙོ་བོ་སྔོན་བྱོན་བོད་ཀྱི་ཡབ་མེས་རྣམས་ཀྱི་རྣམ་ཐར་ལ་རྗེས་སུ་བསླབས་ཏེ་གསོ་བ་རིག་པའི་ལུང་རྟོགས་ཀྱི་བསྟན་པ་འདི་ཉིད་མི་ཉམས་གོང་འཕེལ་སླད་འཁོར་ལོ་གསུམ་གྱི་བྱ་བ་ལྷོད་པ་མེད་པར་སྐྱོང་བ་ཞུ། བོད་ཀྱི་གསོ་བ་རིག་པའི་ལྷན་ཚོགས་ནས་ཕྱི་ལོ་༢༠༡༨ ཟླ་༩ ཚེས་༧ ལ།།
ལྕགས་པོ་རི་དྲན་རྟེན་བོད་སྨན་སློབ་གཉེར་ཁང་དུ་སྤྱི་བཏང་རྟོགས་ཞིབ་གནང་བ།
བོད་ཀྱི་གསོ་བ་རིག་པའི་ལྷན་ཚོགས་ནས་གཏན་འབེབས་གནང་བའི་བོད་ཀྱི་གསོ་བ་རིག་པའི་དཀའ་བཅུ་པའི་སློབ་གཉེར་ཁང་ངོས་ལེན་བྱེད་ཕྱོགས་ཀྱི་རྩ་འཛིན་སྒྲིག་གཞི་དགོངས་དོན་ཕྱི་ལོ་༢༠༠༦ ལོར་ལྕགས་པོ་རི་དྲན་རྟེན་བོད་སྨན་སློབ་གཉེར་ཁང་དེ་བཞིན་བོད་ཀྱི་གསོ་བ་རིག་པའི་དཀའ་བཅུ་པའི་སློབ་གཉེར་ཁང་ཚད་ལྡན་ཞིག་ཏུ་ཕྲལ་སེལ་ངོས་ལེན་དེབ་སྐྱེལ་གནང་ཞིང་ཕྱི་ལོ་༢༠༡༢ ལོར་གོང་གསལ་སྒྲིག་གཞི་དགོངས་དོན་ཆེད་བསྐོས་རྟོགས་ཞིབ་ཚོགས་ཆུང་ནས་རྟོགས་ཞིབ་ཀྱིས་དེ་གའི་སློབ་ཁང་དེ་བཞིན་བོད་ཀྱི་གསོ་བ་རིག་པའི་དཀའ་བཅུ་པའི་སློབ་གཉེར་ཁང་ཚད་ལྡན་ཞིག་ཏུ་གཏན་འཇགས་ངོས་ལེན་དེབ་སྐྱེལ་གནང་། ལྕགས་པོ་རི་དྲན་རྟེན་བོད་སྨན་སློབ་གཉེར་ཁང་འདི་ནི་ཐོག་མར་ཕྱི་ལོ་༡༩༩༢ ལོར་༸སྐྱབས་རྗེ་ཁྲོ་དགའ་བོ་རིན་པོ་ཆེ་མཆོག་ནས་དེ་སྔ་ཕྱི་ལོ་༡༦༩༦ ལོར་༸གོང་ས་སྐུ་འཕྲེང་ལྔ་པ་ཆེན་པོ་མཆོག་གི་དགོངས་གཞི་ལྟར་སྡེ་སྲིད་སངས་རྒྱས་རྒྱ་མཚོས་ཆེད་བཙུགས་གནང་བའི་ལྕགས་པོ་བོད་སྨན་སློབ་གཉེར་ཁང་དེ་ཕྱི་ལོ་༡༩༥༩ ལོར་རྒྱ་དམར་གྱིས་རྩ་གཏོར་བཏང་བ་དེའི་དྲན་རྟེན་དུ་རྒྱ་གར་ནུབ་སྦེང་གཱལ་མངའ་སྡེའི་རྡོ་རྗེ་གླིང་དུ་ལྕགས་པོ་རི་དྲན་རྟེན་བོད་སྨན་སློབ་གཉེར་ཁང་འདི་ཆེད་བཙུགས་གནང་བ་ཞིག་ཆགས་ཡོད། སློབ་ཁང་དེ་ནས་ད་བར་སློབ་ཐེངས་གྲངས་དྲུག་ནང་ཁྱོན་སྨན་པ་གྲངས་༥༨ དཀའ་བཅུ་པའི་སློབ་ཐོན་ཟིན་ཡོད། བོད་ཀྱི་གསོ་བ་རིག་པའི་ལྷན་ཚོགས་ཀྱི་ཁྲིམས་སྒྲིག་དགོངས་དོན་ཕྱི་ལོ་༢༠༡༨ ཟླ་༧ ཚེས་༣༠ ཉིན་རྟོགས་ཞིབ་གཙོ་སྐྱོང་ལྷན་ཚོགས་ཀྱི་དྲུང་ཆེ་སྨན་པ་ཚེ་རིང་མཚམས་གཅོད་དང་རྟོགས་ཞིབ་ཚོགས་མི་རྡོར་གླིང་ས་གནས་འགོ་འཛིན་སྐུ་ངོ་མིག་དམར་རྡོ་རྗེ་ལགས། དེ་བཞིན་ས་གནས་སྨན་པ་བློ་བཟང་དོན་འགྲུབ་ལགས་བཅས་ཚོགས་མི་གསུམ་ལས་གྲུབ་པའི་རྟོགས་ཞིབ་ཚོགས་ཆུང་གི་ཚོགས་མི་རྣམས་དེ་གའི་སློབ་ཁང་དུ་སྤྱི་བཏང་རྟོགས་ཞིབ་ཆེད་ཕེབས་གནང་ཡོད། རྟོགས་ཞིབ་རྒྱུད་རིམ་ནང་དེ་གའི་སློབ་ཁང་དུ་ལྷན་ཚོགས་ནས་གཏན་འབེབས་གནང་བའི་རྩ་འཛིན་སྒྲིག་གཞི་རྣམས་སྒྲིག་མཐུན་གནང་མིན། གཞན་ཡང་སློབ་ཁང་དེར་དགོས་ངེས་ཆ་རྐྱེན་རྣམས་ཚང་མིན། འཛིན་སྐྱོང་དང་ཁོར་ཡུག་སོགས་སྤྱི་ཡོངས་ཀྱི་གནས་སྟངས་ཐོག་རྟོགས་ཞིབ་གནང་ཡོད། རྟོགས་ཞིབ་བརྒྱུད་རིམ་ལས་ད་ལྟའི་འཆར་མཐོ་སློབ་དེར་སྨན་དགེ་གྲངས་གསུམ་དང་རིག་དགེ་དང་རྩིས་དགེ་གཅིག་ལྕོག་གཅིག་བཅས་སློབ་འཁྲིད་དགེ་རྒན་བཞིའི་འོག་སྨན་སློབ་སྐབས་བདུན་པ་དང་བརྒྱད་པ་བཅས་ཁྱོན་སྨན་སློབ་གྲངས་༢༢ སློབ་སྦྱོང་གནང་བཞིན་ཡོད་འདུག སློབ་ཁང་དེ་བཞིན་ཐོག་མར་ཕྱི་ལོ་༡༩༩༤ ལོར་ཡུལ་ཁྲིམས་དང་མཐུན་པར་ཚོགས་པ་དེབ་སྐྱེལ་གནང་ཞིང་འཛིན་སྐྱོང་ཚོགས་མིར་འགན་འཛིན་ལྷན་ཚོགས་ཚོགས་མི་གྲངས་བདུན་དང་དེ་བཞིན་འཛིན་སྐྱོང་ལས་བྱེད་དང་སྨན་སྦྱོར་སྨན་པ། བརྟག་དཔྱད་སྨན་པ་བཅས་ལས་མི་གྲངས་༢༠ ཙམ་རྒྱུན་དུ་ ཕྱག་ལས་འགན་འཁུར་གནང་བཞིན་འདུག སྒྲིག་གསལ་བཞིན་མཐོ་སློབ་དེར་སློབ་འཁྲིད་གཙོ་བོ་རྒྱུད་བཞི་དང་དེ་མིན་ཡན་ལག་སློབ་ཚན་ཁག་རྩ་འཛིན་དགོངས་དོན་གནང་བཞིན་འདུག་པ་དང་། སློབ་སྦྱོང་གི་ཆ་རྐྱེན་དུ་འཛིན་ཁང་དང་དཔེ་མཛོད་ཁང་། སློབ་མའི་ཉལ་ཁང། སྨན་སྦྱོར་ཁང་དང་བརྟག་དཔྱད་སྨན་ཁང་བཅས་མཐོ་སློབ་གཅིག་ལ་ངེས་པར་ཚང་དགོས་ཀྱི་ཆ་རྐྱེན་ཕལ་ཆེར་ཚང་ཡོད། ཚོགས་ཆུང་གི་ལས་བསྡོམས་སྙན་ཐོ་དེ་བཞིན་ལྷན་ཚོགས་ཚོགས་ཐེངས་རྗེས་མའི་ནང་སྙན་གསན་གྲོས་བསྡུར་གནང་རྒྱུ་ཡིན་པ་བཅས་རྟོགས་ཞིབ་ལས་བསྡོམས་སྙིང་བསྡུས་སུ།།
སྨན་པ་དེབ་སྐྱེལ་དང་འབྲེལ་བའི་གལ་ཆེའི་གསལ་བསྒྲགས།
དགོངས་གསལ་བཞིན་ཕྱི་ལོ་༢༠༡༠ ལོར་གསོ་བ་རིག་པ་རྒྱ་གར་གཞུང་ཁྲིམས་ནས་ངོས་ལེན་གནང་བ་ལས་རིམ་པས་གསོ་རིག་སློབ་གཉེར་ཁང་དང་དེ་ནས་སློབ་ཐོན་སྨན་པ་རྣམས་རྒྱ་གར་དབུས་སྨན་གྱི་ལྷན་ཚོགས་ཀྱི་ཁྲིམས་སྒྲིག་འོག་དེབ་སྐྱེལ་གནང་དགོས་ཆགས་རྒྱུ་ཡིན་ནའང་བོད་ཀྱི་གསོ་བ་རིག་པའི་ལྷན་ཚོགས་འདི་ནི་བཙན་བྱོལ་བོད་མིའི་བཅའ་ཁྲིམས་དགོངས་དོན་ཆེད་འཛུགས་གནང་བའི་ཚོགས་པ་གལ་ཆེ་ཞིག་ཡིན་པ་དང་ལྷན་ཚོགས་འདི་དོན་མཐུན་སྲ་བརྟན་རྒྱུན་གནས་དགོས་རྒྱུ་ཤིན་ཏུ་གལ་ཆེ་བར་སོང་ལྷན་ཚོགས་ནས་ཕྱི་ལོ་༢༠༡༨ ཟླ་༥ ཚེས་༡༨ ཉིན་དམིགས་བསལ་ཚོགས་འདུ་ཞིག་བསྐོང་ཚོགས་གནང་བའི་ཚོགས་འདུའི་ཐོག་གྲོས་ཆོད་བྱུང་དོན། གསོ་བ་རིག་པའི་སློབ་ཐོན་སྨན་པ་རྣམས་ནས་བཙན་བྱོལ་བོད་མིའི་བཅའ་ཁྲིམས་དང་ལྷག་པར་བོད་ཀྱི་གསོ་བ་རིག་པའི་ལྷན་ཚོགས་འདིའི་ཁྲིམས་ཡིག་ལ་བརྩི་བཀུར་ཞུས་པའི་ཐོག་སྒྲིག་མཐུན་སློབ་གཉེར་ཐོན་ནས་ལོ་གཅིག་གི་ནང་ཚུད་ལྷན་ཚོགས་འོག་སྨན་པའི་ཐོ་འགོད་དེབ་སྐྱེལ་གནང་དགོས་པ་དང་དེབ་སྐྱེལ་མེད་པའི་སྨན་པ་རྣམས་ལྷན་ཚོགས་ཀྱི་ཁྲིམས་ཡིག་དོན་ཚན་༡༠།༥ དགོངས་དོན་བོད་མིའི་སྒྲིག་འཛུགས་ནས་གཞུང་འབྲེལ་ངོས་ལེན་མེད་ཅེས་གསལ་ཡོད་ན་འདས་པའི་ལོ་༡༤ ལྷག་ཙམ་རིང་ཁྱོན་གསོ་བ་རིག་པའི་སྨན་པ་གྲངས་༤༩༡ ཙམ་ལྷན་ཚོགས་འདིའི་འོག་སྨན་པའི་ཐོ་འགོད་དེབ་སྐྱེལ་གནང་ཡོད་པ་དང་འབྱུང་འགྱུར་རྒྱ་གར་དབུས་སྨན་གྱི་ལྷན་ཚོགས་ནས་སྨན་པའི་དེབ་སྐྱེལ་སྒོ་འཛུགས་རྗེས་སུའང་ལྷན་ཚོགས་འདི་མུ་མཐུད་ ནས་གནས་རྒྱུར་སོང་སློབ་ཐོན་སྨན་པ་རྣམས་ངེས་པར་དུ་ལྷན་ཚོགས་འདིའི་སྨན་པའི་ཐོ་འགོད་དེབ་སྐྱེལ་གནང་དགོས་པ་དེ་དོན་ གལ་ཆེའི་གསལ་བསྒྲགས་སུ་ཞུ།།
ཟབ་སྦྱོང་གསལ་བསྒྲགས།
བོད་ཀྱི་གསོ་བ་རིག་པའི་ལྷན་ཚོགས་ཀྱི་གོ་སྒྲིག་འོག་ཕྱི་ལོ་༢༠༡༨ ཟླ་༩ ཚེས་༣ ནས་ཚེས་༨ བར་ཉིན་གྲངས་དྲུག་རིང་བཞུགས་སྒར་རྡ་རམ་སཱ་ལཱར་གསོ་རིག་སྨན་པའི་ཤེས་ཡོན་གོང་སྤེལ་ཟབ་འཁྲིད་ཐེངས་དྲུག་པ་དེ་བསྐོང་འཚོག་གནང་གཏན་འཁེལ་ཡོད། ཟབ་འཁྲིད་འདི་ བཞིན་རྒྱ་གར་དབུས་གཞུང་ཨཱ་ཡུ་ཤའི་བློན་ཆེན་ལས་ཁུངས་(AYUSH schemes)ནས་རོགས་དངུལ་ཞུས་ཐོབ་བྱུང་བ་ཞིག་ཡིན་པས་དེ་གའི་ལམ་སྟོན་ནང་གསལ་ཟབ་འཁྲིད་འདིར་སྨན་པ་གྲངས་༣༠ ལས་གོ་སྐབས་མེད་པས་ལྷན་ཚོགས་འོག་དེབ་སྐྱེལ་ཡོད་པའི་སྨན་པ་རྣམས་ནས་ཟབ་འཁྲིད་འདིར་བཅར་འདོད་ཡོད་ཚེ་ཕྱི་ལོ་༢༠༡༨ ཟླ་༨ ཚེས་༢༠ འགྱངས་མེད་ལྷན་ཚོགས་སུ་ཚོགས་བཅར་ཐོ་འགོད་གནང་རོགས་ཞུ། ལམ་སྟོན་ཡིག་ཆ་ནང་གསལ་ཟབ་འཁྲིད་འདིར་སྨན་པ་གྲངས་༣༠ ལས་མང་བ་ཐོ་འགོད་ གནང་ཚེ་དེ་སྔ་ལྷན་ཚོགས་ནས་གོ་སྒྲིག་ཞུས་པའི་ཟབ་འཁྲིད་ཞུས་ཐོབ་མ་བྱུང་བ་རྣམས་ལ་གོ་སྐབས་དང་པོ་འབུལ་རྒྱུ་ཡིན། ཟབ་འཁྲིད་འདིར་བཞུགས་མཁན་སྨན་པ་རྣམས་ཀྱི་ལམ་གྲོན་(མེ་འཁོར་ཨང་གཉིས་AC-II Tier པའི་རིན་གོང་ནང་ཚུད་འགྲོ་གྲོན།)དང་ཟབ་སྦྱོང་ཉིན་དྲུག་རིང་གི་བཞུགས་ཡུལ་མགྲོན་ཁང་དང་སྔ་དགོང་ལྟོ་དོད། ཉིན་དགུང་ཞལ་ལག་བཅས་ལམ་སྟོན་ཡིག་ཆ་ནང་གསལ་འབུལ་རྒྱུ་ཡིན། ཟབ་འཁྲིད་ཀྱི་གསལ་བསྒྲགས་དང་ལས་རིམ་རགས་ཟིན་བཅས་གཤམ་དུ་གཟིགས་གནང་ཡོང་བ་ཞུ། གསོ་རིག་སྨན་པའི་ཤེས་ཡོན་གོང་སྤེལ་ཟབ་འཁྲིད་ཀྱི་གསལ་བསྒྲགས། གསོ་རིག་སྨན་པའི་ཤེས་ཡོན་གོང་སྤེལ་གྱི་ཟབ་འཁྲིད་ལས་རིམ།
སྨན་སྦྱོར་དེབ་སྐྱེལ་དང་འབྲེལ་བའི་གསལ་བསྒྲགས།
༄༅། །མཁྱེན་ཡངས་བོད་ཀྱི་གསོ་བ་རིག་པའི་སྨན་སྦྱོར་ཆེད་གཉེར་སྨན་པ་རྣམས་ཀྱི་སྙན་ལམ་དུ།། ཆེད་ཞུ། དགོངས་གསལ་བཞིན་བོད་ཀྱི་གསོ་བ་རིག་པའི་ལྷན་ཚོགས་ནི་ཕྱི་ལོ་༢༠༠༤ ལོར་ཆེད་འཛུགས་གནང་ཞིང་འདས་པའི་ལོ་བཅུ་བཞི་ལྷག་ཙམ་རིང་ལྷན་ཚོགས་ཀྱི་ཁྲིམས་དང་སྒྲིག་གཞི་དགོངས་དོན་གསོ་བ་རིག་པའི་སློབ་གཉེར་ཁང་དང་སློབ་ཐོན་སྨན་པ། དེ་བཞིན་གསོ་རིག་སྨན་དང་སྨན་སྦྱོར་ཁང་བཅས་ཚད་འཛིན་ངོས་ལེན་གྱིས་དེབ་སྐྱེལ་གནང་དང་གནང་མུས་ཡིན། ལྷན་ཚོགས་ཚོགས་ཐེངས་རིམ་པའི་ནང་ལྷན་ཚོགས་ཀྱི་ཁྲིམས་ཡིག་དང་སྒྲིག་གཞིར་བསྐྱར་ཞིབ་ཀྱིས་བསྐྱར་བཅོས་དགོས་རིགས་ལ་བསྐྱར་བཅོས་གཏན་འབེབས་གནང་བཞིན་ཉེ་བའི་ལྷན་ཚོགས་ཚོགས་ཐེངས་༢༨ པའི་ཐོག་བོད་ཀྱི་གསོ་བ་རིག་པའི་སྨན་དང་སྨན་སྦྱོར་ཚད་ལྡན་གྱི་རྩ་འཛིན་སྒྲིག་གཞིར་བསྐྱར་ཞིབ་ཀྱིས་སྒྲིག་གཞི་དོན་ཚན་ཁག་ཅིག་ལ་བསྐྱར་བཅོས་སོང་ཁོངས་སྒྲིག་གཞི་དོན་ཚན་༡༡ པ་སྨན་སྦྱོར་སྡེ་ཚན་གྱི་དབྱེ་བ། ག་༽པར་སྨན་སྦྱོར་སྡེ་ཚན་གང་ཞིག་སོ་སོའི་བརྟག་དཔྱད་སྨན་ཁང་དུ་བསྟེན་གཏུགས་ནད་པའི་ཆེད་སྨན་སྦྱོར་བཟོ་བྱེད་བཞིན་པ་རྣམས་ཀྱང་ལྷན་ཚོགས་འོག་དེབ་སྐྱེལ་གནང་རྒྱུའི་ཆ་རྐྱེན་བསྐྲུན་ཡོད་ན་འབྲེལ་ཡོད་གསོ་རིག་སྨན་སྦྱོར་ཆེད་གཉེར་བ་རྣམས་ནས་སྒྲིག་གཞི་བསྐྱར་བཅོས་ལ་གཟིགས་ཞིབ་ཀྱིས་ལྷན་ཚོགས་འོག་སྨན་སྦྱོར་དེབ་སྐྱེལ་ངེས་པར་གནང་དགོས་པའི་གསལ་བསྒྲགས་ཞུ། བོད་ཀྱི་གསོ་བ་རིག་པའི་ལྷན་ཚོགས་ཀྱི་ཡིག་ཚང་ནས་ཕྱི་ལོ་༢༠༡༨ ཟླ་༧ ཚེས་༢ ལ་ཕུལ།། གསལ་བསྒྲགས་དང་སྨན་སྦྱོར་སྒྲིག་གཞི་བསྐྱར་བཅོས་སོང་བ་རྣམས་འདིར་བསྣུན་ན་གཟིགས་ཀློག་ཐུབ།
དེབ་སྐྱེལ་འཕར་འགྱངས་ཀྱི་གསལ་བསྒྲགས།
༄༅། །བོད་ཀྱི་གསོ་རིག་པའི་ལྷན་ཚོགས་འོག་དེབ་སྐྱེལ་ཡོད་པའི་གསོ་རིག་སྨན་པ་རྣམས་ལ། ཆེད་ཞུ། བོད་ཀྱི་གསོ་བ་རིག་པའི་ལྷན་ཚོགས་ཀྱི་ཁྲིམས་ཡིག་དོན་ཚན་དགུ་པ་དང་བཅུ་པའི་དགོངས་དོན་གསོ་རིག་སློབ་གཉེར་ཁང་ནས་སློབ་ཐོན་སྨན་པ་རྣམས་ལོ་གཅིག་ནང་ཚུད་ལྷན་ཚོགས་འོག་སྨན་པའི་དེབ་སྐྱེལ་གནང་དགོས་པར་ད་བར་ཁྱོན་སྨན་པ་གྲངས་༤༩༡ ལྷན་ཚོགས་འོག་དེབ་སྐྱེལ་ཞུས་སྤྲོད་ཟིན། དེབ་སྐྱེལ་སྨན་པ་རྣམས་ནས་དགོངས་འཆར་ཕེབས་བཞིན་ཕྱི་ལོ་༢༠༡༡ ལོར་གསོ་རིག་ལྷན་ཚོགས་ནས་སྨན་པའི་དེབ་སྐྱེལ་ལག་འཁྱེར་གསར་པ་སྟབས་བདེ་ཞིག་བཟོས་བསྐྲུན་གྱིས་དེབ་སྐྱེལ་ལག་འཁྱེར་སྟེང་ལོ་གསུམ་རེའི་མཚམས་འཕར་འགྱངས་ཐལ་རྩེ་སྦྱར་དགོས་པས་དེ་སྔ་ཕྱི་ལོ་༢༠༡༥ ལོར་འཕར་འགྱངས་ཐེལ་རྩེ་དེ་བཞིན་ཕྱི་ལོ་༢༠༡༨ ཟླ་༣ ཚེས་༣༡ ནས་དུས་ཚེས་དུས་བཀག་གཙང་བཞིན་ཡོད་ན་ལྷན་ཚོགས་འོག་དེབ་སྐྱེལ་ཡོད་པའི་གསོ་རིག་སྨན་པའི་རྣམས་ནས་འཕར་འགྱངས་ཐེལ་རྩེའི་དོད་ ཧིན་སྒོར་༡༠༠།༠༠ ལྷན་ཚོགས་སུ་འབུལ་ཐོག་དེབ་སྐྱེལ་འཕར་འགྱངས་ཐེལ་རྩེ་བཞེས་གནང་ཡོང་བ་ དེ་དོན་གསལ་བསྒྲགས་ཞུ། ཉེ་འཆར་ཕྱི་ཟླ་བཞི་པ་འདིའི་ནང་དེབ་སྐྱེལ་གནང་བའི་སྨན་པ་རྣམས་ནས་ཐེལ་རྩེ་འདི་ཞུ་མི་དགོས་པ་དེ་དོན་དགོངས་འཇགས་ཞུ། དེབ་སྐྱེལ་ཟིན་པའི་སྨན་པ་རྣམས་ནས་རང་ཉིད་ཀྱི་གནས་ཡུལ་ཁ་བྱང་དང་གློག་འཕྲིན་ཁ་བྱང་། དེ་བཞིན་འབྲེལ་ཡུལ་ཁ་པར་ཨང་གྲངས་ལ་བསྒྱུར་བ་ཕྱིན་ཡོད་ཚེ་ལྷན་ཚོགས་སུ་ངེས་པར་ཁ་བསྐོང་ (update) གནང་དགོས་པ་དང་ཆབས་ཅིག་སོ་སོའི་ཆེད་ལས་ལོ་རྒྱུས་ཐད་ཁ་བསྐོང་གནང་དགོས་མཆིས་ཚེ་ལྷན་ཚོགས་ཀྱི་གློག་འཕྲིན་ཁ་བྱང་འདིའི་ཐོག་([email protected])ཐོག་གཏོང་གནང་ཡོང་བ་དེ་དོན་རེ་སྐུལ་ཞུ་རྒྱུ་བཅས་བོད་ཀྱི་གསོ་བ་རིག་པའི་ལྷན་ཚོགས་ནས་ཕྱི་ལོ་༢༠༡༨ ཟླ་༤ ཚེས་༣༠ ལ་ཕུལ།།
གཡུ་ཐོག་སྙིང་ཐིག་གསོ་རིག་སྨན་སྦྱོར་ཁང་གཏན་འཇགས་དེབ་སྐྱེལ་གནང་བ།
བོད་ཀྱི་གསོ་བ་རིག་པའི་ལྷན་ཚོགས་ཀྱི་ཁྲིམས་སྒྲིག་དགོངས་དོན་ཕྱི་ལོ་༢༠༡༤ ལོར་རྡ་ས་ཁུལ་དུ་ཡོད་པའི་གཡུ་ ཐོག་སྙིང་ཐིག་གསོ་རིག་སྨན་སྦྱོར་ཁང་དེ་བཞིིན་བོད་ཀྱི་གསོ་བ་རིག་པའི་སྨན་སྦྱོར་སྡེ་ཚན་ཚད་ལྡན་ཞིག་ཏུ་ལོ་ གསུམ་གྱི་ཕྲལ་སེལ་ངོས་ལེན་དེབ་སྐྱེལ་གནང་ཞིང་དེབ་སྐྱེལ་དུས་བཀག་དེ་བཞིན་ཕྱི་ལོ་༢༠༡༧ ཟླ་༡༢ ཚེས་༡༩ ཉིན་གཙང་བཞིན་ཡོད། བོད་ཀྱི་གསོ་བ་རིག་པའི་སྨན་དང་སྨན་སྦྱོར་ཚད་ལྡན་གྱི་རྩ་འཛིན་སྒྲིག་གཞི་དགོངས་དོན་ཕྱི་ལོ་༢༠༡༧ ཟླ་༡༡ ཚེས་༢༠ ཉིན་ལྷན་ཚོགས་ཀྱི་ཚོགས་མི་༸རྒྱལ་བའི་སྐུ་བཅར་སྨན་རམས་པ་སྤེན་པ་ཚེ་རིང་ལགས་ཀྱི་གཙོ་སྐྱོང་ འོག་བོད་མིའི་སྒྲིག་འཛུགས་འཕྲོད་བསྟེན་ལས་ཁུངས་ཀྱི་སྐུ་ཚབ་ཚོགས་མི་སྐུ་ཞབས་བསོད་ནམས་སྟོབས་རྒྱལ་ ལགས་དང་རྡ་ས་ས་གནས་འགོ་འཛིན་སྐུ་ཞབས་ཟླ་བ་རིན་ཆེན་ལགས་བཅས་ཚོགས་མི་གསུམ་ལས་གྲུབ་པའི་ རྟོགས་ཞིབ་ཚོགས་ཆུང་གི་ཚོགས་མི་རྣམས་གོང་གསལ་སྨན་སྦྱོར་ཁང་དུ་རྟོགས་ཞིབ་ཆེད་ཕེབས་གནང་། སྒྲིག་ མཐུན་ཚོགས་ཆུང་གི་ལས་བསྡོམས་སྙན་ཐོ་དང་ཡིག་ཆ་ཁག་བཅས་ལྷན་ཚོགས་སུ་འབྱོར་བར་ལྷན་ཚོགས་ཀྱི་ཕྱི་ ལོ་༢༠༡༧ ཟླ་༡༢ ཚེས་༡༧ ཉིན་ཟླ་རེའི་ཚོགས་འདུའི་ཐོག་གོང་གསལ་སྙན་ཐོ་དང་ཡིག་ཆ་ཁག་བཅས་ལ་ཞིབ་ དཔྱད་གྲོས་བསྡུར་ལེགས་པར་བྱས་མཐར་གཡུ་ཐོག་སྙིང་ཐིག་གསོ་རིག་སྨན་སྦྱོར་ཁང་དེ་བཞིན་ཕྱི་ལོ་༢༠༡༧ ཟླ་༡༢ ཚེས་༡༨ ཉིན་ནས་བོད་ཀྱི་གསོ་བ་རིག་པའི་སྨན་སྦྱོར་སྡེ་ཚན་ཚད་ལྡན་ཞིག་ཏུ་གཏན་འཇགས་ངོས་ ལེན་གྱིས་དེབ་སྐྱེལ་གནང་བ་དང་སྒྲིག་གཞི་དགོངས་དོན་ལོ་གསུམ་རེའི་མཚམས་ཆོག་མཆན་འཕར་འགྱངས་ ཞུ་དགོས་པར་རྟེན་གོང་གསལ་སྨན་སྦྱོར་ཁང་དེ་བཞིན་ཕྱི་ལོ་༢༠༡༧ ཟླ་༡༢ ཚེས་༡༨ ནས་ཕྱི་ལོ་༢༠༢༠ ཟླ་༡༢ ཚེས་༡༧ བར་ལོ་གསུམ་གྱི་ཆོག་མཆན་འཕར་འགྱངས་ཞུས། གཏན་འཇགས་དེབ་སྐྱེལ་ལག་འཁྱེར་དེ་བཞིན་ འདི་ལོའི་ཟླ་༢ པའི་ཚེས་༢༨ ཉིན་རྒྱལ་སྤྱིའ་བོད་ཀྱི་གསོ་བ་རིག་པའི་བགྲོ་གླེང་ཚོགས་ཆེན་ཐེངས་གསུམ་པའི་ ཐོག་ཕུལ་རྒྱུར་གཏན་འཁེལ་ཡང་སྐབས་མཚམས་དོན་རྐྱེན་གྱིས་ཕུལ་མ་ཐུབ་པར་ད་ལན་ལྷན་ཚོགས་ཀྱི་ཟླ་བཞི་ པའི་ཟླ་རེའི་ཚོགས་འདུའི་ཐོག་ལྷན་ཚོགས་གཞོན་སྨན་པ་ཨོ་ཤོད་བསོད་ནམས་སྒྲོལ་དཀར་ལགས་ནས་དེབ་སྐྱེལ་ལག་འཁྱེར་ཕུལ་གནང་ཡོད། གཡུ་ཐོག་སྙིང་ཐིག་གསོ་རིག་སྨན་སྦྱོར་ཁང་འདི་ནི་ཕྱི་ལོ་༢༠༡༠ ཟླ་༡…


text:
རྔ་བ་བོད་རིགས་ཆའང་རིགས་རང་སྐྱོང་ཁུལ་མི་དམངས་འཐུས་མིའི་ཚོགས་ཆེན་སྐབས་བཅུ་གཉིས་པའི་རྒྱུན་ལས་ཨུ་ཡོན་ལྷན་ཁང་གི《རྔ་བ་བོད་རིགས་ཆའང་རིགས་རང་སྐྱོང་ཁུལ་བོད་ཀྱི་སྐད་དང་ཡི་གེའི་སྲོལ་ཡིག》སྐོར་གྱི་སྤྱི་བསྒྲགས།
རྔ་བ་བོད་རིགས་ཆའང་རིགས་རང་སྐྱོང་ཁུལ་མི་དམངས་འཐུས་མིའི་ཚོགས་ཆེན་སྐབས་བཅུ་གཉིས་པའི་རྒྱུན་ལས་ཨུ་ཡོན་ལྷན་ཁང་གི་སྤྱི་བསྒྲགས།
(ཨང་བཞི་བ།)
《རྔ་བ་བོད་རིགས་ཆའང་རིགས་རང་སྐྱོང་ཁུལ་བོད་ཀྱི་སྐད་དང་ཡི་གེའི་སྲོལ་ཡིག》ལ་སི་ཁྲོན་ཞིང་ཆེན་མི་དམངས་འཐུས་མིའི་ཚོགས་ཆེན་སྐབས་བཅུ་གསུམ་པའི་རྒྱུན་ལས་ཨུ་ཡོན་ལྷན་ཁང་གི་གྲོས་ཚོགས་ཐེངས་ལྔ་བ་བརྒྱུད༢༠༡༨ལོའི་ཟླ༧པའི་ཚེས༢༦ཉིན་ཆོག་མཆན་ཐོབ་ཅིང་། ད་ལྟ་སྤྱི་བསྒྲགས་བྱ་རྒྱུ་ཡིན། ༢༠༡༨ལོའི་ཟླ༩བའི་ཚེས༡ཉིན་ནས་བཟུང་ལག་ཏུ་བསྟར་རྒྱུ་ཡིན།
རྔ་བ་ཁུལ་དམངས་འཐུས་རྒྱུན་ཨུ་ཁང་།
༢༠༡༨ལོའི་ཟླ༨པའི་ཚེས༦ཉིན།
༄༅།། རྔ་བ་བོད་རིགས་ཆའང་རིགས་རང་སྐྱོང་ཁུལ་བོད་ཀྱི་སྐད་དང་ཡི་གེའི་སྲོལ་ཡིག
༢༠༡༧ལོའི་ཟླ༡༢པའི་ཚེས༢༩ཉིན་རྔ་བ་བོད་རིགས་ཆའང་རིགས་རང་སྐྱོང་ཁུལ་མི་དམངས་འཐུས་མིའི་ཚོགས་ཆེན་སྐབས་བཅུ་གཉིས་པའི་གྲོས་ཚོགས་ཐེངས་གཉིས་པའི་ཐོག་གྲོས་འཆམ་བྱུང་།
༢༠༡༨ལོའི་ཟླ༧པའི་ཚེས༢༦ཉིན་སི་ཁྲོན་ཞིང་ཆེན་མི་དམངས་འཐུས་མིའི་ཚོགས་ཆེན་སྐབས་བཅུ་གསུམ་པའི་རྒྱུན་ལས་ཨུ་ཡོན་ལྷན་ཁང་གི་གྲོས་ཚོགས་ཐེངས་ལྔ་བའི་ཐོག་ཏུ་ཆོག་མཆན་གནང་།
ལེའུ་དང་བོ། སྤྱིའི་རྩ་དོན།
དོན་ཚན་དང་བོ། བོད་ཀྱི་སྐད་དང་ཡི་གེ་སློབ་སྦྱོང་དང་བཀོལ་སྤྱོད། དོ་དམ། ཞིབ་འཇུག གོང་སྤེལ་བཅས་བྱེད་པར་འགན་སྲུང་དང་སྐུལ་འདེད་གཏོང་བ་དང་། བོད་ཀྱི་སྐད་དང་ཡི་གེ་ཚད་ལྡན་ཅན་དང་ཚད་གཞི་ཅན། ཆ་འཕྲིན་ཅན་འཛུགས་སྐྲུན་ལ་སྐུལ་སྤེལ་གཏོང་བ། ལས་དོན་སོ་སོའི་ཁྲོད་དུ་བོད་ཀྱི་སྐད་དང་ཡི་གེའི་ནུས་པ་འདོན་སྤེལ་བཅས་བྱ་ཆེད།《ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་རྩ་ཁྲིམས།》དང་།《ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་མི་རིགས་ས་ཁོངས་རང་སྐྱོང་བཅའ་ཁྲིམས།》《ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་རྒྱལ་ཁབ་ཀྱི་སྤྱི་སྤྱོད་སྐད་དང་ཡི་གེའི་བཅའ་ཁྲིམས།》《རྔ་བ་བོད་རིགས་ཆའང་རིགས་རང་སྐྱོང་ཁུལ་གྱི་རང་སྐྱོང་སྲོལ་ཡིག》སོགས་ཀྱི་བཅའ་ཁྲིམས་དང་ཁྲིམས་སྲོལ་ལྟར། རྔ་བ་བོད་རིགས་ཆའང་རིགས་རང་སྐྱོང་ཁུལ(གཤམ་དུ་བསྡུས་མིང་ལ་རང་སྐྱོང་ཁུལ་ཟེར་རྒྱུ་ཡིན།)གྱི་དོན་དངོས་དང་ཟུང་དུ་སྦྲེལ་ནས་སྲོལ་ཡིག་འདི་གཏན་ལ་ཕབ་པ་ཡིན།
དོན་ཚན་གཉིས་པ། རང་སྐྱོང་ཁུལ་མངའ་ཁོངས་ནས་མའོ་རྫོང་དང་། མི་རིགས་ཡུལ་ཚོ་མ་གཏོགས། གཞན་ཚང་མས་བོད་ཀྱི་སྐད་དང་ཡི་གེ་བཀོལ་སྤྱོད་དང་དོ་དམ་བྱེད་པར་སྲོལ་ཡིག་འདི་སྤྱད་པས་འཐུས།
དོན་ཚན་གསུམ་པ། བོད་ཀྱི་སྐད་དང་ཡི་གེ་བཀོལ་སྤྱོད་དང་དར་སྤེལ་གཏོང་རྒྱུ་ནི་རང་སྐྱོང་ཁུལ་གྱི་རང་སྐྱོང་དབང་ཆ་གལ་ཆེན་ཞིག་ཡིན་ལ། རང་སྐྱོང་ཁུལ་གྱི་ས་གནས་རིམ་པ་སོ་སོའི་རྒྱལ་ཁབ་ལས་ཁུངས་ཀྱིས་ངེས་པར་དུ་བོད་ཀྱི་སྐད་དང་ཡི་གེ་བཀོལ་སྤྱོད་དང་དར་སྤེལ་གཏོང་རྒྱུར་ཁྲིམས་ལྟར་འགན་སྲུང་བྱེད་ཅིང་། འདྲ་མཉམ་དང་། མཐུན་སྒྲིལ། རོགས་རེས། འཆམ་མཐུན་བཅས་ཀྱི་སྤྱི་ཚོགས་རིང་ལུགས་ཀྱི་མི་རིགས་འབྲེལ་བ་སྲ་བརྟན་དུ་གཏོང་བ་དང་དེ་གོང་དུ་སྤེལ་ཏེ། མི་རིགས་སོ་སོ་མཉམ་དུ་མཐུན་སྒྲིལ་ཡར་ཐོན་དང་། མཉམ་དུ་དར་རྒྱས་གོང་འཕེལ་ཡོང་བར་སྐུལ་འདེད་གཏང་དགོས།
དོན་ཚན་བཞི་བ། རང་སྐྱོང་ཁུལ་གྱིས་སྲུང་སྐྱོང་དང་རྒྱུན་འཛིན། ཁྱབ་གདལ་དང་མཐོར་འདེགས་ཟུང་དུ་སྦྲེལ་བའི་རྩ་དོན་རྒྱུན་འཁྱོངས་དང་། བོད་ཀྱི་སྐད་དང་ཡི་གེའི་བྱ་གཞག་དར་རྒྱས་གོང་འཕེལ་ཡོང་བར་སྐུལ་འདེད་བཏང་སྟེ། རང་སྐྱོང་ཁུལ་གྱི་དཔལ་འབྱོར་དང་། ཆབ་སྲིད། རིག་གནས། སྤྱི་ཚོགས་དང་སྐྱེ་ཁམས་དཔལ་ཡོན་བཅས་ཀྱི་འཛུགས་སྐྲུན་ཁྲོད་དུ་བོད་ཀྱི་སྐད་དང་ཡི་གེའི་ནུས་པ་འདོན་སྤེལ་བྱ་དགོས།
དོན་ཚན་ལྔ་བ། རང་སྐྱོང་ཁུལ་གྱི་རིམ་པ་སོ་སོའི་རྒྱལ་ཁབ་ལས་ཁུངས་དང་ལས་དོན་སྡེ་ཚན་གྱིས་ལས་འགན་ལག་ཏུ་བསྟར་དུས། ངེས་པར་དུ་བོད་ཀྱི་སྐད་དང་ཡི་གེའམ་ཡང་ན་རྒྱལ་ཁབ་ཀྱི་སྤྱི་སྤྱོད་སྐད་དང་ཡི་གེ་བཀོལ་དགོས།
དོན་ཚན་དྲུག་པ། རང་སྐྱོང་ཁུལ་དང་རྫོང་(གྲོང་ཁྱེར)མི་དམངས་སྲིད་གཞུང་གིས་ངེས་པར་དུ་བོད་ཀྱི་སྐད་དང་ཡི་གེའི་ལས་སྒྲུབ་གྲོན་དངུལ་དེ་རིམ་པ་དེ་གའི་ནོར་སྲིད་སྔོན་རྩིས་སུ་བཞག་ནས། མ་དངུལ་དོ་དམ་དང་བཀོལ་སྤྱོད། ལྟ་སྐུལ་བཅས་ལ་ཤུགས་བསྣན་དགོས།
ལེའུ་གཉིས་པ། སློབ་སྦྱོང་དང་སློབ་གསོ།
དོན་ཚན་བདུན་པ། རང་སྐྱོང་ཁུལ་གྱི་རིམ་པ་སོ་སོའི་མི་དམངས་སྲིད་གཞུང་གིས་ངེས་པར་དུ་བོད་རིགས་སྤྱི་དམངས་ཀྱིས་བོད་ཀྱི་སྐད་དང་ཡི་གེ་སློབ་སྦྱོང་བྱེད་པར་འགན་སྲུང་དང་། མི་རིགས་གཞན་གྱི་སྤྱི་དམངས་ཀྱིས་བོད་ཀྱི་སྐད་དང་ཡི་གེ་སློབ་སྦྱོང་དང་བཀོལ་སྤྱོད་བྱེད་པར་སྐུལ་སྤེལ་གཏང་དགོས།
དོན་ཚན་བརྒྱད་པ། རང་སྐྱོང་ཁུལ་གྱིས་ངེས་པར་དུ་བོད་ཀྱི་སྐད་དང་ཡི་གེའི་སློབ་ཁྲིད་ལ་ཤུགས་བསྣན་དགོས་ཤིང་། སློབ་སྔོན་སློབ་གསོའི་སྐབས་སུ་རྒྱལ་ཁབ་ཀྱི་སྤྱི་སྤྱོད་སྐད་དང་བོད་སྐད་ཀྱིས་སྐད་ཆ་དང་། སྒྱུ་རྩལ། བདེ་ཐང་། སྤྱི་ཚོགས། ཚན་རིག་བཅས་ཀྱི་སྐད་གཉིས་སློབ་གསོ་སྤེལ་ཆོག བོད་རིགས་འདུས་སྡོད་ས་ཁུལ་གྱི་སློབ་གྲྭ་ཆུང་འབྲིང་དག་གིས་ངེས་པར་དུ་རྒྱལ་ཁབ་ཀྱི་སྤྱི་སྐད་དང་བོད་སྐད་གཞི་རྩའི་སློབ་ཁྲིད་བྱེད་སྤྱད་དུ་བཀོལ་དགོས་ལ། སློབ་གྲྭ་ཆུང་འབྲིང་གཞན་དག་གིས་དགོས་མཁོ་ལྟར་བོད་ཀྱི་སྐད་དང་ཡི་གེའི་སློབ་ཚན་བཀོད་སྒྲིག་བྱས་ཆོག
དོན་ཚན་དགུ་བ། རང་སྐྱོང་ཁུལ་གྱིས་སློབ་གྲྭ་ཆུང་འབྲིང་གི་བོད་ཀྱི་སྐད་དང་ཡི་གེའི་སློབ་གསོའི་སློབ་དེབ་དང་ཟུར་ཁྲིད་དཔྱད་གཞི། ཡིག་རྨོངས་སེལ་བའི་སློབ་དེབ། ས་གནས་ཀྱི་རིག་གནས་སློབ་དེབ། ལས་རིགས་ལག་རྩལ་སློབ་དེབ། བྱིས་པའི་ཀློག་དེབ། སློབ་གསེང་གི་ཀློག་དེབ། ཚན་རིག་ཁྱབ་གདལ་སྐོར་གྱི་ཀློག་དེབ་སོགས་ཀྱི་རྩོམ་སྒྱུར་དང་། དཔེ་སྐྲུན། འགྲེམ་སྤེལ་བཅས་ཀྱི་ལས་ཀར་ངེས་པར་དུ་ཤུགས་བསྣན་དགོས།
དོན་ཚན་བཅུ་བ། རང་སྐྱོང་ཁུལ་གྱི་སྲིད་འཛིན་དོ་དམ་སློབ་གྲྭ(གླིང་)དང་། ལས་རིགས་ལག་རྩལ་སློབ་གྲྭ། རིམ་པ་སོ་སོའི་རིག་གནས་ནུས་རྩལ་གསོ་སྦྱོང་ལྟེ་གནས་བཅས་ཀྱིས་བོད་ཀྱི་སྐད་དང་ཡི་གེའི་སློབ་ཁྲིད་བཀོད་སྒྲིག་བྱས་ཆོག་ཅིང་། ཆ་རྐྱེན་འཛོམས་པའི་འབྲིང་རིམ་ལས་རིགས་སློབ་གྲྭ་དང་མཐོ་རིམ་སློབ་ཆེན་དུ་བོད་ཀྱི་སྐད་དང་ཡི་གེའི་ཆེད་ལས་དང་། བོད་ཀྱི་སྐད་དང་ཡི་གེས་སློབ་ཁྲིད་བྱེད་པའི་འབྲེལ་ཡོད་ཆེད་ལས་རིག་ཚན་བཀོད་སྒྲིག་བྱས་ཆོག
ལེའུ་གསུམ་པ། བཀོལ་སྤྱོད་དང་དོ་དམ།
དོན་ཚན་བཅུ་གཅིག་པ། རང་སྐྱོང་ཁུལ་གྱིས་ངེས་པར་དུ་བོད་ཀྱི་སྐད་དང་ཡི་གེ་ཁྱབ་གདལ་དུ་གཏོང་བ་དང་བཀོལ་སྤྱོད་ཚད་ལྡན་བྱ་དགོས། ཁུལ་དང་རྫོང་(གྲོང་ཁྱེར)མི་དམངས་སྲིད་གཞུང་གི་འགན་ནུས་སྡེ་ཁག་གིས་བོད་ཀྱི་སྐད་དང་ཡི་གེ་བཀོལ་སྤྱོད་ལ་ལྟ་སྐུལ་དང་དོ་དམ་བྱེད་པའི་འགན་འཁུར་དགོས།
(གཅིག)ཡིག་ཆ་དང་སྙན་ཞུ་གལ་ཆེན་གྱི་ལོ་ཙཱ། བོད་ཀྱི་སྐད་དང་ཡི་གེའི་ཐ་སྙད་གསར་བ་དང་སྤྱི་ཚོགས་སྤྱོད་ཡིག་གི་ཚད་ལྡན་དང་ལོ་ཙཱ། ཞིབ་བཤེར་བཅས་བྱེད་རྒྱུ་ནི་བོད་ཀྱི་སྐད་དང་ཡི་གེའི་རྩོམ་སྒྱུར་སྡེ་ཁག་གིས་འགན་འཁུར་དགོས།
(གཉིས།)ཚགས་པར་དང་། དུས་དེབ། དཔེ་དེབ་སོགས་ཀྱི་པར་སྐྲུན་དངོས་རིགས་དང་། པར་འདེབས་ལས་རིགས། གློག་བརྙན་དང་བརྙན་འཕྲིན། དྲ་རྒྱ། རོལ་རྩེད་དོ་ར་སོགས་སུ་བཀོལ་བའི་སྐད་དང་ཡི་གེ་ལ་རིག་གནས་ལུས་རྩལ་རྒྱང་སྒྲོག་བརྙན་འཕྲིན་གསར་འགྱུར་པར་སྐྲུན་དང་ལུས་རྩལ། མི་རིགས་ཆོས་ལུགས་ལས་དོན་བཅས་ཀྱི་སྡེ་ཁག་གིས་འགན་འཁུར་དགོས།
(གསུམ།)སྦྱར་ཡིག་དང་སྒོ་བྱང་། དྲིལ་སྒྲོག་ཡིག་སྒྲོམ། བཤམས་སྟོན་ཤེལ་སྒྲོམ་སོགས་སུ་བཀོལ་བའི་ཡི་གེ་ལ་སྡོད་ཁང་དང་ཡུལ་གྲོང་འཆར་འགོད་འཛུགས་སྐྲུན། མི་རིགས་ཆོས་ལུགས་ལས་དོན་སྡེ་ཁག་གིས་འགན་འཁུར་དགོས།
(བཞི།)ཁེ་ལས་ཀྱི་མིང་དང་། སྒེར་གཉེར་བཟོ་ཚོང་དུད་ཚང་གི་མིང་། བརྡ་ཆ། ཚོང་རྟགས། ཐུམ་ཤོག གསལ་བཤད། ལག་ཁྱེར་དང་དཔང་ཡིག་སོགས་སུ་བཀོལ་བའི་ཡི་གེ་ལ་བཟོ་ཚོང་དང་། སྤུས་ཚད་ལག་རྩལ་ལྟ་སྐུལ་དང་མི་རིགས་ཆོས་ལུགས་ལས་དོན་བཅས་ཀྱི་སྡེ་ཁག་གིས་འགན་འཁུར་དགོས།
(ལྔ།)ས་མིང་མཚོན་རྟགས་དང་། སྲིད་འཛིན་ས་ཁོངས་ཀྱི་ས་རྟགས། ས་མིང་གི་དོན་སྙིང་ལྡན་པའི་བཟོ་བཀོད་དངོས་པོའི་མིང་བཅས་སུ་བཀོལ་བའི་ཡི་གེ་ལ་དམངས་སྲིད་དང་མི་རིགས་ཆོས་ལུགས་ལས་དོན་སྡེ་ཁག་གིས་འགན་འཁུར་དགོས།
( དྲུག)འགྲིམ་འགྲུལ་མཚོན་རྟགས་དང་། རླངས་འཁོར་ཆེ་འབྲིང་དང་གླ་གཏོང་རླངས་འཁོར་གྱི་སྒོ་རྟགས་ཀྱི་ཡི་གེ་ལ་སྤྱི་བདེ་དང་འགྲིམ་འགྲུལ་སྐྱེལ་འདྲེན། མི་རིགས་ཆོས་ལུགས་ལས་དོན་བཅས་ཀྱི་སྡེ་ཁག་གིས་འགན་འཁུར་དགོས།
(བདུན།)ཡུལ་སྐོར་ལས་སྒྲུབ་ཁང་དང་མགྲོན་ཁང་། གཞིས་ཁྱིམ་སྣེ་ལེན་ཁང་། ཞིང་ཁྱིམ(འབྲོག་ཁྱིམ།)སྤྲོ་གསེང་ཁང་། ཡུལ་སྐོར་ལྗོངས་ཁུལ་གྱི་མཛེས་ལྗོངས་དང་གཞུང་ལམ་ཡུལ་སྐོར་མཚོན་རྟགས། དྲིལ་སྒྲོག་བརྡ་ཆ་བཅས་སུ་བཀོལ་བའི་ཡི་གེ་ལ་ཡུལ་སྐོར་དང་འགྲིམ་འགྲུལ་སྐྱེལ་འདྲེན། བཟོ་ཚོང་། མི་རིགས་ཆོས་ལུགས་ལས་དོན་བཅས་ཀྱི་སྡེ་ཁག་གིས་འགན་འཁུར་དགོས།
(བརྒྱད།)བདེ་འཇགས་ཐོན་སྐྱེད་ཀྱི་ཉེན་བརྡ་དང་། མཚོན་རྟགས་བྱང་བུ། ལམ་སྟོན་སོགས་སུ་བཀོལ་བའི་ཡི་གེ་ལ་བདེ་འཇགས་ཐོན་སྐྱེད་ལྟ་སྐུལ་དོ་དམ་དང་། མི་རིགས་ཆོས་ལུགས་ལས་དོན་སྡེ་ཁག་གིས་འགན་འཁུར་དགོས།
(དགུ)བོད་ཀྱི་སྐད་དང་ཡི་གེ་དང་སྐད་གཉིས་སློབ་ཁྲིད་ཀྱི་འཆར་འགོད་དང་གོང་སྤེལ། སྐད་གཉིས་སློབ་གསོའི་དགེ་རྒན་གསོ་སྦྱོང་བཅས་ནི་སློབ་གསོ་དང་མི་རིགས་ཆོས་ལུགས་ལས་དོན་སྡེ་ཁག་གིས་འགན་འཁུར་དགོས།
དོན་ཚན་བཅུ་གཉིས་པ། རང་སྐྱོང་ཁུལ་གྱིས་ངེས་པར་དུ་སྤྱི་ཚོགས་སྤྱོད་ཡིག་ཐོག་གི་བོད་ཡིག་ཚད་ལྡན་དུ་གཏང་དགོས། བོད་ཡིག་དང་རྒྱལ་ཁབ་ཀྱི་སྤྱི་སྤྱོད་ཡི་གེ་ཕན་ཚུན་སྒྱུར་བའི་སྐབས་སུ། འགྱུར་ཡིག་ངེས་པར་དུ་ཡང་དག་ཅིང་བརྗོད་བདེ་ལ། རྣ་བར་སྙན་དགོས། མིའི་མིང་དང་ས་མིང་སོགས་ཆེད་སྤྱོད་མིང་བརྡ་སྒྱུར་བའི་སྐབས་སུ་གཙོ་བོ་སྒྲ་སྒྱུར་བྱེད་པ་དང་། གཏན་ཕབ་རང་འགྲིག་དང་གོམས་ལོབས་སུ་གྱུར་བའི་མིའི་མིང་དང་ས་མིང་གི་འགྱུར་ལ་བརྩི་འཇོག་བྱེད་པ། མིའི་མིང་དང་ས་མིང་སྒྱུར་དུས་རྒྱ་ཡིག་གོ་ལོག་ཅན་མི་བཀོལ་བ། རྒྱ་འགྱུར་དུ་བཀོལ་བའི་ཡི་གེ་དང་བོད་མིང་ཕན་ཚུན་དོ་མཉམ་དགོས་ཤིང་། མིང་དུ་བཀོལ་བའི་ཡི་གེ་ངེས་པར་དུ་གཏན་འཁེལ་བྱ་དགོས།
དོན་ཚན་བཅུ་གསུམ་པ། རང་སྐྱོང་ཁུལ་གྱིས་རང་སྐྱོང་སྲོལ་ཡིག་དང་ཁེར་སྤྱོད་སྲོལ་ཡིག ས་གནས་རང་བཞིན་གྱི་ཁྲིམས་སྲོལ། སྒྲིག་སྲོལ། དེ་བཞིན་བསྒྲགས་ཡིག་དང་། གྲོས་ཆོད། ཆོད་དོན། བཀའ་ཡིག་གལ་ཆེན་སོགས་ཁྱབ་བསྒྲགས་བྱེད་པའི་སྐབས་སུ། ངེས་པར་དུ་བོད་ཡིག་དང་རྒྱལ་ཁབ་ཀྱི་སྤྱི་སྤྱོད་ཡི་གེ་མཉམ་དུ་བཀོལ་དགོས།
དོན་ཚན་བཅུ་བཞི་བ། རང་སྐྱོང་ཁུལ་གྱིས་གཏན་འབེབས་སམ་ཡང་ན་ཁྱབ་བསྒྲགས་བྱེད་པའི་འདེམ་བསྐོའི་ཡིག་ཆ་དང་། འདེམ་དམངས་མིང་ཐོ། འདེམ་དམངས་ལག་ཁྱེར། འཐུས་མི་བདམ་བྱའི་འོས་མིའི་མིང་ཐོ། འདེམ་ཤོག འཐུས་མིའི་བདམས་ཐོན་ལག་ཁྱེར། འདེམ་བསྐོའི་ཨུ་ཡོན་ལྷན་ཁང་གི་ཐམ་ག་སོགས་སུ་ངེས་པར་དུ་བོད་ཡིག་དང་རྒྱལ་ཁབ་ཀྱི་སྤྱི་སྤྱོད་ཡི་གེ་མཉམ་དུ་བཀོལ་དགོས།
དོན་ཚན་བཅོ་ལྔ་བ། རང་སྐྱོང་ཁུལ་གྱི་རིམ་པ་སོ་སོའི་མི་དམངས་འཐུས་མིའི་ཚོགས་ཆེན་གྱི་ཚོགས་འདུ་གཙོ་བོའི་སྙན་ཞུ་དང་། གྲོས་ཆོད། ཆོད་དོན་སོགས་སུ་ངེས་པར་དུ་བོད་ཡིག་དང་རྒྱལ་ཁབ་ཀྱི་སྤྱི་སྤྱོད་ཡི་གེ་མཉམ་དུ་བཀོལ་དགོས་ཤིང་། ཚོགས་འདུར་ས་ཁུལ་དང་སྙན་ཞུ་འབུལ་ཡུལ་མི་འདྲ་བར་དམིགས་ནས་བོད་སྐད་དམ་ཡང་ན་རྒྱལ་ཁབ་ཀྱི་སྤྱི་སྐད་ཀྱིས་སྙན་ཞུ་འབུལ་རྒྱུ་དང་ལོ་ཙཱ་བྱ་དགོས།
བོད་རིགས་འཐུས་མིའི་གྲོས་གཞི་དང་། བསམ་འཆར་དང་གྲོས་འགོ་བཅས་ནི་བོད་ཡིག་གིས་བཏོན་ཆོག་ལ། གྲོས་གཞི་སྒྲུབ་འགན་འཁུར་བའི་ལས་ཁུངས་ཀྱིས་བོད་ཡིག་གིས་ལན་གདབ་དགོས།
དེ་མིན་གྲོས་ཚོགས་གཞན་དང་། འདུ་ཚོགས་དང་བྱེད་སྒོ་ཆེ་གྲས་སྣ་ཚོགས་ལ་དགོས་མཁོ་ལྟར་བོད་ཡིག་དང་རྒྱལ་ཁབ་ཀྱི་སྤྱི་སྤྱོད་ཡི་གེ་མཉམ་དུ་བཀོལ་བའམ་ཡང་ན་བོད་སྐད་དང་རྒྱལ་ཁབ་ཀྱི་སྤྱི་སྐད་ཀྱིས་ལོ་ཙཱ་བྱ་དགོས།
དོན་ཚན་བཅུ་དྲུག་པ། རང་སྐྱོང་ཁུལ་གྱི་རིམ་པ་སོ་སོའི་མི་དམངས་ཁྲིམས་ཁང་དང་། མི་དམངས་ཞིབ་དཔྱོད་ཁང་། སྤྱི་བདེ་དང་། ཁྲིམས་འཛིན་སྲིད་དོན་ལས་ཁུངས་བཅས་ཀྱིས་ཁྱབ་བསྒྲགས་བྱེད་པའི་རྩ་ཚིག་དང་། བརྡ་ཐོ། སྤྱི་བསྒྲགས་སོགས་སུ་ངེས་པར་དུ་བོད་ཡིག་དང་རྒྱལ་ཁབ་ཀྱི་སྤྱི་སྤྱོད་ཡི་གེ་མཉམ་དུ་བཀོལ་དགོས་པ་དང་། རང་སྐྱོང་ཁུལ་གྱི་རིམ་པ་སོ་སོའི་མི་དམངས་ཁྲིམས་ཁང་དང་། མི་དམངས་ཞིབ་དཔྱོད་ཁང་གི་བཅད་ཁྲ་དང་ཁྲིམས་སྦྱོར་ཡི་གེ་སོགས་བཅའ་ཁྲིམས་ཡི་གེ་རིགས་སོ་སོ་ནི་དོ་བདག་གི་གནས་ཚུལ་ལ་གཞིགས་ནས་ངེས་པར་དུ་བོད་ཡིག་དང་རྒྱལ་ཁབ་ཀྱི་སྤྱི་སྤྱོད་ཡི་གེ་མཉམ་དུའམ་ཡང་ན་སོ་སོར་བྲི་དགོས། བོད་ཀྱི་སྐད་དང་ཡི་གེ་བཀོལ་བའི་སྤྱི་དམངས་ལ་བརྟག་དཔྱད་དང་། འདྲི་རྩད། ཞིབ་དཔྱོད། ཞིབ་བཤེར་སོགས་བྱེད་པའི་ཁྲིམས་འཛིན་དང་། ཁྲིམས་འཛིན་བྱེད་སྒོ་སྤེལ་སྐབས་ངེས་པར་དུ་ལོ་ཙཱ་བྱ་དགོས།
དོན་ཚན་བཅུ་བདུན་པ། རང་སྐྱོང་ཁུལ་གྱི་རིམ་པ་སོ་སོའི་མི་དམངས་ཁྲིམས་ཁང་དང་། མི་དམངས་ཞིབ་དཔྱོད་ཁང་གིས་གཏུག་བཤེར་བྱེད་སྒོ་སྤེལ་བའི་སྐབས་སུ། དོ་བདག་གི་གནས་ཚུལ་ལ་གཞིགས་ནས་ངེས་པར་དུ་བོད་ཀྱི་སྐད་དང་ཡི་གེ་དང་རྒྱལ་ཁབ་ཀྱི་སྤྱི་སྤྱོད་སྐད་དང་ཡི་གེ་མཉམ་དུའམ་ཡང་ན་སོ་སོར་བཀོལ་དགོས་ཤིང་། དོ་བདག་གིས་བོད་ཀྱི་སྐད་དང་ཡི་གེས་གཏུག་བཤེར་དང་། གོང་ལ་ཞུ་གཏུག་གམ་ཡང་ན་རྒྱུ་མཚན་ཞུ་འབུལ་བཅས་བྱས་ཆོག
དོན་ཚན་བཅོ་བརྒྱད་པ། རང་སྐྱོང་ཁུལ་གྱི་རིམ་པ་སོ་སོའི་རྒྱལ་ཁབ་ལས་ཁུངས་དང་། མི་དམངས་ཚོགས་པ། ཁེ་ལས་དོན་ལས་སྡེ་ཚན། རྩ་འཛུགས་གཞན་བཅས་ཀྱིས་སྤྱི་དམངས་ཀྱིས་བོད་ཀྱི་སྐད་དང་ཡི་གེས་ཡིག་སྐུར་ངོ་གཏུག་དང་། ཞུ་གཏུག་བསམ་འཆར། སྲིད་འཛིན་བསྐྱར་གྲོས་བཅས་རེ་ཞུ་བྱས་པ་བདག་སྤྲོད་བྱེད་སྐབས། ངེས་པར་དུ་བོད་ཀྱི་སྐད་དང་ཡི་གེས་ལན་གདབ་དགོས།
དོན་ཚན་བཅུ་དགུ་བ། རང་སྐྱོང་ཁུལ་གྱི་སྤྱི་དམངས་ཀྱིས་བོད་ཡིག་གིས་ཞུ་ཡིག་དང་རེ་འདུན་ཞུ་ཡིག་བྲིས་ཆོག་ལ། ཐོ་འགོད་རེའུ་མིག་སྣ་ཚོགས་ཀྱང་བོད་ཡིག་གིས་བསྐངས་ཆོག
རང་སྐྱོང་ཁུལ་མངའ་ཁོངས་ཀྱི་སྦྲག་སྲིད་དང་། འཕྲིན་སྐྱེལ། དངུལ་རྩ། འགྲིམ་འགྲུལ། ཁྲལ་དོན། ཉེན་འགོག་འགན་བཅོལ། མེ་སྐྱོན་འགོག་གསོད། སྨན་བཅོས་འཕྲོད་བསྟེན་སོགས་སྤྱི་པའི་ཞབས་ཞུ་རང་བཞིན་གྱི་ལས་ཁུངས་དང་འགྲུལ་སྐྱེལ་རླངས་འཁོར་ས་ཚིགས། གནམ་གྲུ་ཐང་། མེ་འཁོར་འབབ་ཚིགས་སོགས་མི་ཚོགས་འདུ་སའི་དྲན་སྐུལ་དང་། ཉེན་བརྡ། བསྒྲགས་ཡིག ལམ་སྟོན། ཕྱོགས་སྟོན་ཡི་གེ་དང་། ཞབས་ཞུའི་བྱང་བུ་སོགས་སུ་བོད་ཡིག་དང་རྒྱལ་ཁབ་ཀྱི་སྤྱི་སྤྱོད་ཡི་གེ་མཉམ་དུ་བཀོལ་ཆོག ཚོང་མགྲོན་ཞབས་ཞུའི་དྲན་སྐུལ་ལ་བོད་སྐད་དང་རྒྱལ་ཁབ་ཀྱི་སྤྱི་སྐད་གཉིས་ཀྱིས་ཞབས་ཞུ་བྱ་དགོས།
དོན་ཚན་ཉི་ཤུ་བ། རང་སྐྱོང་ཁུལ་གྱི་རིམ་པ་སོ་སོའི་རྒྱལ་ཁབ་ལས་ཁུངས་དང་མི་དམངས་ཚོགས་པ། ཁེ་ལས་དོན་ལས་སྡེ་ཚན། རྩ་འཛུགས་གཞན་དང་རང་ཁུལ་དུ་བཅའ་སྡོད་བྱས་པའི་ཀྲུང་དབྱང་ངམ་ཡང་ན་ཞིང་ཆེན་གྱི་ཐད་གཏོགས་སྡེ་ཁག་དང་ཁེ་ལས་དོན་ལས་སྡེ་ཚན་བཅས་ཀྱི་ཡིག་ཆའི་ཡིག་མགོ་དང་གཞུང་ཐེལ། དཔང་ཡིག སྒོ་བྱང་། ཚོགས་འདུའི་ཁ་བྱང་། སྦྱར་ཡིག དྲྭ་ཚིགས། འཕྲེད་འགེལ་ཡི་གེ། ལས་ཁུངས་ཀྱི་མིང་དཔར་ཡོད་པའི་ཡིག་ཤུབས་དང་འབྲི་ཤོག བཙོང་འཛིན། འབྱོར་ཐོ་སོགས་སུ་ངེས་པར་དུ་བོད་ཡིག་དང་རྒྱལ་ཁབ་ཀྱི་སྤྱི་སྤྱོད་ཡི་གེ་མཉམ་དུ་བཀོལ་དགོས།
སྡོད་དམངས་ཐོབ་ཐང་ལག་ཁྱེར་དང་། ལས་གཉེར་ལག་ཁྱེར། ཁྲལ་དོན་ཐོ་འགོད་ལག་ཁྱེར། སྤྱི་བསྒྲགས། བརྡ་ཁྱབ། ཚོང་རྟགས། འཁོར་བྱང་ལག་ཁྱེར། བདེ་འཇགས་ཉེན་བརྡ་སོགས་སུ་ངེས་པར་དུ་བོད་ཡིག་དང་རྒྱལ་ཁབ་ཀྱི་སྤྱི་སྤྱོད་ཡི་གེ་མཉམ་དུ་བཀོལ་དགོས། རྒྱལ་ཁབ་ཀྱི་འབྲེལ་ཡོད་བཅའ་ཁྲིམས་དང་ཁྲིམས་སྲོལ་དུ་ལོགས་སུ་གཏན་འབེབས་བྱས་ཡོད་ན། གཏན་འབེབས་དེ་དང་བསྟུན་དགོས།
དོན་ཚན་ཉེར་གཅིག་པ། རང་སྐྱོང་ཁུལ་མངའ་ཁོངས་ཀྱི་མི་ཚོགས་འདུ་སའམ་ཡང་ན་སྤྱི་སྤྱོད་སྒྲིག་ཆས་ཀྱི་མིང་དང་། ས་རྟགས། འགྲིམ་འགྲུལ་ལམ་རྟགས། རླངས་འཁོར་སྒོ་བྱང་། སྒེར་གཉེར་བཟོ་ཚོང་དུད་ཚང་གི་ཚོང་རྟགས་དང་སྒོ་བྱང་། བརྡ་ཆའི་བྱང་བུ་སོགས་ཀྱི་སྤྱི་ཚོགས་སྤྱོད་ཡིག་ཏུ་ངེས་པར་དུ་བོད་ཡིག་དང་རྒྱལ་ཁབ་ཀྱི་སྤྱི་སྤྱོད་ཡི་གེ་མཉམ་དུ་བཀོལ་དགོས།
དོན་ཚན་ཉེར་གཉིས་པ། རང་སྐྱོང་ཁུལ་མངའ་ཁོངས་ཀྱི་གཏེར་རི་དང་། བཟོ་གྲྭ། ཨར་ལས་བཟོ་སྐྲུན། ལས་གཞི་འགངས་ཆེན་སོགས་ཨར་ལས་བྱེད་སའི་ཐོན་སྐྱེད་བདེ་འཇགས་ཉེན་བརྡ་དང་། མཚོན་རྟགས་སྦྱར་བྱང་། ལམ་སྟོན་བཅས་སུ་ངེས་པར་དུ་བོད་ཡིག་དང་རྒྱལ་ཁབ་ཀྱི་སྤྱི་སྤྱོད་ཡི་གེ་མཉམ་དུ་བཀོལ་དགོས།
དོན་ཚན་ཉེར་གསུམ་པ། རང་སྐྱོང་ཁུལ་མངའ་ཁོངས་ཀྱི་སྲིད་འཛིན་མངའ་ཁོངས་དང་། ཡུལ་གྲོང་གི་སྲང་ལམ། གསར་སྤེལ་ས་ཁུལ་སོགས་ཀྱི་ས་ཁམས་ཀྱི་མིང་ནི་ངེས་པར་དུ་བོད་ཀྱི་འབོད་སྲོལ་ལྟར་མུ་མཐུད་ནས་བཀོལ་བ་དང་། བབ་མཐུན་གྱི་ལོ་རྒྱུས་རིག་གནས་ཀྱི་ཁྱད་ཆོས་ལྡན་པའི་མིང་བཀོལ་དགོས། དེ་ལ་བོད་ཡིག་དང་རྒྱལ་ཁབ་ཀྱི་སྤྱི་སྤྱོད་ཡི་གེ་མཉམ་དུ་བཀོལ་དགོས་ཤིང་། སྲོལ་རྒྱུན་གྱི་ས་མིང་འདོད་མོས་ལྟར་བཟོ་བཅོས་བྱེད་པར་བཀག་འགོག་བྱ་དགོས།
རང་སྐྱོང་ཁུལ་མངའ་ཁོངས་ཀྱི་ལོ་རྒྱུས་རིག་གནས་རྗེས་ཤུལ་དང་། གནའ་ཤུལ་གྲགས་ཅན། མཛེས་ལྗོངས་ས་ཁུལ་གྲགས་ཅན། རང་བྱུང་སྲུང་སྐྱོང་ས་ཁུལ། རིག་དངོས་སྲུང་སྐྱོང་ལས་ཁུངས་སོགས་ཀྱི་སྦྱར་བྱང་ཡི་གེ་ལ་ངེས་པར་དུ་བོད་ཡིག་དང་རྒྱལ་ཁབ་ཀྱི་སྤྱི་སྤྱོད་ཡི་གེ་མཉམ་དུ་བཀོལ་དགོས།
དོན་ཚན་ཉེར་བཞི་བ། རང་སྐྱོང་ཁུལ་གྱི་རིམ་པ་སོ་སོའི་རྒྱལ་ཁབ་ལས་ཁུངས་ཀྱིས་དཔེ་སྐྲུན་བྱས་པ་དང་། མཉམ་དུ་བསྐྲུན་པའི་དཔེ་ཆའི་མིང་ལ་ངེས་པར་དུ་བོད་ཡིག་དང་རྒྱལ་ཁབ་ཀྱི་སྤྱི་སྤྱོད་ཡི་གེ་མཉམ་དུ་བཀོལ་དགོས།
དོན་ཚན་ཉེར་ལྔ་བ། རང་སྐྱོང་ཁུལ་གྱིས་ངེས་པར་དུ་བོད་ཀྱི་སྐད་དང་ཡི་གེའི་ལེ་ཚན་གྱི་འཕྲིན་ལམ་ཤར་གཏོང་བྱས་ཏེ། བོད་ཀྱི་སྐད་དང་ཡི་གེའི་ཚགས་པར་དང་དུས་དེབ། རྒྱང་སྒྲོག བརྙན་འཕྲིན་བཅས་ཀྱི་བྱ་བར་ཤུགས་བསྣན་དགོས་ཤིང་། ཚགས་པར་དང་དུས་དེབ་ཀྱི་མཚན་བྱང་དང་། རྒྱང་སྒྲོག་བརྙན་འཕྲིན་ཁང་གི་མཚན་བྱང་སོགས་སུ་ངེས་པར་དུ་བོད་ཡིག་དང་རྒྱལ་ཁབ་ཀྱི་སྤྱི་སྤྱོད་ཡི་གེ་མཉམ་དུ་བཀོལ་དགོས།
རང་སྐྱོང་ཁུལ་གྱིས་བོད་ཀྱི་སྐད་དང་ཡི་གེའི་གློག་བརྙན་དང་བརྙན་འཕྲིན་བརྩམས་ཆོས། སྒྲ་བརྙན། ཚགས་པར་དང་དུས་དེབ། དཔེ་དེབ་སོགས་ཀྱི་བཟོ་སྐྲུན་དང་སྒྱུར་སྐྲུན། རྩོམ་སྒྱུར། སྐད་སྦྱོར། དཔེ་སྐྲུན་དང་འགྲེམ་སྤེལ་ལས་ཀར་ངེས་པར་དུ་ཤུགས་བསྣན་དགོས་ཤིང་། རིམ་པ་ཁག་གི་རིགས་སོ་སོའི་དཔེ་མཛོད་ཁང་དང་། གྲོང་གསེབ་ཀྱི་དཔེ་ཁང་། དགོན་པའི་དཔེ་ཁང་བཅས་སུ་ངེས་པར་དུ་བོད་ཀྱི་སྐད་དང་ཡི་གེའི་ཚགས་པར་དང་དཔེ་དེབ། སྒྲ་བརྙན་བཅས་བཀོད་སྒྲིག་བྱ་དགོས།
རང་སྐྱོང་ཁུལ་གྱིས་རིག་རྩལ་ལས་སྒྲུབ་པ་དང་ཚན་ཞིབ་པས་བོད་ཀྱི་སྐད་དང་ཡི་གེས་རིག་རྩལ་གསར་རྩོམ་དང་། ཚན་རིག་ཞིབ་འཇུག དཔྱད་རྩོམ་འབྲི་བ་བཅས་དར་སྤེལ་དང་སྐུལ་མ་གཏང་དགོས།
དོན་ཚན་ཉེར་དྲུག་པ། རང་སྐྱོང་ཁུལ་གྱི་རིམ་པ་སོ་སོའི་རྒྱལ་ཁབ་ལས་ཁུངས་དང་། མི་དམངས་ཚོགས་པ། ཁེ་ལས་དོན་ལས་སྡེ་ཚན། རྩ་འཛུགས་གཞན་བཅས་ཀྱིས་ངེས་པར་དུ་བོད་ཡིག་རྩིས་འཁོར་མཉེན་ཆས་ཁྱབ་གདལ་དུ་བཏང་སྟེ། གཞུང་ལས་རང་འགུལ་ཅན་དུ་སྒྱུར་བའི་ཆུ་ཚད་ཇེ་མཐོར་གཏང་དགོས་ཤིང་། བོད་ཀྱི་སྐད་དང་ཡི་གེའི་དྲྭ་ཚིགས་འཛུགས་སྐྲུན་ལ་ཤུགས་སྣོན་དང་། བོད་ཡིག་གི་འཕྲིན་སྦྱོར་གསར་བ་གོང་དུ་སྤེལ་བར་རྒྱབ་སྐྱོར་བྱ་དགོས།
ལེའུ་བཞི་བ། ཞིབ་འཇུག་དང་སྔོག་འདོན།
དོན་ཚན་ཉེར་བདུན་པ། རང་སྐྱོང་ཁུལ་གྱིས་ངེས་པར་དུ་བོད་ཀྱི་སྐད་དང་ཡི་གེའི་ཞིབ་འཇུག་དང་སྔོག་འདོན་ལ་ཤུགས་བསྣན་ཏེ། ཞིབ་འཇུག་གི་གྲུབ་འབྲས་བེད་སྤྱོད་ཁྱབ་སྤེལ་བྱ་དགོས་ཤིང་། སློབ་གསོའི་སློབ་དཔྱོད་ལས་ཁུངས་ཀྱིས་ངེས་པར་དུ་བོད་ཀྱི་སྐད་དང་ཡི་གེའི་སློབ་གསོ་དང་སློབ་ཁྲིད་ཞིབ་འཇུག་ལ་ཤུགས་བསྣན་དགོས།
དོན་ཚན་ཉེར་བརྒྱད་པ། རང་སྐྱོང་ཁུལ་གྱིས་བོད་ཀྱི་སྐད་དང་ཡི་གེ་དང་མི་རིགས་གཞན་གྱི་སྐད་དང་ཡི་གེ་ཕན་ཚུན་ལོ་ཙཱ་བྱེད་པའི་ལས་ཀར་སྐུལ་སྤེལ་དང་རྒྱབ་སྐྱོར་བྱས་ཏེ། ལོ་ཙཱའི་སྐོར་གྱི་རིག་གཞུང་བྱེད་སྒོ་སྤེལ་དགོས་ཤིང་། བོད་ཀྱི་སྐད་དང་ཡི་གེའི་སྐོར་གྱི་ཆེད་མཁས་དང་མཁས་དབང་རྩ་འཛུགས་བྱས་ཏེ་ཕྱི་ཕྱོགས་ལ་རིག་གཞུང་སྤེལ་རེས་དང་མཉམ་ལས་བྱ་དགོས།
དོན་ཚན་ཉེར་དགུ་བ། རང་སྐྱོང་ཁུལ་གྱིས་ངེས་པར་དུ་མངའ་ཁོངས་ནས་བོད་ཀྱི་སྐད་དང་ཡི་གེའི་ཐ་སྙད་གསར་བའི་ཚད་གཞི་ཅན་དང་ཚད་ལྡན་ཅན། ཆ་འཕྲིན་ཅན་བཅས་ཀྱི་ཞིབ་འཇུག་ལ་ཤུགས་བསྣན་དགོས་ཤིང་། རིམ་པ་སོ་སོའི་རྒྱལ་ཁབ་ལས་ཁུངས་དང་། མི་དམངས་ཚོགས་པ། ཁེ་ལས་དོན་ལས་སྡེ་ཚན། རྩ་འཛུགས་གཞན་བཅས་ཀྱིས་ངེས་པར་དུ་རྒྱལ་ཁབ་ཀྱིས་བཀའ་བསྒྲགས་གནང་བའི་བོད་ཀྱི་སྐད་དང་ཡི་གེའི་ཐ་སྙད་གསར་བ་དང་རང་སྐྱོང་ཁུལ་གྱིས་ཁྱབ་བསྒྲགས་བྱས་པའི་བོད་ཀྱི་སྐད་དང་ཡི་གེའི་ཐ་སྙད་གསར་བ་ཇི་བཞིན་བཀོལ་དགོས།
དོན་ཚན་སུམ་ཅུ་བ། རང་སྐྱོང་ཁུལ་གྱིས་བོད་ཡིག་གི་དཔེ་རྙིང་དང་། ལོ་རྒྱུས་ཡིག་ཚང་། ངག་རྒྱུན་དཔྱད་ཡིག་སོགས་མྱུར་སྐྱོབ་རང་བཞིན་གྱི་འཚོལ་སྡུད་དང་། ལེགས་སྒྲིག ལོ་ཙཱ། དཔེ་སྐྲུན་བཅས་ཀྱི་ལས་ཀ་ངེས་པར་དུ་བསྒྲུབ་དགོས་ཤིང་། བོད་ཀྱི་དཔེ་རྙིང་ཉར་ཚགས་བྱེད་སའི་དཔེ་མཛོད་ཁང་འཛུགས་ཤིང་འཐུས་ཚང་དུ་གཏང་དགོས།
རང་སྐྱོང་ཁུལ་གྱིས་ངེས་པར་དུ་མངའ་ཁོངས་ནང་གི་འཇིག་ཉེ་བའི་བོད་ཀྱི་ཡུལ་སྐད་བརྡ་རྙིང་ལ་ཚན་རིག་དང་མཐུན་པར་སྲུང་སྐྱོབ་བྱས་ཏེ། བོད་ཀྱི་བརྡ་རྙིང་དང་ཡུལ་སྐད་ལ་ཡོངས་ཁྱབ་ཞིབ་བཤེར་དང་། འཚོལ་སྡུད། ལེགས་སྒྲིག ཞིབ་འཇུག་བཅས་བྱ་དགོས་ཤིང་། བོད་ཀྱི་གནའ་རབས་དགོན་པའི་རིག་གནས་དང་གེ་སར་རིག་གནས་སོགས་དམངས་ཁྲོད་སྲོལ་རྒྱུན་ཤུལ་བཞག་རིག་གནས་ལ་ཞིབ་འཇུག་དང་རྒྱུན་འཛིན་བྱ་དགོས།
དོན་ཚན་སོ་གཅིག་པ། རང་སྐྱོང་ཁུལ་གྱི་རིམ་པ་སོ་སོའི་ཡིག་ཚགས་སྡེ་ཁག་གིས་བོད་ཡིག་གི་ཡིག་ཚགས་དང་ཡིག་ཆ་བསྡུ་རུབ་ལེགས་སྒྲིག་དང་དེ་དག་ཡིག་ཚགས་སུ་འཇུག་པའི་ལས་ཀར་ངེས་པར་དུ་ཤུགས་བསྣན་དགོས།
ལེའུ་ལྔ་བ། ལས་ཁུངས་དང་དཔུང་སྡེ།
དོན་ཚན་སོ་གཉིས་པ། རང་སྐྱོང་ཁུལ་དང་། རྫོང་(གྲོང་ཁྱེར)མི་དམངས་སྲིད་གཞུང་གིས་ངེས་པར་དུ་བོད་ཀྱི་སྐད་དང་ཡི་གེ་སྐོར་གྱི་ལས་དོན་ལ་ཤུགས་བསྣན་ཏེ། བོད་ཀྱི་སྐད་དང་ཡི་གེ་སྐོར་གྱི་ལས་དོན་སྒྲུབ་འགན་འཁུར་བའི་ལས་ཁུངས་གཏན་འཁེལ་གསལ་བོ་བྱེད་པ་དང་། བོད་ཀྱི་སྐད་དང་ཡི་གེ་སྐོར་གྱི་ལས་སྒྲུབ་པ་བཀོད་སྒྲིག་བྱ་དགོས། རང་སྐྱོང་ཁུལ་གྱི་རིམ་པ་སོ་སོའི་རྒྱལ་ཁབ་ལས་ཁུངས་དང་དེའི་ལས་སྒྲུབ་སྡེ་ཁག་གིས་ངེས་པར་དུ་ལས་ཀའི་དགོས་མཁོ་ལྟར་བོད་ཀྱི་སྐད་དང་ཡི་གེ་དང་རྒྱལ་ཁབ་ཀྱི་སྤྱི་སྤྱོད་སྐད་དང་ཡི་གེར་བྱང་ཆ་ཡོད་པའི་ལས་སྒྲུབ་པ་བཀོད་སྒྲིག་བྱ་དགོས།
རང་སྐྱོང་ཁུལ་མངའ་ཁོངས་ཀྱི་སྦྲག་སྲིད་དང་། འཕྲིན་སྐྱེལ། དངུལ་རྩ། འགྲིམ་འགྲུལ། ཁྲལ་དོན། ཉེན་འགོག་འགན་བཅོལ། མེ་སྐྱོན་འགོག་གསོད། སྨན་བཅོས་འཕྲོད་བསྟེན་སོགས་སྤྱི་པའི་ཞབས་ཞུ་རང་བཞིན་གྱི་ལས་ཁུངས་དང་འགྲུལ་སྐྱེལ་རླངས་འཁོར་ས་ཚིགས། གནམ་གྲུ་ཐང་། མེ་འཁོར་འབབ་ཚིགས་སོགས་མི་ཚོགས་འདུ་སའི་ཞབས་ཞུའི་སྒེའུ་ཁུང་དུ་ངེས་པར་དུ་བོད་ཀྱི་སྐད་དང་ཡི་གེར་བྱང་ཆ་ཡོད་པའི་ལས་སྒྲུབ་པ་བཀོད་སྒྲིག་བྱ་དགོས།
དོན་ཚན་སོ་གསུམ་པ། རང་སྐྱོང་ཁུལ་གྱིས་བོད་ཀྱི་སྐད་དང་ཡི་གེ་དང་རྒྱལ་ཁབ་ཀྱི་སྤྱི་སྤྱོད་སྐད་དང་ཡི་གེར་བྱང་ཆ་ཡོད་པའི་ཤེས་ལྡན་མི་སྣའི་གསོ་སྐྱོང་དང་བཀོལ་སྤྱོད་ལ་ངེས་པར་དུ་ཤུགས་བསྣན་དགོས་ཤིང་། རིམ་པ་སོ་སོའི་རྒྱལ་ཁབ་ལས་ཁུངས་དང་། མི་དམངས་ཚོགས་པ། ཁེ་ལས་དོན་ལས་སྡེ་ཚན། རྩ་འཛུགས་གཞན་བཅས་ཀྱིས་ངེས་པར་དུ་བོད་ཀྱི་སྐད་དང་ཡི་གེ་ནི་ལས་བྱེད་ལས་བཟོ་བའི་གསོ་སྦྱོང་འཆར་གཞིར་འགོད་དགོས།
དོན་ཚན་སོ་བཞི་བ། རང་སྐྱོང་ཁུལ་གྱི་རིམ་པ་སོ་སོའི་རྒྱལ་ཁབ་ལས་ཁུངས་དང་། མི་དམངས་ཚོགས་པ། དོན་ལས་སྡེ་ཚན་བཅས་ཀྱིས་སྐད་ཆའི་ཁོར་ཡུག་དང་ཐད་ཀར་འབྲེལ་བ་ཡོད་པའི་གཞུང་ཞབས་པ་དང་ལས་སྒྲུབ་པ་བསྡུ་བའི་སྐབས་སུ། ངེས་པར་དུ་བོད་ཀྱི་སྐད་དང་ཡི་གེ་ནི་རྒྱུགས་ཀྱི་ནང་དོན་གལ་ཆེན་ཞིག་ཏུ་བརྩི་དགོས་ཤིང་། ཆ་རྐྱེན་འདྲ་མཚུངས་ཀྱི་འོག་ཏུ། བོད་ཀྱི་སྐད་དང་ཡི་གེ་དང་རྒྱལ་ཁབ་ཀྱི་སྤྱི་སྤྱོད་སྐད་དང་ཡི་གེར་བྱང་བའི་མི་སྣ་སྔོན་དུ་བསྡུ(གདན་ཞུ)དགོས།
དོན་ཚན་སོ་ལྔ་བ། རང་སྐྱོང་ཁུལ་གྱི་རིམ་པ་སོ་སོའི་མི་དམངས་ཚོགས་པ་དང་། ཁེ་ལས་དོན་ལས་སྡེ་ཚན། རྩ་འཛུགས་གཞན་བཅས་ཀྱིས་བོད་ཀྱི་སྐད་དང་ཡི་གེའི་སྐོར་གྱི་ལས་ཀ་སྒྲུབ་པའི་ཆེད་ལས་ལག་རྩལ་མི་སྣ་ལ་རྒྱལ་ཁབ་ཀྱི་གཏན་འབེབས་ལྟར་ངེས་པར་དུ་ལས་ཀའི་གོ་མིང་དཔྱད་བསྡུར་གཏན་འབེབས་དང་། ཆེད་ལས་ལག་རྩལ་མི་སྣ་དང་མཉམ་པའི་ཐོབ་ཐང་ལོངས་སུ་སྤྱོད་དུ་འཇུག་དགོས།
ལེའུ་དྲུག་པ། ཁྲིམས་འབྲེལ་འགན་འཁུར།
དོན་ཚན་སོ་དྲུག་པ། སྲོལ་ཡིག་འདིའི་འབྲེལ་ཡོད་གཏན་འབེབས་དང་འགལ་བའི་སྤྱི་དམངས་དང་ཁྲིམས་མིའམ་ཡང་ན་རྩ་འཛུགས་གཞན་བཅས་ལ། རང་སྐྱོང་ཁུལ་དང་རྫོང་(གྲོང་ཁྱེར)མི་དམངས་སྲིད་གཞུང་དང་དེའི་འབྲེལ་ཡོད་འགན་ནུས་སྡེ་ཁག་གིས་དུས་བཅད་ནང་དུ་ཡོ་བསྲང་བྱ་དགོས་པའི་བཀའ་དབབ་དགོས་ཤིང་། དུས་བཅད་ནང་དུ་ཡོ་བསྲང་མ་བྱས་ན་ཁྲིམས་ལྟར་སྲིད་འཛིན་གྱི་ཆད་པ་གཅོད་དགོས།
དོན་ཚན་སོ་བདུན་པ། རང་སྐྱོང་ཁུལ་གྱི་ས་གནས་རིམ་པ་སོ་སོའི་རྒྱལ་ཁབ་ལས་ཁུངས་ཀྱི་ལས་སྒྲུབ་པས་ལས་འགན་སྒྲུབ་པའི་སྐབས་སུ། སྤྱི་དམངས་དང་ཁྲིམས་མི། རྩ་འཛུགས་གཞན་བཅས་ཀྱིས་ཁྲིམས་ལྟར་བོད་ཀྱི་སྐད་དང་ཡི་གེ་བཀོལ་བར་བཀག་འགོག་བྱས་ན། རང་སྐྱོང་ཁུལ་དང་རྫོང་(གྲོང་ཁྱེར)མི་དམངས་སྲིད་གཞུང་གི་འབྲེལ་ཡོད་འགན་ནུས་སྡེ་ཁག་གིས་ཡོ་བསྲང་བྱེད་དགོས་པའི་བཀའ་དབབ་དགོས་ཤིང་། ཡོ་བསྲང་མ་བྱས་པར་མཇུག་འབྲས་ཚབས་ཆེན་བཟོས་ན། ཁྲིམས་ལྟར་ཆད་པ་གཅོད་དགོས།
དོན་ཚན་སོ་བརྒྱད་པ། རང་སྐྱོང་ཁུལ་དང་རྫོང་(གྲོང་ཁྱེར)མི་དམངས་སྲིད་གཞུང་གི་འབྲེལ་ཡོད་སྡེ་ཁག་གིས་ཁྲིམས་ལྟར་ལྟ་སྐུལ་དོ་དམ་གྱི་འགན་འཁྲི་ལག་བསྟར་མི་བྱེད་པར། མཇུག་འབྲས་ཚབས་ཆེན་བཟོས་ན། རང་སྐྱོང་ཁུལ་དང་རྫོང་(གྲོང་ཁྱེར)མི་དམངས་སྲིད་གཞུང་གིས་དེའི་གཙོ་སྐྱོང་མི་སྣ་དང་ཐད་ཀར་འགན་འཁུར་མཁན་ལ་ཁྲིམས་ལྟར་སྲིད་འཛིན་གྱི་ཆད་པ་གཅོད་དགོས།
ལེའུ་བདུན་པ། ཞར་བྱུང་དོན་ཚན།
དོན་ཚན་སོ་དགུ་བ། རང་སྐྱོང་ཁུལ་མི་དམངས་སྲིད་གཞུང་གིས་སྲོལ་ཡིག་འདི་གཞིར་བཟུང་ནས་ལག་བསྟར་བྱེད་ཐབས་གཏན་ལ་ཕབ་ཆོག
དོན་ཚན་བཞི་བཅུ་བ། སྲོལ་ཡིག་འདི༢༠༡༨ལོའི་ཟླ༩བའི་ཚེས༡ཉིན་ནས་བཟུང་ལག་ཏུ་བསྟར་རྒྱུ་ཡིན།
རྩོམ་ཁུངས། ཁུལ་མི་རིགས་དོན་གཅོད་ཨུ་ཡོན་ལྷན་ཁང་།


text:
ཉེ་ཆར། མཚོ་སྔོན་ཞིང་ཆེན་མི་སྤྱི་ཐིང་ནས་ཤེས་རྟོགས་བྱུང་བར། མཚོ་སྔོན་དུ་ཞིང་ཆེན་གཞན་ནས་ནད་སྡོད་སྨན་རིན་མཇུག་རྩིས་རྒྱག་པའི་ལས་འགན་ལེགས་གྲུབ་བྱུང་ཞིང་། མིག་སྔར། ཞིང་ཆེན་ཡོངས་ཀྱི་ལས་བཟོ་དང་གྲོང་ཁྱེར་དང་གྲོང་གསེབ་ཀྱི་གྲོང་མིའི་སྨན་བཅོས་འགན་བཅོལ་རྒྱལ་ཡོངས་དང་དྲ་སྦྲེལ་མཐུད་པ་དང་ཞིང་ཆེན་གཞན་དུ་ནད་སྡོད་སྨན་རིན་ཐད་ཀར་མཇུག་རྩིས་རྒྱག་པའི་ལས་དོན་ཕྱོགས་ཡོངས་ནས་སྤེལ་འགོ་ཚུགས་པས། འགན་བཅོལ་ལ་ཞུགས་པའི་ཡུལ་གཞན་དུ་སྨན་བཅོས་བྱེད་མཁན་ཚོའི“ཕར་རྒྱུག་ཚུར་རྒྱུག”དང“འགྲོ་གྲོན་སྔ་འདོན”གྱི་གནད་དོན་ཐག་གཅོད་ནུས་ལྡན་ཐུབ་ཅིང་། བྱ་སྤྱོད་དངོས་ཀྱིས་ཞིང་ཆེན་དེའི་མི་དམངས་ཡོངས་ལ་འདོད་བློ་ཚིམ་པའི་དམངས་འཚོའི་རྒྱུགས་ལན་ཞིག་ཕུལ་བ་རེད།
ཤེས་རྟོགས་བྱུང་བར་གཞིགས་ན། 2017ལོའི་ཟླ་6པར། 《མཚོ་སྔོན་ཞིང་ཆེན་གྱི་གཞི་རྩའི་སྨན་བཅོས་འགན་བཅོལ་གྱི་ཞིང་ཆེན་གཞན་ནས་ནད་སྡོད་སྨན་རིན་ཐད་ཀར་མཇུག་རྩིས་རྒྱག་པའི“ཉིན་བརྒྱའི་འགག་སྒྲོལ”བྱ་སྤྱོད་ལག་བསྟར་ཇུས་གཞི》བཟོས་ནས། མི་སྣ་ཐོ་འགོད་སྙན་སེང་དང་། མ་ལག་སྦྲེལ་མཐུད། སྨན་རིན་སྔ་རྟིང་གཏོང་བ། སྤྱི་ཚོགས་འགན་བཅོལ་གཱ་རྒྱལ་ཡོངས་སུ་ཀུན་འཐུས་སོགས་ཀྱི་འགག་རྩའི་ལས་འགན་མངོན་གསལ་དོད་དུ་བཏང་བ་རེད། ཟླ་7ཚེས་18ཉིན་ཞིང་ཆེན་དེའི་གྲོང་ཁྱེར་དང་གྲོང་གསེབ་ཀྱི་གྲོང་མིའི་སྨན་བཅོས་འགན་བཅོལ་དང་ལས་བཟོའི་སྨན་བཅོས་འགན་བཅོལ་གྱི་ཞིང་ཆེན་གཞན་ནས་ནད་སྡོད་སྨན་རིན་མཇུག་རྩིས་རྒྱག་པའི་མ་ལག་རྒྱལ་ཡོངས་ཀྱི་ཡུལ་གཞན་དུ་ནད་སྡོད་སྨན་རིན་མཇུག་རྩིས་མ་ལག་དང་སྦྲེལ་མཐུད་བྱེད་པའི་ལས་དོན་སྔ་སྣུར་དུ་ལེགས་གྲུབ་བྱུང་བ་དང་། ཟླ་9ཚེས་5ཉིན“ཕྱོགས་ཡོངས་གཉིས”ཏེ། སྨན་བཅོས་འགན་བཅོལ་ལས་སྒོའི་མ་ལག་ཕྱོགས་ཡོངས་ནས་སྒྱུར་བཀོད་དང་འབྲེལ་མཚོ་སྔོན་གྱི་གཞི་རྩའི་སྨན་བཅོས་འགན་བཅོལ་གྱི་ཞིང་ཆེན་གཞན་ནས་ནད་སྡོད་སྨན་རིན་ཐད་ཀར་མཇུག་རྩིས་རྒྱག་པའི་མ་ལག་སྐྲུན་ཐུབ་པ་བྱ་རྒྱུ་དང་། ཕྱོགས་ཡོངས་ནས་རྒྱལ་ཡོངས་ཀྱི་ཞིང་ཆེན་དང་གྲོང་ཁྱེར(རང་སྐྱོང་ལྗོངས)30དང་དེ་བཞིན་ཤིན་ཅང་པིང་ཐོན་བཅས་ཀྱི་ཡུལ་གཞན་དུ་ནད་སྡོད་སྨན་རིན་ཐད་ཀར་མཇུག་རྩིས་རྒྱག་པའི་ལས་དོན་སྤེལ་རྒྱུ་ལམ་ལྷོངས་བྱུང་བ་དང་། “ཁྱོན་ཡོངས་ལ་ཁྱབ་པ་གཉིས”ཏེ། ཞིང་ཆེན་དེའི་རིམ་གཉིས་དང་དེ་ཡན་གྱི་སྨན་བཅོས་སྒྲིག་གཞི་120ཚང་མར་རྒྱལ་ཁབ་ཀྱི་ཡུལ་གཞན་དུ་ནད་སྡོད་སྨན་རིན་མཇུག་རྩིས་རྒྱག་པའི་མ་ལག་མཐུད་རྒྱུ་དང་། ཐོ་འགོད་སྙན་སེང་ཁྱབ་ཁོངས་ནི་གཞི་རྩའི་སྨན་བཅོས་འགན་བཅོལ་ལ་ཞུགས་པའི་ཡུལ་གཞན་དུ་བཀོད་སྒྲིག་བྱས་པའི་ལས་འཁྱུར་མི་སྣ་དང་། ཡུལ་གཞན་དུ་ཡུན་རིང་གནས་བཅས་མི་སྣ། ཡུལ་གཞན་དུ་རྒྱུན་སྡོད་ལས་དོན་མི་སྣ་དང་དེ་བཞིན་ཡུལ་གཞན་དུ་སྨན་ཁང་བསྒྱུར་བའི་ནད་པ་བཅས་ལ་ཁྱབ་པ་བྱ་རྒྱུ་ལམ་ལྷོངས་བྱུང་བ་རེད།


text:
པ་ཀི་སི་ཐན་རྒྱལ་ཡོངས་འོས་བསྡུའི་ཁྲོད་རྒྱལ་ཁ་ཐོབ་པའི་ཨེམ་རན་ཁཱན་གྱིས་རྒྱ་གར་ཕྱོགས་ནས་ཕན་ཚུན་མཐུན་ལམ་ཡོང་བར་གོམས་སྟབས་གཅིག་སྤོས་པ་ཡིན་ན་པ་ཀི་སི་ཐན་གྱིས་གོམས་སྟབས་གཉིས་སྤོ་རྒྱུ་ཡིན་སྐོར་བརྗོད་འདུག དེ་རིང་རྒྱལ་སྤྱིའི་གསར་ལམ་ཁག་ཏུ་སྤེལ་བའི་གནས་ཚུལ་ལྟར་ན། པ་ཀི་སི་ཐན་རྒྱལ་ཡོངས་འོས་བསྡུའི་ཁྲོད་དབྱུག་རྩེད་པ་ཨེམ་རཱན་ཁཱན(Imran Khan)གྱི་པ་ཀི་སི་ཐན་ཊེ་ཧི་རེ་ཁི་ཨེ་སཱ་ཧྥི(Pakistan Tehreek-i-Insaf party)ཚོགས་པར་འོས་གྲངས་མང་ཤོས་ཐོབ་ཡོད་པ་དང་། ཟླ་འདིའི་ཕྱི་ཚེས་ ༡༡ ཉིན་ཨ་མེ་རཱན་ཁཱན་གྱིས་པ་ཀི་སི་ཐན་གྱི་སྲིད་བློན་གསར་པའི་དམ་འབུལ་མཛད་སྒོ་ཚོགས་འཆར་ཡོད་པ་དང་། མཛད་སྒོའི་སྟེང་ལྷོ་ཨེ་ཤ་ཡའི་མཐུན་ཚོགས་རྒྱལ་ཁབ་ཁག་གི་དབུ་འཁྲིད་རྣམས་ལ་མགྲོན་འབོད་ཞུ་རྒྱུ་ཡིན་པ་ལྟར། རྒྱ་གར་གྱི་སྲིད་བློན་མུ་དྷི་་མཆོག་ཀྱང་དམ་འབུལ་མཛད་སྒོར་མགྲོན་འབོད་ཞུ་འཆར་ཡོད་སྐོར་བརྗོད་ཀྱི་ཡོད་པ་དང་། གལ་ཏེ་སྲིད་བློན་མུ་དྷི་མཆོག་གདན་འདྲེན་ཞུས་པ་ཡིན་ན་ཡུལ་དེའི་སྲིད་བློན་དམ་འབུལ་གྱི་མཛད་སྒོའི་ཐོག་རྒྱ་གར་གྱི་སྲིད་བློན་ཕེབས་པ་ཐེངས་དང་པོ་དེ་ཆགས་ཀྱི་ཡོད་འདུག
ཕྱི་ཟླ་ ༧ ཚེས་ ༣༠ ཉིན་ཨེམ་རན་ཁཱན་ཚོགས་པར་རྒྱལ་ཁ་ཐོབ་རྗེས། རྒྱ་གར་གྱི་སྲིད་བློན་མུ་དྷི་མཆོག་གིས་ཁ་པར་བརྒྱུད་ཨེམ་རན་ཁཱན་ལ་འཚམས་འདྲི་གནང་ཡོད་པ་དང་། རྒྱ་གར་ཕྱི་སྲིད་ལྷན་ཁང་གིས་བརྗོད་པ་ལྟར་ན། སྐབས་དེར་སྲིད་བློན་མུ་དྷི་མཆོག་དང་ཨེམ་རན་ཁཱན་གཉིས་ནས་མ་འོངས་པར་ཁྱིམ་མཚེས་རྒྱལ་ཁབ་ཀྱི་ངོ་བོའི་ཐོག་ནས་ཕན་ཚུན་ཞི་བདེ་དང་འཆམ་མཐུན་མཉམ་གནས་ཀྱིས་ཡར་རྒྱས་གཏོང་ཐབས་སྐོར་ལ་གྲོས་མོལ་བྱས་ཡོད་འདུག་ལ། འོས་བསྡུའི་དྲིལ་བསྒྲགས་སྐབས་ཨེམ་རན་ཁཱན་གྱིས་རྒྱ་གར་དང་མཉམ་དུ་མཐུན་ལམ་ཡར་རྒྱས་གཏོང་འདོད་པ་ལྟར། རྒྱ་གར་གྱིས་ཕན་ཚུན་མཐུན་ལམ་ཡོང་བར་གོམས་སྟབས་གཅིག་སྤོས་པ་ཡིན་ན་པ་ཀི་སི་ཐན་གྱིས་གོམས་སྟབས་གཉིས་སྤོ་རྒྱུ་ཡིན་པ་སོགས་བརྗོད་པ་དང་། ཁ་སང་ཁོང་ལ་རྒྱལ་ཁ་ཐོབ་པའི་གཏམ་བཤད་སྐབས་ཀྱང་གལ་ཏེ་རྒྱ་གར་ཕྱོགས་ནས་ཕན་ཚུན་གྲོས་མོལ་བྱ་རྒྱུར་གྲ་སྒྲིག་ཡོད་ན། ང་ཚོའི་ཕྱོགས་ནས་གྲ་སྒྲིག་བྱས་ཏེ་ཡོད་ཅེས་སོགས་བརྗོད་ཡོད་པ་མ་ཟད། རྒྱ་གར་དང་པ་ཀི་སི་ཐན་བར་ཡུན་རིང་རྩོད་རྙོག་ཆེ་བའི་ཀ་ཤི་མུར་ས་མཚམས་གནད་དོན་སེལ་འདོད་ཡོད་པའི་བརྡ་ལན་ཀྱང་སྤྲད་ཡོད་འདུག
འདི་ལོའི་པ་ཀི་སི་ཐན་གྱི་འོས་བསྡུ་ཆེན་མོའི་སྐབས་རྒྱལ་ཡོངས་ནང་འོས་བསྡུའི་ལྟེ་གནས་ ༨༥༣༠༧ ཆེད་འཛུགས་ཀྱིས་མི་གྲངས་ས་ཡ་ ༡༠༦ ལྷག་གིས་འོས་བསྡུར་ཆ་ཤས་བླངས་པ་བརྒྱུད། རྒྱལ་ཡོངས་དབྱུག་རྩེད་རུ་ཁག་གི་རྩེད་མོ་བ་ཨེམ་རན་ཁཱན་གྱིས་སྣེ་འཁྲིད་པའི་པ་ཀི་སི་ཐན་ཊེ་ཧི་རེ་ཁི་ཨེ་སཱ་ཧྥི(Pakistan Tehreek-i-Insaf party)ཚོགས་པར་འོས་གྲངས་ ༡༦༨༥༥༡༢༤༠ དང་། པ་ཀི་སི་ཐན་ཁ་ཆེའི་མཐུན་ཚོགས་(Pakistan Muslim League)ལ་འོས་གྲངས་ ༡༢༨༩༦༣༥༦། པ་ཀི་སི་ཐན་མི་མང་ཚོགས་པར་(Pakistan Peoples Party)འོས་གྲངས་ ༦༩༠༡༦༧༥ བཅས་ཐོབ་ཡོད་ན་ཡང་། པ་ཀི་སི་ཐན་རྒྱལ་ཡོངས་གྲོས་ཚོགས་ནང་ཁྱོན་རྐུབ་སྟེགས་ ༣༤༢ ཡོད་པ་ལས་གཞུང་འཛིན་ཚོགས་པར་ཉུང་མཐར་རྐུབ་སྟེགས་གྲངས་ ༡༧༢ ཐོབ་དགོས་ཀྱི་ཡོད་པ་དང་། ད་ལྟའི་ཆར་ཨེམ་རན་ཁཱན་གྱི་ཚོགས་པར་རྐུབ་སྟེགས་ ༡༢ ཡིས་འདང་གི་མེད་སྟབས། ཚོགས་པ་གཞན་དང་མཉམ་འབྲེལ་གྱིས་གཞུང་འཛིན་དགོས་ཀྱི་ཡོད་འདུག
ཐེངས་འདིའི་པ་ཀི་སི་ཐན་གྱི་སྐབས་ ༡༡ པའི་རྒྱལ་ཡོངས་གྲོས་ཚོགས་མི་འཐུས་མི་འོས་བསྡུའི་ཁྲོད་ཟིང་རྙོག་མང་པོ་ཞིག་བསླངས་ཡོད་པ་དང་། སྔོན་འགྲོའི་འོས་བསྡུ་སོགས་དྲང་པོ་ཡོང་ཡོད་མེད་ཐད་ཕྱོགས་འགལ་ཚོགས་པ་ཕན་ཚུན་བར་རྩོད་རྙོག་དང་འོས་བསྡུའི་གྲུབ་འབྲས་ཁས་མི་ལེན་པ་སོགས་ཀྱི་དཀའ་རྙོག་བྱུང་ཡོད་པ་མ་ཟད། མཐའ་མའི་འོས་བསྡུའི་གྲུབ་འབྲས་གསལ་བསྒྲགས་ཉིན་ཁ་ཤས་རིང་ཕྱིར་འགྱངས་བྱ་དགོས་བྱུང་ཡོད་པ་དང་། ཆབ་སྲིད་པ་དང་ཕྱོགས་འགལ་ཚོགས་པའི་འོས་མི་མང་པོས་འོས་བསྡུ་དེ་ཡག་པོ་འགྲོ་ཐུབ་མེད་པ་དང་ས་ཁུལ་ཁ་ཤས་ནང་འོས་གྲངས་རྫུན་མ་བཟོས་ཡོད་སྐོར་སོགས་བརྗོད་ཀྱི་ཡོད་ནའང་། པ་ཀི་སི་ཐན་དབུས་འོས་བསྡུ་ལྷན་ཁང་ནས་ཐེངས་འདིའི་འོས་བསྡུ་དེ་ཕྱི་གསལ་ནང་གསལ་ངང་ཡག་པོ་འགྲོ་ཐུབ་ཡོད་སྐོར་བརྗོད་ཡོད་པ་རེད། དེ་བཞིན་འོས་བསྡུའི་སྐབས་པ་ཀི་སི་ཐན་གྱི་ས་ཁུལ་མང་པོའི་ནང་ཁ་ཆེའི་དྲག་སྤྱོད་ཚོགས་པས་གོ་སྐབས་བླངས་ཏེ་དྲག་སྤྱོད་སྤེལ་ཡོད་པ་དང་། སྔོན་གྲོའི་འོས་བསྡུའི་ཉིན་དེ་རང་ལ་མི་གྲངས་ ༥༠ ལྷག་བསད་ཡོད་པར་བརྟེན། དངོས་གཞིའི་འོས་བསྡུའི་སྐབས་རྒྱལ་ཡོངས་ཀྱི་ས་ཆ་སོ་སོར་བདེ་འཇགས་དང་འོས་བསྡུ་ཡག་པོ་ཡོང་ཆེད་དམག་མི་སྟོང་ཕྲག་མང་པོ་བཀྲམས་ཡོད་འདུག
བྷི་བྷི་སི་གསར་ཁང་གིས་སྤེལ་བའི་གནས་ཚུལ་ནང་། ཐེངས་འདིའི་འོས་བསྡུ་དེ་པ་ཀི་སི་ཐན་ལ་མཚོན་ན་ཧ་ཅང་གལ་ཆེན་པོ་ཆགས་ཡོད་པ་དང་། དམག་གཞུང་གིས་འདས་པའི་ལོ་ངོ་ ༧༡ རིང་དབང་བསྒྱུར་བྱས་ཏེ་ཆབ་སྲིད་ཚོགས་པ་གང་གིས་ཀྱང་དབང་ཤུགས་ཆེན་པོ་འཛིན་ཐུབ་མེད་པར་བརྟེན། ད་ལན་གྱི་འོས་བསྡུ་དེ་ཡིས་དབང་ཆ་ཚང་མ་ཆབ་སྲིད་ཚོགས་པ་ཞིག་ལ་རྩིས་སྤྲོད་ཀྱི་ཡོད་པ་མཚོན་ཡོད་ཀྱང་། འོས་བསྡུའི་བརྒྱུད་རིམ་མང་པོ་ཞིག་རྩོད་རྙོག་གི་རྩ་བར་གྱུར་ཡོད་པ་དང་། པ་ཀི་སི་ཐན་ཁ་ཆེའི་མཐུན་ཚོགས་ཀྱི་མགོ་འཁྲིད་ཤི་བྷ་ཛི་ཤཱ་རེ་ཧྥི(Shehbaz Sharif)ཡིས། ཐེངས་འདིའི་འོས་བསྡུའི་གྲུབ་འབྲས་ནི་རྩ་བ་ཉིད་ནས་དང་ལེན་དང་གཟོད་སྒོམ་བྱེད་ཐབས་མེད་པ་ཞིག་ཡིན་པ་མ་ཟད། འོས་བསྡུའི་བརྒྱུད་རིམ་དང་གྲུབ་འབྲས་ནི་མི་ཚང་མ་ངུ་ཤོར་དགོས་པ་ཞིག་དང་གནད་དོན་དེ་ཡིས། མ་འོངས་པར་པ་ཀི་སི་ཐན་ལོ་ངོ་ ༣༠ ལ་རྗེས་ལུས་ཐེབས་པའི་ཉེན་ཁའི་གནས་སུ་བསྐྱལ་ཡོད་སྐོར་བརྗོད་འདུག དེ་བཞིན་ཕྱོགས་འགལ་ཚོགས་པ་ཚོས་ཨེམ་རན་ཁཱན་ཚོགས་པར་གཞུང་འཛིན་པའི་རྐུབ་སྟེགས་ཀྱི་གྲངས་ཚད་ལོན་མེད་ནའང་། སྲིད་བློན་དམ་འབུལ་གྱི་མཛད་སྒོ་བསྡུ་འཆར་ཡོད་པ་དེར་འདོད་མོས་མེད་པའི་ངོ་རྒོལ་ཤུགས་ཆེན་བྱེད་ཀྱི་ཡོད་འདུག
ཕྱི་ལོ་ ༡༩༩༦ ལོར་ཨེམ་རན་ཁཱན་གྱིས་པ་ཀི་སི་ཐན་ཊེ་ཧི་རེ་ཁི་ཨེ་སཱ་ཧྥི་ཚོགས་པ་གསར་དུ་བཙུགས་ཤིང་། ད་ལྟའི་ཆར་པ་ཀི་སི་ཐན་ནང་ཧ་ཅང་ཤུགས་རྐྱེན་ཆེན་པོར་འགྱུར་བཞིན་ཡོད་འདུག ཚོགས་པ་དེས་ཆབ་སྲིད་གཅིག་པུ་ཙམ་མ་ཡིན་པར་པ་ཀི་སི་ཐན་ནང་གི་ཤེས་ཡོན་དང་འཕྲོད་བསྟེན། མི་མང་གི་ལས་གནས་སོགས་ཀྱི་ཐད་འགན་ཆེན་པོ་ལེན་གྱི་ཡོད་འདུག ཚོགས་པའི་དམིགས་ཡུལ་གཙོ་བོ་ནི་པ་ཀི་སི་ཐན་ནང་བསམ་བློའི་རང་དབང་དང་བུད་མེད་ཀྱི་ཐོབ་ཐང་། ཆོས་ལུགས་དབྱེ་འབྱེད་ཀྱི་ལྟ་བ་སོགས་མེད་པར་གཏོང་རྒྱུ་དེ་ཡིན་འདུག
དགུང་ལོ་ ༦༥ ཡིན་པའི་ཨེམ་རན་ཁཱན་ནི་ཕྱི་ལོ་ ༡༩༥༢ ལོར་པ་ཀི་སི་ཐན་གྱི་བྱང་ཕྱོགས་ལཱ་ཧོར་རྫོང་ཁོངས་ཀྱི་འབྱོར་ལྡན་ཁྱིམ་ཚང་ཞིག་ཏུ་སྐྱེས་པའི་བུ་གཅིག་པུ་དེ་ཡིན་པ་དང་། ཆུང་དུས་ནས་སློབ་གྲྭར་འགྲིམས་ཏེ་རྗེས་སུ་དབྱིན་ཇིའི་ཨོག་ཁི་སི་ཧྥོར་ཊི་གཙུག་ལག་སློབ་གཉེར་ཁང་(Oxford University)ནས་སློབ་མཐར་ཕྱིན་ཡོད་འདུག ཁོང་ཆུང་དུས་ནས་དབྱུག་རྩེད་ལ་དགའ་བོ་ཡོད་པས་པ་ཀི་སི་ཐན་དབྱུག་རྩེད་རུ་ཁག་ནང་འཛུལ་ཞུགས་ཀྱིས་ཕྱི་ལོ་ ༡༩༩༠ ལོར་རྒྱལ་སྤྱིའི་དབྱུག་རྩེད་འགྲན་སྡུར་ཁྲོད་ཁོང་གིས་རུ་དཔོན་བྱས་པའི་པ་ཀི་སི་ཐན་ལ་རྒྱལ་ཁ་ཐོབ་ཡོད་འདུག ལོ་དེར་ཁོང་པ་ཀི་སི་ཐན་གྱི་ཆབ་སྲིད་མི་སྣའི་ཁོངས་སུའང་འཛུལ་ཞུགས་བྱེད་མགོ་ཚུགས་ཡོད་པ་དང་། ཕྱི་ལོ་ ༢༠༠༢ ལོའི་རྒྱལ་ཡོངས་འོས་བསྡུའི་སྐབས་ཁོང་གྲོས་ཚོགས་འཐུས་མིར་འདེམས་ཐོན་བྱུང་ཡོད་པ་དང་། ཕྱི་ལོ་ ༢༠༡༣ ལོའི་རྒྱལ་ཡོངས་འོས་བསྡུ་ཆེན་མོའི་སྐབས་མི་གྲངས་ས་ཡ་ ༧.༥ ཡིས་ཁོང་གི་ཚོགས་པར་ཡིད་ཆེས་དང་མཐོང་ཆེན་བྱས་ཏེ་འོས་བླུགས་ཡོད་ཀྱང་། ལོ་དེར་གཞུང་འཛིན་ཚོགས་པའི་རྒྱལ་ཁ་ཐོབ་ཐུབ་མེད་པ་རེད།
གསར་འགོད་པ། སངས་རྒྱས་དཀོན་མཆོག


text:
ཞིན་ཧྭ་གསར་འགྱུར་ཁང་གིས་པེ་ཅིན་ནས་ཟླ10ཚེས18ཉིན་བསྒྲགས་པའི་གསར་འགྱུར་ལྟར་ན། ཞི་ཅིན་ཕེན་གྱིས་ཚོགས་ཆེན་བཅུ་དགུ་བའི་སྙན་ཞུའི་ནང་བསྟན་དོན། དམངས་འཚོ་འགན་སྲུང་དང་ལེགས་བཅོས་བྱེད་པའི་ཆུ་ཚད་མཐོ་རུ་གཏོང་བ་དང་། སྤྱི་ཚོགས་བཅོས་སྐྱོང་བྱེད་ཤུགས་ཆེ་རུ་གཏོང་བ་དང་གསར་དུ་གཏོད་དགོས།
ཞི་ཅིན་ཕེན་གྱིས་བསྟན་དོན། མི་སུ་ལ་ཞབས་འདེགས་ཞུ་རྒྱུ་ནི། སྲིད་ཏང་ཞིག་དང་སྲིད་དབང་ཞིག་གི་ངོ་བོར་ཞིབ་བཤེར་བྱེད་ཐབས་ཐིག་པོ་ཞིག་ཡིན། མི་དམངས་ཀྱི་ཁེ་ཕན་ངེས་པར་ཐོག་མཐའ་བར་གསུམ་བླ་ན་མེད་པའི་གནས་སུ་འཇོག་པ་དང་། བཅོས་སྒྱུར་དང་འཕེལ་རྒྱས་ཀྱི་གྲུབ་འབྲས་སྔར་ལས་མང་པོ་སྔར་ལས་དྲང་སྙོམས་ཀྱི་སྒོ་ནས་མི་དམངས་ཡོངས་ལ་ཕན་ཐོགས་སུ་བཅུག་སྟེ། མི་དམངས་ཡོངས་ཕྱུག་པོར་འགྱུར་བའི་ཕྱོགས་སུ་རྒྱུན་མི་ཆད་པར་མདུན་དུ་སྐྱོད་དགོས།
ཁོང་གིས་གསུངས་དོན། མི་དམངས་ཀྱིས་སེམས་ཁུར་ཆེན་པོ་བྱེད་པ་དང་། ཆེས་ཐད་ཀར་དང་། ཆེས་དོན་དངོས་ཀྱི་ཁེ་ཕན་གནད་དོན་དམ་པོར་འཛིན་དགོས་པ་དང་། གང་ཐུབ་ཅི་ཐུབ་བྱེད་དགོས་ལ་འཁོས་དཔག་ལའང་བསྟུན་དགོས་ཤིང་། མི་རེ་ངོ་རེས་འགན་འཁྲི་བསྒྲུབས་ཤིང་། མི་རེ་ངོ་རེས་ལོངས་སུ་སྤྱོད་པ་མཐའ་འཁྱོངས་བྱེད་ཅིང་། གཞི་ཐིག་བརྟན་སྲུང་དང་། གཙོ་གནད་འབུར་ཐོན། ལམ་ལུགས་འཐུས་ཚང་། སྔོན་དཔག་ཁྲིད་སྟོན་བཅས་བྱས་ནས། སྤྱི་པའི་ཞབས་ཞུའི་མ་ལག་འཐུས་སྒོ་ཇེ་ཚང་དུ་བཏང་སྟེ་མང་ཚོགས་ཀྱི་གཞི་རྩའི་འཚོ་བ་འགན་སྲུང་བྱེད་པ་དང་། མི་དམངས་ཀྱི་བདེ་སྐྱིད་འཚོ་བའི་དགོས་མཁོ་ཉིན་བཞིན་ཆེ་རུ་འགྲོ་བ་སྐོང་དགོས། སྤྱི་ཚོགས་ཀྱི་དྲང་སྙོམས་དྲང་བདེན་ལ་མུ་མཐུད་དུ་སྐུལ་སྤེལ་བཏང་སྟེ། ཕན་ནུས་ལྡན་པའི་སྤྱི་ཚོགས་བཅོས་སྐྱོང་དང་། སྤྱི་ཚོགས་ཀྱི་སྒྲིག་ལམ་བཟང་པོ་ཆགས་པར་བྱས་ནས། མི་དམངས་ལ་ཐོབ་སྣང་སྐྱིད་སྣང་བདེ་སྣང་གསུམ་ལྡན་པ་སྔར་ལས་ཆེ་རུ་འགྲོ་བ་དང་། སྔར་ལས་འགན་སྲུང་། སྔར་ལས་རྒྱུན་མཐུད་བཅས་ཡོང་བར་བྱེད་དགོས།
གཅིག་ནི་སློབ་གསོའི་བྱ་གཞག་དམིགས་སུ་བཀར་ནས་སྔོན་ལ་འཕེལ་རྒྱས་གཏོང་དགོས། ཏང་གི་སློབ་གསོའི་ཐབས་ཇུས་ཕྱོགས་ཡོངས་ནས་ལག་བསྟར་བྱེད་པ་དང་། སྤྱོད་བཟང་དར་སྤེལ་དང་མི་སྣ་གསོ་སྐྱོང་བྱེད་པའི་རྩ་བའི་ལས་འགན་དོན་འཁྱོལ་བྱེད་ཅིང་། བྱང་ཚད་སློབ་གསོ་འཕེལ་རྒྱས་གཏོང་བ་དང་། སློབ་གསོ་འདྲ་སྙོམས་ཡོང་བར་བྱས་ཏེ། སྤྱོད་ཤེས་ལུས་མཛེས་བཞི་ཕྱོགས་ཡོངས་ནས་འཕེལ་རྒྱས་ཡོང་བའི་སྤྱི་ཚོགས་རིང་ལུགས་འཛུགས་སྐྲུན་མཁན་དང་ཤུལ་འཛིན་པ་གསོ་སྐྱོང་བྱེད་དགོས། གྲོང་ཁྱེར་དང་གྲོང་གསེབ་ཀྱི་འོས་འགན་སློབ་གསོ་གཞི་གཅིག་ཅན་དུ་འཕེལ་རྒྱས་ཡོང་བར་བྱས་ཏེ། གྲོང་གསེབ་ཀྱི་འོས་འགན་སློབ་གསོར་མཐོང་ཆེན་བྱེད་པ་དང་་། སློབ་ན་མ་སོན་གོང་གི་སློབ་གསོ་དང་། དམིགས་བསལ་སློབ་གསོ། དྲ་སྦྲེལ་སློབ་གསོ་བཅས་ལེགས་པོར་གཉེར་བ་དང་། མཐོ་འབྲིང་དུས་རིམ་གྱི་སློབ་གསོ་ཁྱབ་གདལ་བཏང་ཐོག བྱིས་པ་མི་རེ་ངོ་རེར་སྤུས་ཚད་ལེགས་པའི་སློབ་གསོ་འདྲ་མཉམ་ལོངས་སྤྱོད་གང་ཐུབ་བྱེད་དུ་འཇུག་དགོས། ལས་རིགས་སློབ་གསོ་དང་གསོ་སྦྱོང་མ་ལག་འཐུས་ཚང་དུ་གཏོང་དགོས་པ་དང་། ཐོན་སྐྱེད་དང་སློབ་གསོ་མཉམ་འདྲེས་དང་སློབ་གྲྭ་དང་ཁེ་ལས་མཉམ་ལས་གཏིང་ཟབ་ཏུ་སྤེལ་དགོས། སློབ་ཆེན་རྩེར་སོན་དང་རིག་ཚན་རྩེར་སོན་གང་མགྱོགས་ཀྱིས་འཛུགས་སྐྱོང་བྱས་ནས། མཐོ་རིམ་སློབ་གསོ་དོན་སྙིང་ལྡན་པར་འཕེལ་རྒྱས་ཡོང་བར་བྱེད་དགོས། སློབ་མའི་རོགས་དངུལ་ལམ་ལུགས་ཆ་ཚང་དུ་བཏང་སྟེ། གྲོང་ཁྱེར་དང་གྲོང་གསེབ་ཀྱི་གསར་ཐོན་ངལ་རྩོལ་ནུས་ཤུགས་མང་ཆེ་བས་མཐོ་འབྲིང་དུས་རིམ་གྱི་སློབ་གསོ་དང་ལེན་བྱེད་པ་དང་མཐོ་རིམ་སློབ་གསོ་སྔར་ལས་མང་པོ་མྱོང་དུ་འཇུག་དགོས། སྤྱི་ཚོགས་སྟོབས་ཤུགས་ཀྱིས་སློབ་གསོ་གཉེར་བར་རྒྱབ་སྐྱོར་དང་ཚད་ལྡན་བཟོ་དགོས། དགེ་རྒན་གྱི་ཀུན་སྤྱོད་དང་དར་སྲོལ་འཛུགས་སྐྱོང་བྱེད་ཤུགས་ཆེ་རུ་བཏང་ནས། བྱང་ཚད་མཐོ་བའི་དགེ་རྒན་དཔུང་ཁག་གསོ་སྐྱོང་བྱེད་པ་དང་། སྤྱི་ཚོགས་ཡོངས་ཀྱིས་དགེ་རྒན་ལ་གུས་བཀུར་དང་སློབ་གསོར་མཐོང་ཆེན་བྱེད་པ་དར་སྤེལ་གཏོང་དགོས། རྒྱུན་མཐུད་སློབ་གསོ་ལེགས་པོར་གཉེར་བ་དང་། སློབ་སྦྱོང་ཅན་གྱི་སྤྱི་ཚོགས་མགྱོགས་པོར་འཛུགས་སྐྱོང་བྱས་ནས་རྒྱལ་དམངས་ཀྱི་བྱང་ཚད་མཐོ་རུ་ཤུགས་ཆེན་གཏོང་དགོས།
གཉིས་ནི་ལས་ཞུགས་ཀྱི་སྤུས་ཚད་དང་མི་དམངས་ཀྱི་ཡོང་འབབ་ཆུ་ཚད་མཐོ་རུ་གཏོང་དགོས། ལས་ཞུགས་སྔོན་ལ་བྱེད་པའི་འཐབ་ཇུས་དང་ལས་ཞུགས་ཀྱི་སྲིད་ཇུས་དགེ་མཚན་ལྡན་པ་མཐའ་འཁྱོངས་བྱས་ནས། སྤུས་ཚད་སྔར་ལས་མཐོ་ཞིང་ལས་ཞུགས་སྔར་ལས་མང་པོ་ཡོང་བར་བྱེད་དགོས། ལས་རིགས་ཀྱི་ནུས་རྩལ་གསོ་སྦྱོང་གཞི་རྒྱ་ཆེ་རུ་བཏང་སྟེ། གྲུབ་ཚུལ་རང་བཞིན་གྱི་ལས་ཞུགས་འགལ་བ་ཐག་གཅོད་པར་དོ་སྣང་བྱེད་པ་དང་། བྱ་གཞག་གསར་གཏོད་ཀྱིས་ལས་ཞུགས་སྐུལ་ཁྲིད་ཐད་བསྔགས་སྐུལ་བྱེད་དགོས། ཕྱོགས་ཡོངས་ནས་སྤྱི་པའི་ལས་ཞུགས་ཞབས་ཞུ་མཁོ་འདོན་བྱས་ནས། མཐོ་རིམ་སློབ་ཐོན་སློབ་མ་སོགས་ན་གཞོན་ཁྱུ་ཚོགས་ཞིང་པ་ལས་མིས་ཐབས་ལམ་མང་པོའི་ཐོག་ནས་ལས་ཞུགས་དང་ལས་སྒོ་གཏོད་པར་སྐུལ་འདེད་གཏོང་དགོས། ངལ་རྩོལ་ནུས་ཤུགས་དང་ཤེས་ལྡན་མི་སྣ་སྤྱི་ཚོགས་ཀྱི་ངང་ཚུལ་ལྡན་པར་འཁོར་སྐྱོད་བྱེད་པར་འགོག་རྐྱེན་བཟོ་བའི་སྒྲིག་སྲོལ་དང་ལམ་སྲོལ་གྱི་སྐྱོན་ཆ་བསལ་ཏེ། མི་ཚང་མས་དཀའ་ཚེགས་ཆེ་བའི་ངལ་རྩོལ་བྱེད་པར་བརྟེན་ནས་རང་ངོས་འཕེལ་རྒྱས་གཏོང་བར་གོ་སྐབས་ལྡན་པར་བྱེད་དགོས། སྲིད་གཞུང་དང་། བཟོ་ཚོགས། ཁེ་ལས་བཅས་ཐུན་མོང་དུ་ཞུགས་པའི་གྲོས་མོལ་དང་མཐུན་སྦྱོར་བྱེད་པའི་སྒྲིག་སྲོལ་འཐུས་སྒོ་ཇེ་ཚང་དུ་བཏང་སྟེ། འཆམ་མཐུན་གྱི་ངལ་རྩོལ་འབྲེལ་བ་འཛུགས་དགོས། རྩོལ་བསྟུན་ཐོབ་སྤྲོད་ཀྱི་རྩ་དོན་མཐའ་འཁྱོངས་བྱེད་པ་དང་གནད་ཆེའི་རྒྱུ་རྐྱེན་ལ་བསྟུན་ནས་བགོ་བཤའ་རྒྱག་པའི་སྒྲིག་སྲོལ་དང་ལམ་སྲོལ་འཐུས་སྒོ་ཇེ་ཚང་དུ་བཏང་ཐོག ཡོང་འབབ་བགོ་བཤའ་རྒྱག་ཚུལ་སྔར་ལས་ལུགས་མཐུན་དང་སྔར་ལས་གོ་རིམ་ལྡན་པར་བྱེད་དགོས། ལས་བརྩོན་ཁྲིམས་སྲུང་གིས་ཕྱུག་པོར་འགྱུར་བར་བསྔགས་སྐུལ་བྱེད་པ་དང་། ཡོང་འབབ་འབྲིང་ཙམ་གྱི་མི་ཚོགས་རྒྱ་བསྐྱེད་པ་དང་། ཡོང་འབབ་དམའ་བའི་ཡོང་འབབ་ཇེ་མང་དུ་གཏོང་བ། ཡོང་འབབ་མཐོ་དྲགས་པ་སྙོམས་སྒྲིག་བྱེད་པ། ཁྲིམས་འགལ་གྱི་ཡོང་འབབ་གཏན་འགོག་བཅས་བྱེད་དགོས། དཔལ་འབྱོར་འཕར་སྣོན་ཡོང་བ་དང་མཉམ་དུ་གྲོང་མིའི་ཡོང་འབབ་དུས་གཅིག་ཏུ་འཕར་བ་དང་། ངལ་རྩོལ་ཐོན་སྐྱེད་ལས་ཕྱོད་ཆེ་རུ་གཏོང་བ་དང་མཉམ་དུ་ངལ་རྩོལ་གྱི་ཐོབ་ཆའང་དུས་གཅིག་ཏུ་མང་དུ་འགྲོ་བ་མཐའ་འཁྱོངས་བྱེད་དགོས། གྲོང་མིའི་ངལ་རྩོལ་ཡོང་འབབ་དང་རྒྱུ་ནོར་རང་བཞིན་གྱི་ཡོང་འབབ་ཀྱི་ཐབས་ལམ་རྒྱ་བསྐྱེད་དགོས། སྲིད་གཞུང་གིས་བགོ་བཤའ་བསྐྱར་མ་བརྒྱབ་ནས་སྙོམ་སྒྲིག་བྱེད་པའི་འགན་ནུས་ལག་བསྟར་ཡག་པོ་བྱས་ཏེ། གཞི་རྩའི་སྤྱི་པའི་ཞབས་ཞུ་དྲང་སྙོམས་ཅན་དུ་སྐུལ་སྤེལ་གང་མགྱོགས་གཏོང་བ་དང་ཡོང་འབབ་བགོ་བཤའི་ཧེ་བག་ཇེ་ཆུང་དུ་གཏོང་དགོས།
གསུམ་ནི་སྤྱི་ཚོགས་འགན་སྲུང་གི་མ་ལག་འཛུགས་སྐྱོང་བྱེད་ཤུགས་ཆེ་རུ་གཏོང་དགོས། དམངས་ཡོངས་ལ་ཁྱབ་ཅིང་། གྲོང་ཁྱེར་དང་གྲོང་གསེབ་གཅིག་གྱུར་འཆར་འགོད། དབང་ཆ་དང་འགན་འཁྲི་གསལ་བ། འགན་སྲུང་འཚམ་པོ། རྒྱུན་མཐུད་ཐུབ་པ་བཅས་ཀྱི་བང་རིམ་མང་བའི་སྤྱི་ཚོགས་ཀྱི་འགན་སྲུང་མ་ལག་ཕྱོགས་ཡོངས་ནས་འཛུགས་ཐུབ་པར་བྱེད་དགོས། དམངས་ཡོངས་འགན་བཅོལ་ནང་ཞུགས་པ་ཕྱོགས་ཡོངས་ནས་ལག་བསྟར་བྱེད་དགོས། གྲོང་ཁྱེར་དང་གྲོང་རྡལ་གྱི་ལས་བཟོ་པའི་མ་མཐའི་རྒན་གསོའི་འགན་བཅོལ་དང་གྲོང་ཁྱེར་དང་གྲོང་གསེབ་ཀྱི་གྲོང་མིའི་མ་མཐའི་རྒན་གསོའི་འགན་བཅོལ་ལམ་ལུགས་འཐུས་སྒོ་ཇེ་ཚང་དུ་བཏང་ནས། རྒན་གསོའི་འགན་བཅོལ་རྒྱལ་ཡོངས་སུ་གཅིག་གྱུར་གྱིས་གང་མྱུར་ངང་འཆར་འགོད་ཐུབ་པར་བྱེད་དགོས། གྲོང་ཁྱེར་དང་གྲོང་གསེབ་ཀྱི་གྲོང་མིའི་གཅིག་གྱུར་གྱི་མ་མཐའི་སྨན་བཅོས་འགན་བཅོལ་ལམ་ལུགས་དང་ནད་གཞི་ཆེ་རིགས་འགན་བཅོལ་ལམ་ལུགས་འཐུས་ཚང་དུ་གཏོང་བ་དང་། ལས་ཤོར་དང་། ལས་རྨས་འགན་བཅོལ་ལམ་ལུགས་འཐུས་སྒོ་ཇེ་ཚང་དུ་གཏོང་དགོས། རྒྱལ་ཡོངས་གཅིག་གྱུར་གྱི་སྤྱི་ཚོགས་འགན་བཅོལ་གྱི་སྤྱི་པའི་ཞབས་ཞུའི་སྟེགས་བུ་འཛུགས་དགོས། གྲོང་ཁྱེར་དང་གྲོང་གསེབ་ཀྱི་སྤྱི་ཚོགས་རོགས་སྐྱོབ་མ་ལག་གཅིག་གྱུར་འཆར་འགོད་བྱེད་པ་དང་། འཚོ་བའི་འགན་སྲུང་དམའ་ཤོས་ཀྱི་ལམ་ལུགས་འཐུས་སྒོ་ཇེ་ཚང་དུ་གཏོང་དགོས། ཕོ་མོ་འདྲ་མཉམ་གྱི་གཞི་རྩའི་རྒྱལ་ཇུས་མཐའ་འཁྱོངས་བྱས་ནས། བུད་མེད་དང་བྱིས་པའི་ཁྲིམས་མཐུན་ཁེ་དབང་འགན་སྲུང་བྱེད་དགོས། སྤྱི་ཚོགས་རོགས་སྐྱོབ་བར་དང་། སྤྱི་ཚོགས་ཕན་བདེ། གཞན་ཕན་བྱ་གཞག ལྟ་སྐྱོང་བདེ་འགོད་ལ་སོགས་པའི་ལམ་ལུགས་འཐུས་སྒོ་ཇེ་ཚང་དུ་གཏོང་བ་དང་། གྲོང་གསེབ་ཀྱི་གཞིས་སྲུང་བྱིས་པ་དང་། བུད་མེད། རྒན་རྒོན་བཅས་བྱམས་སྐྱོང་གི་ཞབས་ཞུའི་མ་ལག་ཆ་ཇེ་ཚང་དུ་གཏོང་དགོས། དབང་བོ་སྐྱོན་ཅན་གྱི་བྱ་གཞག་འཕེལ་རྒྱས་སུ་བཏང་སྟེ། དབང་བོ་སྐྱོན་ཅན་པར་ཁམས་གསོའི་ཞབས་ཞུ་ཇེ་ཆེར་གཏོང་དགོས། ཁང་བ་ནི་སྡོད་ས་ཡིན་པ་ལས་སྦིར་འཚོང་བྱེད་བྱ་མིན་པ་མཐའ་འཁྱོངས་བྱེད་ཅིང་། བྱེད་པོ་མང་པོས་མཁོ་སྤྲོད་དང་། ཐབས་ལམ་མང་པོས་འགན་སྲུང་། བོགས་ཉོ་མཉམ་འཛིན་བཅས་ཀྱི་སྡོད་ཁང་ལམ་ལུགས་གང་མྱུར་གྱིས་བཙུགས་ཏེ། དམངས་ཡོངས་ལ་སྡོད་སའི་ཁང་པ་ཡོད་པར་བྱེད་དགོས།
བཞི་ནི་དབུལ་བྲལ་འགག་སྒྲོལ་གྱི་འཐབ་རྩོད་ལ་རྒྱལ་ཁ་མཐའ་གཅིག་ཏུ་ལེན་དགོས། ཏང་ཡོངས་དང་རྒྱལ་ཡོངས། སྤྱི་ཚོགས་ཡོངས་བཅས་ཀྱི་སྟོབས་ཤུགས་ལ་སྐུལ་སློང་བྱས་ཏེ། དབུལ་སྐྱོར་གནད་ཁེལ་དང་དབུལ་བྲལ་གནད་ཁེལ་མཐའ་འཁྱོངས་བྱེད་པ་དང་། ཀྲུང་དབྱང་གིས་གཅིག་གྱུར་འཆར་འགོད་དང་ཞིང་ཆེན་གྱིས་གཙོ་འགན་འཁུར་བ། གྲོང་ཁྱེར་དང་རྫོང་གིས་དོན་འཁྱོལ་དམ་འཛིན་བཅས་བྱེད་པའི་ལས་ཀའི་ལམ་སྲོལ་མཐའ་འཁྱོངས་བྱེད་པ། ཏང་སྲིད་མགོ་ཁྲིད་གཙོ་བོས་སྤྱི་འགན་འཁུར་བའི་འགན་འཁྲིའི་ལམ་ལུགས་ཇེ་ཆེར་གཏོང་བ། དབུལ་སྐྱོར་ཆེན་མོའི་གནས་སྟངས་མཐའ་འཁྱོངས་བྱེད་པ། དབུལ་སྐྱོར་དེ་བློ་སྐྱོར་རིག་སྐྱོར་དག་དང་ཟུང་འབྲེལ་བྱ་རྒྱུ་གལ་ཆེར་འཛིན་པ། ཤར་རྒྱུད་དང་ནུབ་རྒྱུད་དབུལ་སྐྱོར་མཉམ་ལས་ཇེ་ཟབ་ཏུ་སྤེལ་བ། ཧ་ཅང་དབུལ་ཞིང་ཕོངས་པའི་ས་ཁུལ་དུ་དབུལ་བྲལ་གྱི་ལས་འགན་གཙོ་གནད་དུ་འགག་སྒྲོལ་བཅས་བྱས་ཏེ། 2020ལོར་སླེབས་དུས་རང་རྒྱལ་གྱི་ད་ལྟའི་ཚད་གཞིའི་ཐོག་གྲོང་གསེབ་ཀྱི་དབུལ་ཕོངས་མི་འབོར་དབུལ་བྲལ་མངོན་འགྱུར་ཡོང་བའི་འགན་ལེན་བྱས་ཏེ། དབུལ་ཕོངས་རྫོང་ཡོངས་རྫོགས་ཀྱི་དབུལ་ཕོངས་ཞྭ་མོ་འཕུད་པ་དང་། ས་ཁོངས་རང་བཞིན་གྱི་དབུལ་ཕོངས་ཡོངས་རྫོགས་གཙང་སེལ་བྱས་ཏེ། དབུལ་བྲལ་ངོ་མ་དང་། དངོས་འབྲེལ་དབུལ་བྲལ་ཐུབ་པར་བྱེད་དགོས།
ལྔ་ནི་བདེ་ཐང་ཀྲུང་གོའི་འཐབ་ཇུས་ལག་ལེན་དུ་བསྟར་དགོས། རྒྱལ་དམངས་བདེ་ཐང་གི་སྲིད་ཇུས་འཐུས་སྒོ་ཇེ་ཚང་དུ་བཏང་སྟེ། མི་དམངས་མང་ཚོགས་ལ་ཕྱོགས་གང་ཅི་དང་དུས་འཁོར་ཡོངས་ལ་བདེ་ཐང་གི་ཞབས་ཞུ་བསྒྲུབ་དགོས། སྨན་དང་སྨན་བཅོས་འཕྲོད་བསྟེན་སྒྲིག་སྲོལ་བཅོས་སྒྱུར་ཇེ་ཟབ་ཏུ་སྤེལ་བ་དང་། ཀྲུང་གོའི་ཁྱད་ཆོས་ལྡན་པའི་མ་མཐའི་སྨན་བཅོས་འཕྲོད་བསྟེན་ལམ་ལུགས་དང་། སྨན་བཅོས་འགན་སྲུང་ལམ་ལུགས། སྤུས་ལེགས་དང་ཕན་གོ་ཆོད་པའི་སྨན་བཅོས་འཕྲོད་བསྟེན་ཞབས་ཞུའི་མ་ལག་བཅས་ཕྱོགས་ཡོངས་ནས་འཛུགས་པ་དང་། དེང་རབས་ཀྱི་སྨན་ཁང་དོ་དམ་ལམ་ལུགས་ཆ་ཚང་དུ་གཏོང་དགོས། གཞི་རིམ་གྱི་སྨན་བཅོས་འཕྲོད་བསྟེན་ཞབས་ཞུའི་མ་ལག་དང་མཁོ་ཆོད་སྨན་པའི་དཔུང་ཁག་འཛུགས་པར་ཤུགས་སྣོན་རྒྱག་དགོས། སྨན་ལ་བརྟེན་ནས་སྨན་ཁང་སྐྱོང་ཚུལ་ཁྱོན་ཡོངས་ནས་མེད་པར་བཟོ་བ་དང་། སྨན་རྫས་མཁོ་སྤྲོད་ཀྱི་འགན་ལེན་ལམ་ལུགས་ཆ་ཚང་བཟོ་དགོས། སྔོན་འགོག་གཙོ་བོར་འཛིན་རྒྱུ་མཐའ་འཁྱོངས་བྱས་ཏེ། རྒྱལ་གཅེས་འཕྲོད་བསྟེན་ལས་འགུལ་གཏིང་ཟབ་ཏུ་སྤེལ་བ་དང་། བདེ་ཐང་དང་ཡ་རབས་ཚུལ་ལྡན་གྱི་འཚོ་བ་སྐྱེལ་སྟངས་དར་སྤེལ་གཏོང་བ། ནད་གཞི་ཚབས་ཆེན་སྔོན་འགོག་དང་ཚོད་འཛིན་བཅས་བྱེད་དགོས། ཟས་རིགས་ཉེན་མེད་ཀྱི་འཐབ་ཇུས་ལག་བསྟར་བྱས་ཏེ། མི་དམངས་ཉེན་མེད་བློ་བདེའི་ངང་ནས་ཟས་རིགས་ལ་སྤྱོད་དུ་འཇུག་དགོས། ཀྲུང་ལུགས་དང་ཕྱི་ལུགས་གསོ་དཔྱད་གལ་ཆེ་མཉམ་འཛིན་མཐའ་འཁྱོངས་དང་། ཀྲུང་ལུགས་གསོ་རིག་གི་སྨན་བཅོས་དང་སྨན་རྫས་ལས་དོན་རྒྱུན་འཛིན་དང་འཕེལ་རྒྱས་གཏོང་དགོས། སྤྱི་ཚོགས་ཀྱིས་སྨན་ཁང་འཛུགས་པར་རྒྱབ་སྐྱོར་བྱས་ནས། བདེ་ཐང་གི་ཐོན་ལས་འཕེལ་རྒྱས་གཏོང་དགོས། བུ་བཙའི་སྲིད་ཇུས་དང་དེ་འབྲེལ་གྱི་དཔལ་འབྱོར་དང་སྤྱི་ཚོགས་ཀྱི་སྲིད་ཇུས་ཆ་འགྲིག་སྦྲེལ་མཐུད་ཡོང་བར་བྱས་ཏེ། མི་འབོར་འཕེལ་རྒྱས་གཏོང་བའི་འཐབ་ཇུས་ཀྱི་ཞིབ་འཇུག་བྱེད་ཤུགས་ཆེ་རུ་གཏོང་དགོས། མི་འབོར་རྒན་རྒོན་ཅན་དུ་འགྱུར་བར་ཁ་གཏད་གང་ལེགས་འཇལ་བ་དང་། རྒན་གསོ་དང་། རྒན་བརྩི། རྒན་བཀུར་བཅས་ཀྱི་སྲིད་ཇུས་མ་ལག་དང་སྤྱི་ཚོགས་ཀྱི་ཁོར་ཡུག་བསྐྲུན་པ། སྨན་བཅོས་དང་རྒན་གསོ་ཟུང་འབྲེལ་ཡོང་བ། རྒན་རྒོན་གྱི་ལས་དོན་དང་ཐོན་ལས་འཕེལ་རྒྱས་མགྱོགས་སུ་གཏོང་བ་བཅས་བྱེད་དགོས།
དྲུག་ནི་མཉམ་སྐྲུན་མཉམ་བཅོས་མཉམ་རོལ་བཅས་ཀྱི་སྤྱི་ཚོགས་བཅོས་སྐྱོང་གི་གནས་སྟངས་བསྐྲུན་དགོས། སྤྱི་ཚོགས་བཅོས་སྐྱོང་ལམ་ལུགས་འཛུགས་ཤུགས་ཆེ་རུ་གཏོང་བ་དང་། ཏང་ཨུ་ཡིས་མགོ་ཁྲིད་དང་། སྲིད་གཞུང་གིས་འགན་འཁུར། སྤྱི་ཚོགས་ཀྱིས་མཉམ་སྒྲུབ། མང་ཚོགས་ཐེ་ཞུགས། ཁྲིམས་སྐྱོང་གིས་འགན་སྲུང་བཅས་བྱེད་པའི་སྤྱི་ཚོགས་བཅོས་སྐྱོང་གི་སྒྲིག་སྲོལ་འཐུས་སྒོ་ཇེ་ཚང་དུ་བཏང་ནས། སྤྱི་ཚོགས་བཅོས་སྐྱོང་ཅན་དང་། ཁྲིམས་སྐྱོང་ཅན། རིག་ནུས་ཅན། ཆེད་ལས་ཅན་བཅས་སུ་འགྱུར་བའི་ཆུ་ཚད་མཐོ་རུ་གཏོང་དགོས། སྤྱི་ཚོགས་ཀྱི་འགལ་བ་སྔོན་འགོག་དང་སེལ་བའི་ལམ་སྲོལ་འཛུགས་པར་ཤུགས་སྣོན་རྒྱག་པ་དང་། མི་དམངས་ནང་ཁུལ་གྱི་འགལ་བ་ཐག་གཅོད་ཡང་དག་པར་བྱེད་དགོས། སྤྱི་པའི་བདེ་འཇགས་མ་ལག་ཆ་ཚང་དུ་གཏོང་བ། བདེ་འཇགས་ངང་ནས་ཐོན་སྐྱེད་བྱེད་པའི་འགན་འཁྲིའི་ལམ་ལུགས་འཐུས་སྒོ་ཇེ་ཚང་དུ་གཏོང་བ། བདེ་འཇགས་ཀྱི་དོན་རྐྱེན་ཆེན་པོ་དང་ཚབས་ཆེན་གྲས་བཀག་འགོག་མཐའ་གཅིག་ཏུ་བྱེད་པ། གནོད་འགོག་གེགས་སེལ་རྒུད་སྐྱོབ་ཀྱི་ནུས་པ་ཇེ་ཆེར་གཏོང་བ་བཅས་བྱེད་དགོས། སྤྱི་ཚོགས་བདེ་སྐྱོང་ཉེན་ཟོན་གྱི་སྔོན་འགོག་ཚོད་འཛིན་མ་ལག་གང་མགྱོགས་ཀྱིས་འཛུགས་པ་དང་། ཆགས་སྲེད་དང་རྒྱན་འཛུགས། དུག་རྫས། ནག་ཚོགས། བསླུ་བྲིད། མགོ་སྐོར་སོགས་ཁྲིམས་འགལ་ཉེས་གསོག་གི་བྱེད་སྒོར་ཁྲིམས་ལྟར་རྡུང་རྡེག་དང་ཉེས་ཆད་བཅད་དེ། མི་དམངས་ཀྱི་མི་ལུས་དབང་ཆ་དང་། རྒྱུ་ནོར་དབང་ཆ། མི་གཤིས་དབང་ཆ་བཅས་ལ་སྲུང་སྐྱོང་བྱེད་དགོས། སྤྱི་ཚོགས་ཀྱི་སེམས་ཁམས་ཞབས་ཞུའི་མ་ལག་འཛུགས་ཤུགས་ཆེ་རུ་གཏོང་བ་དང་། རང་བརྩི་རང་བཀུར་དང་། ཚུལ་མཐུན་ཞི་ལྷོད། ཧུར་བརྩོན་ཡར་བསྐྱེད་བཅས་སྤྱི་ཚོགས་ཀྱི་བསམ་འཁྱེར་སྐྱེད་སྲིང་བྱེད་དགོས། སྡེ་ཁུལ་བཅོས་སྐྱོང་མ་ལག་འཛུགས་སྐྱོང་བྱེད་ཤུགས་ཆེ་རུ་གཏོང་བ་དང་། སྤྱི་ཚོགས་བཅོས་སྐྱོང་གི་ལྟེ་བ་གཞི་རིམ་དུ་སྤོ་སྒྱུར་ཡོང་བར་བྱེད་པ་དང་། སྤྱི་ཚོགས་རྩ་འཛུགས་ཀྱི་ནུས་པ་འདོན་སྤེལ་བྱས་ཏེ། སྲིད་གཞུང་གིས་བཅོས་སྐྱོང་དང་སྤྱི་ཚོགས་ཀྱིས་སྙོམ་སྒྲིག གྲོང་མིས་རང་སྐྱོང་བཅས་བྱེད་པའི་མཉམ་འགུལ་བཟང་པོར་འགྱུར་བར་བྱེད་དགོས།
བདུན་ནི་རྒྱལ་ཁབ་ཀྱི་བདེ་འཇགས་སྲུང་སྐྱོང་ཕན་འབྲས་ཐོན་པར་བྱེད་དགོས། རྒྱལ་ཁབ་བདེ་འཇགས་ཀྱི་འཐབ་ཇུས་དང་རྒྱལ་ཁབ་བདེ་འཇགས་ཀྱི་སྲིད་ཇུས་འཐུས་སྒོ་ཇེ་ཚང་དུ་བཏང་སྟེ། རྒྱལ་ཁབ་ཀྱི་ཆབ་སྲིད་བདེ་འཇགས་སྲུང་སྐྱོང་མཐའ་གཅིག་ཏུ་བྱེད་པ་དང་། བདེ་འཇགས་ཀྱི་ལས་དོན་ཁག་གཅིག་གྱུར་གྱིས་བསྒྲུབ་དགོས། རྒྱལ་ཁབ་ཀྱི་བདེ་འཇགས་མ་ལག་ཆ་ཚང་དུ་གཏོང་བ་དང་། རྒྱལ་ཁབ་ཀྱི་བདེ་འཇགས་ཁྲིམས་སྐྱོང་འགན་སྲུང་བྱེད་ཤུགས་ཆེ་རུ་གཏོང་བ། བདེ་འཇགས་ཐད་ཀྱི་ཉེན་ཁར་བག་ཟོན་དང་བཀག་འགོག་བྱེད་པའི་ནུས་པ་ཇེ་ཆེར་གཏོང་དགོས། སིམ་འཛུལ་དང་མགོ་རྟིང་སློག་པ། གཏོར་བརླག་གཏོང་བ་བཅས་ཀྱི་བྱ་སྤྱོད་དང་། དྲག་ཤུགས་འཇིགས་སྐུལ་གྱི་བྱ་སྤྱོད། མི་རིགས་ཁ་བྲལ་གྱི་བྱ་སྤྱོད། ཆོས་ལུགས་ཐལ་དྲགས་ཀྱི་བྱ་སྤྱོད་བཅས་ལ་བག་ཟོན་ནན་པོ་བྱེད་པ་དང་རྡུང་རྡེག་དྲག་པོ་གཏོང་དགོས། རྒྱལ་ཁབ་ཀྱི་བདེ་འཇགས་སློབ་གསོར་ཤུགས་སྣོན་རྒྱག་པ་དང་། ཏང་ཡོངས་དང་རྒྱལ་ཡོངས་མི་དམངས་ཀྱི་རྒྱལ་ཁབ་བདེ་འཇགས་ཡོང་བར་བྱེད་པའི་འདུ་ཤེས་ཆེ་རུ་བཏང་སྟེ། སྤྱི་ཚོགས་ཡོངས་སུ་རྒྱལ་ཁབ་ཀྱི་བདེ་འཇགས་སྲུང་སྐྱོང་བྱེད་པའི་གོང་བུར་འགྲིལ་ཤུགས་ཆེན་པོ་ཆགས་པར་བྱེད་དགོས།
ཞི་ཅིན་ཕེན་གྱིས་ནན་གྱིས་གསུངས་དོན། རྒྱ་ཆེའི་མི་དམངས་མང་ཤོས་ཀྱི་རྩ་བའི་ཁེ་ཕན་ནི་ངེས་པར་དུ་ཏང་གི་ལས་དོན་ཡོད་ཚད་ཀྱི་ཚད་གཞི་མཐོ་ཤོས་སུ་འཇོག་དགོས། ང་ཚོས་མི་དམངས་མང་ཚོགས་ཀྱི་དོན་ཆུང་རྣམས་རང་ཉིད་ཀྱི་དོན་ཆེན་དུ་འཛིན་རྒྱུ་མཐའ་འཁྱོངས་བྱས་ནས། མི་དམངས་མང་ཚོགས་ཀྱིས་དོ་ཁུར་བྱེད་པའི་དོན་དག་ནས་མགོ་རྩོམ་པ་དང་། མི་དམངས་མང་ཚོགས་ཀྱི་འདོད་བློ་ཚིམ་པར་བྱེད་པའི་དོན་དག་ནས་མགོ་བརྩམས་ཏེ། མི་དམངས་ཀྱི་སྣེ་ཁྲིད་དེ་བདེ་སྐྱིད་ལྡན་པའི་འཚོ་བ་རྒྱུན་ཆད་མེད་པར་བསྐྲུན་དགོས།།


text:
ནང་དོན་མདོར་བསྡུས།
BBCཡིས་དེ་སྔ་དངོས་ཞུས《སྔོ་མདོག་གི་རྒྱུ་སྐར》ཕབ་མྱོང་བའི་བརྙན་ལེན་ཚོགས་པ་བསྐྱར་དུ་བསྡུས་ཏེ་དེ་ལས་འགོངས་པར་མི་ནུས་པའི་དངོས་ཞུས་བརྙན་འཕྲིན་ཕུལ་ཏུ་བྱུང་བ་ཞིག་བསྐྲུན་པ་ནི《རྒྱུ་སྐར་སའི་གོ་ལ》འདི་ཉིད་ཡིན། ལྷོ་སྣེ་ནས་བྱང་སྣེ་དང་། ཐིག་དམར་ནས་འཁྱག་ཁུལ་བར། ཧྥེ་གླིང་གི་རྩྭ་ཐང་ནས་ཚ་ཁུལ་ཆར་ནགས་བར་དང་། ཡང་མཐོ་རི་བོའི་སྤོ་ནས་དམའ་རྒྱ་མཚོའི་གཏིང་ལ་ཐུག་གི་བར་གྱི་སྐྱེ་དངོས་བགྲངས་ལས་འདས་པ་ཞིག་གི་རྣམ་པ་ངོ་མཚར་བློ་ཡུལ་ལས་འདས་པ་དག་མི་རྣམས་ཀྱི་མིག་མདུན་དུ་བཤམས་ཡོད། ང་རང་ཚོསOkavangoཡི་ཤྭ་འོད་ཀྱི་འཕེལ་འགྲིབ་དང་དེའི་ཁོར་ཡུག་ན་གནས་པའི་སྲོག་ཆགས་ཀྱི་འཚོ་གནས་མཐོང་ཡོང་ལ། མཐོང་དཀོན་པའི་གངས་གཟིག་གིས་ཁ་བའི་ཀློང་དུ་གཟན་ལ་རོལ་བའི་གཟུགས་བརྙན་ཡང་མཐོང་ཐུབ། འཁྱག་རོམ་སྒང་གི་བྱ་ཁྱེའུ་དང་བྱང་སྣེའི་དོམ། མཚོ་གཟིག་སོགས་སྐྱེ་དངོས་སྣ་ཚོགས་ཕན་ཚུན་རྟེན་འབྲེལ་གྱི་རྣམ་པ་ཛ་དྲག་པོ་མཐོང་ཐུབ་ལ། ཡང་རྒྱ་མཚོའི་གཏིང་གི་མེ་རི་ཁ་ཡི་དྲོད་ཚད་དྲག་པོ་རུ་འཚོ་སྡོད་བྱེད་པའི་སྐྱེ་དངོས་ཁྱད་མཚར་དག་གི་སྣང་བརྙན་ཡང་མཐོང་ཐུབ་པ་རེད། ས་ལྒང་འདིའི་ཡུལ་གྲུ་སོ་སོའི་མཛེས་ལྗོངས་བརྗིད་ལ་ཁྱད་མཚར་བ་དག་གི་རྣམ་པ་མཐོང་ཐུབ་པ་ནི་སྨྲ་མི་དགོས་ཏེ། ཆེས་གཟི་འོད་འབར་བ་དེ་དག་ཕངས་པ་མེད་པར་མིག་མདུན་དུ་བཀྲམས་ཡོད།
ཚིགས་འདིར་ཁྱོན་ལེའུ ༡༡ ཡོད་ཅིང་དེ་དག་འཕབ་སྐབས་ཨ་རིའི་དམག་ཕྱོགས་ཀྱིས་གསར་གཏོད་བྱས་པའི་མཁའ་དབྱིངས་བརྙན་ལེན་ཆས་སྤྱད་ཡོད་ཅིང་། སྤྱི་ལེ་གཅིག་གི་ཕ་རོལ་གྱི་དངོས་པོ་ཤིན་ཏུ་གསལ་པོར་འཕབ་ཐུབ་ཀྱི་ཡོད།


text:
《ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་ལྟ་ཞིབ་བཅའ་ཁྲིམས》ཀྱི་དགོངས་དོན་སློབ་སྦྱོང་དང་ལག་བསྟར་དོན་འཁྱོལ་ཡག་པོ་བྱ་ཆེད། འདི་ལོའི་ཚུན་དུ། ཉིང་ཁྲི་གྲོང་ཁྱེར་གྱི་རིམ་གཉིས་ཁྲིམས་ཁང་གིས་ལས་ཀའི་དོན་དངོས་དང་ཟུང་འབྲེལ་བྱས་ཐོག རང་སྦྱོང་གཙོ་བོ་དང་གཅིག་བསྡུས་ཆེད་དོན་སློབ་སྦྱོང་དང་ཉེན་ཟོན་སློབ་གསོའི་གློག་བརྙན་ལྟ་རྒྱུ་ཕལ་བར་བྱས་ཏེ། ལྟ་ཞིབ་བཅའ་ཁྲིམས་ཀྱི་ཁྲིམས་འཛུགས་དམིགས་ཚད་དང་། མཛུབ་ཁྲིད་བསམ་བློ། ལྟ་ཞིབ་རྩ་དོན་བཅས་ལ་གོ་བ་གཏིང་ཟབ་བླངས་ནས་དོན་ཚན་ཁག་གི་དོན་སྙིང་ཁོང་དུ་ཡང་དག་ཆུད་པར་བྱས་ཏེ། བཅའ་ཁྲིམས་དྲིལ་བསྒྲགས་དང་། བཅའ་ཁྲིམས་ཁྱབ་གདལ། བཅའ་ཁྲིམས་བརྩི་སྲུང་བཅས་ཀྱི་རྣམ་པ་བཟང་པོ་བཏོད་ཡོད་པ་རེད།
གཅིག་ནས་དར་ཆ་གསལ་སྟོན་བྱས་ནས་ཆབ་སྲིད་ལ་སྣང་ཆེན་བྱས་ཤིང་། རྒྱ་ཆེའི་ཏང་ཡོན་ལས་བྱེད་པ་ཚོར་བསམ་བློའི་ཐོག་ལྟ་ཞིབ་བཅའ་ཁྲིམས་ཀྱི་དོན་སྙིང་གལ་ཆེན་ངོས་འཛིན་གང་ལེགས་བྱས་ནས“འདུ་ཤེས་བཞི”སྔར་བས་བརྟན་པོར་འཛུགས་པ་དང་། “གདེང་ཚོད་བཞི”སྔར་བས་ཆེ་རུ་གཏོང་བ། ཆབ་སྲིད་ཀྱི་ཚུགས་གནས་མཐོ་རུ་གཏོང་བ་བཅས་བྱ་རྒྱུའི་སློབ་གསོ་ཁྲིད་སྟོན་བྱས་ནས་ལྟ་ཞིབ་བཅའ་ཁྲིམས་ལག་བསྟར་དོན་འཁྱོལ་བྱེད་པའི་རང་རྟོགས་རང་བཞིན་ཆེ་རུ་བཏང་བ་རེད།
གཉིས་ནས་བཅའ་ཁྲིམས་སྒྲོག་འགྲེལ་རྒྱ་ཁྱབ་བྱས་ཤིང་། “བདུན་ལྔ”བཅའ་ཁྲིམས་ཁྱབ་གདལ་བྱེད་སྒོ་དང་ཟུང་འབྲེལ་བྱས་ནས་ལྟ་ཞིབ་བཅའ་ཁྲིམས་དྲིལ་བསྒྲགས་བྱེད་ཤུགས་ཆེ་རུ་གཏོང་བ་དང་། ལྟ་ཞིབ་བཅའ་ཁྲིམས་དྲིལ་བསྒྲགས་ལག་བསྟར་བྱེད་སྒོ་སྣ་མང་སྒྲིག་འཛུགས་བྱེད་པ། ཁྲིམས་སྐྱོང་སློབ་གསོ་དང་ཀུན་སྤྱོད་སློབ་གསོ་སྤེལ་ཤུགས་ཆེ་རུ་གཏོང་བ་བཅས་བྱས་ནས། མང་ཚོགས་ཀྱིས་བཅའ་ཁྲིམས་གོང་བཀུར་དང་། བཅའ་ཁྲིམས་སློབ་སྦྱོང་། བཅའ་ཁྲིམས་བརྩི་སྲུང་། བཅའ་ཁྲིམས་བེད་སྤྱོད་བཅས་བྱེད་པའི་བསམ་བློ་དང་བྱ་སྤྱོད་ཀྱི་རང་རྟོགས་རང་བཞིན་ཆེ་རུ་བཏང་བ་རེད།
གསུམ་ནས་ལྟ་ཞིབ་འགན་འཁྲི་ནན་སྒྲུབ་བྱས་ཤིང་། སྒྲིག་ཁྲིམས་ཞིབ་བཤེར་ལྟ་ཞིབ་སྡེ་ཚན་གྱིས་སྒྲིག་བསྟར་ལྟ་སྐུལ་བྱེད་སྟངས་ལེགས་སུ་བཏང་ནས། “སྤྱོད་ཚུལ་བཞི”དང་རུལ་སུངས་ཀྱི་གནད་དོན་ཞིབ་གཅོད་ནན་པོ་བྱས་པ་དང་། ཤེས་རྟོགས་ཐུབ་པའི་སྒྲིག་འགལ་ཁྲིམས་འགལ་བྱེད་སྤྱོད“གཅིག་ཀྱང་ཐར་པར་མི་གཏོང་བར”གཅིག་ཐོན་ན་གཅིག་ཐག་གཅོད་བྱས་ཏེ། སྤྱོད་གཙང་གཞུང་དྲང་གི་མི་དམངས་ཁྲིམས་ཁང་གི་ཆབ་སྲིད་ཁོར་ཡུག་བཏོད་པ་རེད།